**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 20 Νοεμβρίου 2023, ημέρα Δευτέρα και ώρα 12.10΄, στην **Αίθουσα Γερουσίας του Μεγάρου της Βουλής**, συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Προέδρου αυτής, κ. Χρήστου Μπουκώρου, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Περιβάλλοντος και Ενέργειας: «Όροι δόμησης, κατασκευής, επιτρεπόμενες χρήσεις γης για κέντρα δεδομένων, χωροταξικές και πολεοδομικές ρυθμίσεις, αξιοποίηση πόρων Πράσινου Ταμείου και λοιπές περιβαλλοντικές και ενεργειακές διατάξεις» (2η συνεδρίαση-ακρόαση εξωκοινοβουλευτικών προσώπων).

Στη συνεδρίαση παρέστησαν ο Υπουργός Περιβάλλοντος και Ενέργειας, κ. Θεόδωρος Σκυλακάκης, οι Υφυπουργοί Περιβάλλοντος και Ενέργειας, κ. Νικόλαος Ταγαράς και κυρία Αλεξάνδρα Σδούκου, καθώς και αρμόδιοι υπηρεσιακοί παράγοντες.

Στην Επιτροπή παρέστησαν και εξέθεσαν τις απόψεις τους επί του σχεδίου νόμου, κατά τα οριζόμενα στο άρθρου 38 του Κανονισμού της Βουλής, οι κ.κ. Ιωάννης Λαϊνάς, Senior Advisor στον Τομέα Επιχειρηματικού Περιβάλλοντος και Ρυθμιστικών Πολιτικών του Συνδέσμου Επιχειρήσεων και Βιομηχανιών (ΣΕΒ), Σωκράτης Κωνσταντινίδης, Γενικός Γραμματέας της Ελληνικής Επιστημονικής Ένωσης Αιολικής Ενέργειας (ΕΛΕΤΑΕΝ), Δημήτριος Δημητρίου, Α΄ Αντιπρόεδρος του Εμπορικού και Βιομηχανικού Επιμελητηρίου Αθηνών (ΕΒΕΑ), Maria Rita Galli, Ανώτατη Εκτελεστική Διευθύντρια (CEO) του Διαχειριστή Εθνικού Συστήματος Φυσικού Αερίου (ΔΕΣΦΑ) Α.Ε., Ιωάννης Χωματάς, Ανώτατος Διευθυντής Ανάπτυξης Υποδομών και Διαχείρισης Έργων του Διαχειριστή Εθνικού Συστήματος Φυσικού Αερίου (ΔΕΣΦΑ) Α.Ε., Κωνσταντίνος Βασιλικός, Πρόεδρος του ΔΣ του Ελληνικού Συνδέσμου Μικρών Υδροηλεκτρικών Έργων (ΕΣΜΥΕ), Αντώνιος Κοντολέων, Πρόεδρος του Δ.Σ. της Ένωσης Βιομηχανικών Καταναλωτών Ενέργειας (ΕΒΙΚΕΝ), Δημήτριος Ξυνομηλάκης, Πρόεδρος του ΔΣ του Συλλόγου Αρχιτεκτόνων Διπλωματούχων Ανωτάτων Σχολών - Πανελλήνιας Ένωσης Αρχιτεκτόνων (ΣΑΔΑΣ - ΠΕΑ), Νεραντζούλα Τσαλίκη, Γενική Γραμματέας του Συλλόγου Αρχιτεκτόνων Διπλωματούχων Ανωτάτων Σχολών - Πανελλήνιας Ένωσης Αρχιτεκτόνων (ΣΑΔΑΣ - ΠΕΑ), Δημήτριος Πετρόπουλος, Πρόεδρος του Δ.Σ. της Πανελλήνιας Ομοσπονδίας Ενώσεων Μηχανικών Δημοσίων Υπαλλήλων Διπλωματούχων Ανώτατων Σχολών (ΠΟ ΕΜΔΥΔΑΣ), Στυλιανός Λουμάκης, Πρόεδρος του ΔΣ του Συνδέσμου Εταιρειών Φωτοβολταϊκών (ΣΠΕΦ), Παναγιώτα Παπαρίδου, Πρόεδρος του ΔΣ του Συνδέσμου Επιχειρήσεων Πληροφορικής και Επικοινωνιών Ελλάδας (ΣΕΠΕ), Martin Gaetlich, Υπεύθυνος Περιβαλλοντικών Θεμάτων και Πολιτικής της Ελληνικής Ορνιθολογικής Εταιρείας και Εμμανουήλ Μπαλτάς, επιστημονικός συνεργάτης της Κεντρικής Ένωσης Επιμελητηρίων Ελλάδος (ΚΕΕΕ).

Επίσης, εξέθεσαν τις απόψεις τους, μέσω υπηρεσιών τηλεδιάσκεψης (άρθρο 38§9), οι κ.κ. Δημήτριος Φούρλαρης, Αντιπρόεδρος σύνθεσης κλάδου Ενέργειας της Ρυθμιστικής Αρχής Αποβλήτων, Ενέργειας και Υδάτων (ΡΑΑΕΥ), Σοφία Αυγερινού-Κολώνια, Πρόεδρος του ΔΣ του Συλλόγου Ελλήνων Πολεοδόμων και Χωροτακτών (ΣΕΠΟΧ), Άννα Γιαννιού, μέλος του ΔΣ του Συλλόγου Ελλήνων Μηχανικών Πολεοδομίας, Χωροταξίας και Περιφερειακής Ανάπτυξης (ΣΕΜΠΧΠΑ), Γεώργιος Σιδερής, Πρόεδρος του Συνδέσμου Σμυριδορυκτών Όρμου Λυώνα Νάξου, Μαρία Νικολάου, επικεφαλής του Τμήματος Κανονιστικής Συμμόρφωσης της ΕΤΒΑ - μέλους του Ελληνικού Συνδέσμου Επιχειρηματικών Πάρκων (ΕΣΕΠΠΑ), Καλλιρόη Λάππα, Υπεύθυνη Χωροταξικών και Πολεοδομικών Θεμάτων της ΕΤΒΑ - μέλους του Ελληνικού Συνδέσμου Επιχειρηματικών Πάρκων (ΕΣΕΠΠΑ), Απόστολος Νέλλας, Διευθυντής στη Διεύθυνση Συμμόρφωσης του Διαχειριστή Ελληνικού Δικτύου Διανομής Ηλεκτρικής Ενέργειας (ΔΕΔΔΗΕ), Κωνσταντίνος Τριάντης, Διευθύνων Σύμβουλος του Οργανισμού Φυσικού Περιβάλλοντος και Κλιματικής Αλλαγής (ΟΦΥΠΕΚΑ), Γεώργιος Πολυχρονίου, Συντονιστής Διευθυντής Δραστηριοτήτων Στρατηγικής και Ανάπτυξης της Δημόσιας Επιχείρησης Αερίου (ΔΕΠΑ ΕΜΠΟΡΙΑΣ Α.Ε.), Ευαγγελία Αντωνιάδου, επικεφαλής της Διεύθυνσης Ρυθμιστικών Θεμάτων της Δημόσιας Επιχείρησης Αερίου (ΔΕΠΑ ΕΜΠΟΡΙΑΣ Α.Ε.) και Βέτα Πανουτσάκου, Πρόεδρος της Ομοσπονδίας Συλλόγων Υπαλλήλων Αιρετών Περιφερειών Ελλάδας (ΟΣΥΑΠΕ).

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αθανασίου Χαράλαμπος, Ανδριανός Ιωάννης, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βολουδάκη Σεβαστή (Σέβη), Γιόγιακας Βασίλειος, Γκίκας Στέφανος, Καλαφάτης Σταύρος, Καππάτος Παναγής, Καράογλου Θεόδωρος, Κεδίκογλου Συμεών (Σίμος), Κόνσολας Εμμανουήλ (Μάνος), Κυριαζίδης Δημήτριος, Λαζαρίδης Μακάριος, Λεονταρίδης Θεόφιλος, Λοβέρδος Ιωάννης-Μιχαήλ (Γιάννης), Μαρκόπουλος Δημήτριος, Μπουκώρος Χρήστος, Παπαδόπουλος Μιχαήλ (Μιχάλης), Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Στύλιος Γεώργιος, Φόρτωμας Φίλιππος, Χατζηβασιλείου Αναστάσιος (Τάσος), Αυλωνίτης Αλέξανδρος-Χρήστος, Βέττα Καλλιόπη, Γιαννούλης Χρήστος, Ζαμπάρας Μιλτιάδης (Μίλτος), Κεδίκογλου Συμεών, Μαμουλάκης Χαράλαμπος (Χάρης), Παππάς Νικόλαος, Κατρίνης Μιχαήλ, Νικητιάδης Γεώργιος, Παρασύρης Φραγκίσκος (Φρέντυ), Χνάρης Εμμανουήλ, Χριστοδουλάκης Εμμανουήλ (Μανώλης), Μανωλάκου Διαμάντω, Μπούμπας Κωνσταντίνος, Χήτας Κωνσταντίνος, Βαλτογιάννης Διονύσιος, Δημητροκάλλης Ιωάννης, Βρεττός Νικόλαος, Νατσιός Δημήτριος, Καραγεωργοπούλου Ελένη, Μπιμπίλας Σπυρίδωνας και Παπαϊωάννου Αρετή.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Κυρίες και κύριοι συνάδελφοι, καλησπέρα σας.

Αρχίζει η συνεδρίαση της Διαρκούς Επιτροπής Παραγωγής και Εμπορίου, με θέμα ημερήσιας διάταξης, την επεξεργασία και εξέταση του σχεδίου νόμου του Υπουργείου Περιβάλλοντος και Ενέργειας: «Όροι δόμησης, κατασκευής, επιτρεπόμενες χρήσεις γης για κέντρα δεδομένων, χωροταξικές και πολεοδομικές ρυθμίσεις, αξιοποίηση πόρων Πράσινου Ταμείου και λοιπές περιβαλλοντικές και ενεργειακές διατάξεις».

Είμαστε σήμερα στη δεύτερη συνεδρίαση, στην ακρόαση των εξωκοινοβουλευτικών φορέων, οι οποίοι είναι αρκετοί. Έχουμε αποφασίσει, να δώσουμε σε κάθε φορέα 3 λεπτά χρόνο ομιλίας, με τη σχετική ανοχή, και αυτό γιατί πρέπει να ακουστούν οι απόψεις όλων των φορέων. Ακολουθεί και η συνεδρίαση κατά άρθρον και κατά συνέπεια έχουμε χρόνο να συζητήσουμε, αλλά όχι άπλετο θα έλεγα.

Θα ξεκινήσουμε δίνοντας τον λόγο στον κ. Ιωάννη Λαϊνά, Senior Advisor του Τομέα Επιχειρηματικού Περιβάλλοντος και Ρυθμιστικών Πολιτικών στου Συνδέσμου Επιχειρήσεων και Βιομηχανιών (ΣΕΒ).

Σας ακούμε, κ. Λαϊνά. Έχετε 3 λεπτά για την τοποθέτησή σας, με τη σχετική ανοχή, όπως είπαμε.

**ΙΩΑΝΝΗΣ ΛΑΪΝΑΣ (Senior Advisor στον Τομέα Επιχειρηματικού Περιβάλλοντος και Ρυθμιστικών Πολιτικών του Συνδέσμου Επιχειρήσεων και Βιομηχανιών (ΣΕΒ)):** Αξιότιμε κ. Πρόεδρε, αξιότιμε κ. Υπουργέ και αξιότιμα μέλη της Διαρκούς Επιτροπής Παραγωγής και Εμπορίου, εκ μέρους του ΣΕΒ ευχαριστούμε για την πρόσκληση και τη δυνατότητα που μας δίνετε να διατυπώσουμε τις απόψεις μας επί του νομοσχεδίου.

Αρχικά, θα θέλαμε να σταθούμε πολύ συνοπτικά σε ρυθμίσεις, τις οποίες αξιολογούμε με θετικό πρόσημο, που ενισχύουν την ασφάλεια δικαίου των επενδύσεων.

Μεταξύ άλλων, αναφερόμαστε στο νέο πλαίσιο χωροθέτησης και αδειοδότησης των Data Centers, στις αποσαφηνίσεις για την παραμονή βιομηχανικών δραστηριοτήτων στις θέσεις που έχουν νομίμως αδειοδοτηθεί, στην αντιμετώπιση των πολεοδομικών ζητημάτων των λιμενικών ζωνών μέσω και της πρόβλεψης για θέσπιση Ειδικού Οικοδομικού Κανονισμού για τα κτιριοδομικά θέματα των ζωνών, τα οποία ο σημερινός, Νέος Οικοδομικός Κανονισμός, δεν αντιμετωπίζει.

Να σημειώσουμε, ωστόσο, ότι και η βιομηχανία έχει παρόμοια ζητήματα λόγω των τεχνολογικών και παραγωγικών εξελίξεων που επιβάλλουν νέες προδιαγραφές στα κτίρια. Οπότε θα ήταν εξαιρετικά επωφελές, να αναληφθεί, προσεχώς, πρωτοβουλία για έναν σύγχρονο Κτιριοδομικό Κανονισμό για τα ειδικά κτίρια της βιομηχανίας.

Σημαντική είναι, επίσης, και η προσπάθεια που καταβάλλεται για να επιταχυνθούν ορισμένα στάδια αδειοδότησης των επενδύσεων μέσα από την απλοποίηση διαδικασιών γνωστοποίησης και την επίσπευση των αξιολογήσεων έργων ΑΠΕ. Θα πρέπει, ωστόσο, να καταβληθούν μεγαλύτερες προσπάθειες για μία ολοκληρωμένη προσέγγιση απλοποίησης.

Στο χρόνο που έχουν στη διάθεσή μας, θέλουμε να σταθούμε σε 3 βασικά ζητήματα που είναι σημαντικό να εξετάσετε στο πλαίσιο των βελτιώσεων των διατάξεων, τα οποία αξιολογούμε ότι θα ενισχύσουν το αναπτυξιακό αποτύπωμα των προωθούμενων ρυθμίσεων.

Πρώτον, στο άρθρο 11 αναφορικά με το σχεδιασμό στις χερσαίες ζώνες λιμένων προτείνουμε ορισμένες συμπληρώσεις των διατάξεων, προκειμένου να προασπιστεί σε μεγαλύτερο βαθμό η ασφάλεια δικαίου των δραστηριοτήτων και φορέων που είναι σήμερα στις λιμενικές ζώνες, αλλά και να διασφαλιστεί η εύρυθμη και απρόσκοπτη λειτουργία των εγκαταστάσεων στο πλαίσιο των νέων MasterPlan. Στο συνημμένο υπόμνημα παραθέτουμε αναλυτικά τις προτεινόμενες συμπληρώσεις.

Δεύτερον, στο άρθρο 30 οι απαραίτητες πολεοδομικές παρατάσεις για την ολοκλήρωση των σχεδίων είναι σημαντικό να συμπληρωθούν με ακόμη μια νεότερη παράταση στην προθεσμία της παρ. 2 του άρθρου 51 του ν.4178/2013 σχετικά με την δυνατότητα επέκτασης σε όμορο ακίνητο των δραστηριοτήτων που παραμένουν. Σημειώνεται ότι η συγκεκριμένη ημερομηνία είχε παραταθεί πρόσφατα για λίγους μήνες, ωστόσο το διάστημα αυτό δεν ήταν, τελικά, αρκετό για να προχωρήσουν οι επεκτάσεις, κυρίως, για λόγους που εκφεύγουν από τον έλεγχο ενός επενδυτή, όπως είναι η αυξημένη χρόνοι ανταπόκρισης των εμπλεκόμενων αδειοδοτουσών αρχών, καθυστερήσεις των διαδικασιών περιβαλλοντικής αδειοδότησης και οι εκκρεμείς διαδικασίες κύρωσης των δασικών χαρτών. Η συγκεκριμένη παράταση είναι απαραίτητη, όχι μόνο για την τόνωση της ανάπτυξης, αλλά και για την αποτελεσματική προστασία του περιβάλλοντος, καθώς δίνει τη δυνατότητα μετασχηματισμού, προστασίας και λήψης μέτρων ειδικής προστασίας σε εγκαταστάσεις που παραμένουν στις θέσεις που έχουν νομίμως αδειοδοτηθεί. Οι προτεινόμενες παρατάσεις επισημαίνονται, επίσης, στο υπόμνημα που σας καταθέτουμε.

Τρίτον, στο άρθρο 13 σχετικά με τις αποστάσεις εγκαταστάσεων ΑΠΕ από λατομικές περιοχές, μέλη του εξορυκτικού κλάδου μας επισημαίνουν ότι οι αποστάσεις θα πρέπει να επανεξεταστούν για λόγους ασφαλείας, αλλά και λειτουργικότητας. Αυτό προτείνουμε να γίνει στο πλαίσιο είτε της μελέτης αναθεώρησης του Ειδικού Χωροταξικού Πλαισίου των ΑΠΕ, το οποίο περιέχει το σύνολο των υποχρεωτικών αποστάσεων, είτε, εναλλακτικά, στο πλαίσιο της μελέτης του νέου χωροταξικού για τις ορυκτές πρώτες ύλες που, επίσης, βρίσκεται σε εξέλιξη στο ΥΠΕΝ.

Κλείνοντας, να επαναλάβουμε ότι το σύνολο των ζητημάτων που έχουμε εντοπίσει βρίσκονται στο υπόμνημα που σας καταθέτουμε και παρακαλούμε να ληφθούν υπόψιν πριν από την ψήφιση του νομοσχεδίου, καθώς θα συμβάλουν στην αποτελεσματική εφαρμογή των προωθούμενων ρυθμίσεων.

Ευχαριστούμε πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Εμείς, ευχαριστούμε κύριε Λαϊνά, και για την τήρηση του χρόνου αλλά και για τον συνοπτικό τρόπο με τον οποίο παρουσιάσατε τις θέσεις σας.

Να περάσουμε στον κ. Σωκράτη Κωνσταντινίδη, Γενικό Γραμματέα της Ελληνικής Επιστημονικής Ένωσης Αιολικής Ενέργειας.

Κύριε Κωνσταντινίδη, έχετε τον λόγο για 3 λεπτά - πάντα με τη σχετική ανοχή.

**ΣΩΚΡΑΤΗΣ ΚΩΝΣΤΑΝΤΙΝΙΔΗΣ (Γενικός Γραμματέας της Ελληνικής Επιστημονικής Ένωσης Αιολικής Ενέργειας (ΕΛΕΤΑΕΝ)):** Αξιότιμε κύριε Υφυπουργέ, κυρία Υφυπουργέ, κυρίες και κύριοι Βουλευτές, σας ευχαριστούμε για την πρόσκληση.

Θα εκθέσουμε εν συντομία τις απόψεις μας στο σχέδιο νόμου το οποίο, στο τμήμα που μας αφορά, ως συνήθως, κινείται σε θετική κατεύθυνση. Θα αναφερθώ, κυρίως, στις παρατάσεις για τις αναστολές και τις αναστολές προθεσμιών των άρθρων 60 ως 62.

Καταρχάς, συμφωνούμε με τις προτεινόμενες ρεαλιστικές παρατάσεις όπως, για παράδειγμα, η κατασκευή νέου υποσταθμού, η δυνατότητα υποβολής αιτημάτων σε ΚΕΣΠΑ, ΠΕΣΠΑ κ.λπ.. Έχουμε υποστηρίξει την εφαρμογή διαφόρων προθεσμιών. Όμως, με μια βασική προϋπόθεση, να είναι στον έλεγχο των επενδυτών.

Από τον ν.4685/2020 έχουν περάσει, πλέον, 3 χρόνια και έχουμε μια αρκετά σαφή εικόνα των δεδομένων και μπορούμε να πούμε ότι το θεωρητικά σωστό δεν έχει αποδειχθεί στην πράξη επαρκές. Στην πράξη έχει αποδειχθεί ότι οι προβλεπόμενες προθεσμίες δεν τηρούνται από τις συναρμόδιες υπηρεσίες για ποικίλους λόγους, που δεν είναι της παρούσης να αναφερθώ, και θα έλεγα με έμφαση στην αιολική ενέργεια που η τεχνολογία εξ ορισμού απαιτεί μεγαλύτερο χρόνο αδειοδότησης, με συνέπεια να χάνεται αναίτια χρόνος, να μην πηγαίνουμε σωστά στις προτεραιότητες και έργα να κινδυνεύουν να μη υλοποιηθούν. Βλέπουμε, λοιπόν, ότι δε συνάδουν όλα αυτά με τα αυστηρά ορόσημα που πρέπει να επιτύχουν οι επενδυτές με αποτέλεσμα την άδικη τιμωρία τους, μιας και είναι ελάχιστα τα παραδείγματα επενδυτών, που γνωρίζουμε, ο οποίοι καθυστερούν σκόπιμα καταλαμβάνοντας γεωγραφικό ή ηλεκτρικό χώρο.

Θεωρούμε, λοιπόν, ότι, πλέον, η μοναδική επιλογή -και θα έλεγα και σε μεταβατικό στάδιο- για να μετριαστεί η ζημιά των παραγωγών είναι η παράταση των διαφόρων θεσμοθετημένων προθεσμιών. Συγκεκριμένα, ζητάμε, πρώτον, την παράταση των προθεσμιών του άρθρου 12 του ν. 4685/2020, δηλαδή το διάστημα του χρονικού διαστήματος των 36 μηνών από την απόκτηση βεβαίωσης παραγωγού μέχρι την ημερομηνία υποβολής στο διαχειριστή για χορήγηση οριστικής προσφοράς σύνδεσης για 12 μήνες παράταση.

Επιπλέον, για τους σταθμούς, για τους οποίους έχει παραταθεί έως σήμερα η ισχύουσα προθεσμία, δηλαδή για αυτούς που έχουν ξεκινήσει την καταβολή του μηνιαίου τέλους δέσμευσης φυσικού χώρου εγκατάστασης, να αναστέλλεται η υποχρέωση καταβολής του τέλους αυτού για χρόνο ίσο με την παράταση που θα δοθεί.

Δεύτερον, ζητάμε παράταση των οριστικών προσφορών σύνδεσης. Τουλάχιστον για τις περιπτώσεις που εκκρεμούν αιτήματα για τροποποίηση ΑΕΠΟ (Αποφάσεις Έγκρισης Περιβαλλοντικών Όρων). Εδώ θα ήθελα να σταθώ και να πω ότι τα θέματα της τροποποίησης ΑΕΠΟ είναι το ίδιο σημαντικά όσο και η ίδια η έκδοση ΑΕΠΟ, γι’ αυτό όταν θεσμοθετούμε για τις ΑΕΠΟ, θα πρέπει να θεσμοθετηθούν παράλληλα και για τις τροποποιήσεις αυτών. Ένα Για παράδειγμα για τις καθυστερήσεις είναι όταν κάνουμε αίτημα σε συναρμόδιες υπηρεσίες, οι πιο πολλές από αυτές δεν βλέπουν το αίτημα της τροποποίησης όπως θα έπρεπε, αλλά βλέπουν την γενικότερη μελέτη και έχουμε το τραγελαφικό αποτέλεσμα να κόβονται έργα τα οποία προηγουμένως είχαν εγκριθεί. Αυτά λοιπόν δεν οφείλονται σε εμάς και γι’ αυτό ζητούμε παράταση για όσο χρόνο μεσολαβεί από την υποβολή της αίτησης έως την απόφαση από την αρμόδια Αρχή επί της αίτησης τροποποίησης.

Τρίτον, παράταση προθεσμιών για την ολοκλήρωση κατασκευής σταθμών ΑΠΕ που έχουν επιλεγεί μέσω ανταγωνιστικών διαδικασιών. Αν θέλουμε όμως οριστική λύση του θέματος, προτείνουμε -και θα πρέπει- να θεσπιστεί άμεσα, και να τεθεί σε εφαρμογή από όλες τις κρίσιμες υπηρεσίες όπως το ΥΠΕΝ, η ΡΑΑΕΥ, ο ΑΔΜΗΕ, διαπιστωτική υποχρέωση όλες οι προθεσμίες για τις άδειες που τους αφορούν για παράδειγμα ΟΠΣ Βεβαίωσης Παραγωγού, να παρατείνονται αυτοδίκαια για όσο χρόνο οι διάφορες συναρμόδιες υπηρεσίες υπερβαίνουν για τη γνωμοδότηση τους την προθεσμία που η νομοθεσία θέτει σε αυτές ή εάν δεν προβλέπεται τέτοια προθεσμία, που έχουμε δυστυχώς τέτοια παραδείγματα, για όσο χρόνο υπερβαίνουν τους δύο μήνες.

Τέλος, θα ήθελα να θέσω ένα θέμα, που μας έχουν πει αρκετά μέλη μας, για τις άδειες δόμησης υποσταθμών. Ζητάμε πρόταση νέας νομοθετικής ρύθμισης για την επίλυση του προβλήματος που έχει ανακύψει με τη σιωπηρή άρνηση πολεοδομικών εγκρίσεων να εκδίδουν άδειες δόμησης για υποσταθμούς σε εκτός σχεδίου μη δασικές περιοχές. Η εκτός σχεδίου δόμηση για την εγκατάσταση υποσταθμών αποτελεί έργο δημοσίου συμφέροντος και ήδη επιτρέπεται χωρίς να απαιτείται το λεγόμενο «πρόσωπο» σε κοινόχρηστο χώρο, δηλαδή δρόμο σε δασικές εκτάσεις. Ωστόσο ορισμένες υπηρεσίες δεν χορηγούν άδεια δόμησης, επικαλούμενες αβεβαιότητα που έχει δημιουργήσει πρόσφατη δικαστική απόφαση, δημιουργώντας πολλά προβλήματα στα έργα ΑΠΕ αλλά και στους αρμόδιους διαχειριστές. Για το σύνολο των απόψεων μας σας έχουμε υποβάλει αναλυτικό γραπτό υπόμνημα που έχει και επιμέρους τεχνικές παρατηρήσεις. Παραμένουμε στη διάθεσή σας.

Ευχαριστώ για την προσοχή σας.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Ευχαριστούμε και εμείς κύριε Κωνσταντινίδη.

Τον λόγο έχει ο κ. Δημητρίου.

**ΔΗΜΗΤΡΙΟΣ ΔΗΜΗΤΡΙΟΥ (Α΄ Αντιπρόεδρος του Εμπορικού και Βιομηχανικού Επιμελητηρίου Αθηνών (ΕΒΕΑ)):** Ευχαριστώ πολύ κύριε Πρόεδρε και ευχαριστώ για την πρόσκληση τόσο εσάς όσο και τους Βουλευτές-μέλη της Επιτροπής οι οποίοι είναι παρόντες και μας παρακολουθούν. Θα είμαι πάρα πολύ σύντομος, σε αντίθεση με την άδεια που μου δώσατε, σημειώνοντας πως λεπτομέρειες και συγκεκριμένες προτάσεις θα κατατεθούν και από το υπόμνημα που έχουμε συντάξει μαζί με την Κεντρική Ένωση Επιμελητηρίων και τον συνεργάτη μας, κ. Μπαλτά, ο οποίος έχει ετοιμάσει επιπλέον κάποιο υπόμνημα που αφορά όλα τα Επιμελητήρια.

Συνεχίζοντας θα ήθελα να σταθώ σε 4, 5 πολύ συγκεκριμένα θέματα, τα οποία δεν άπτονται μόνο αυτού του νομοσχέδιου, είναι και λιγάκι ευρύτερα σχετικά με την επιχειρηματικότητα και την ανάπτυξη της επιχειρηματικότητας και της βιομηχανίας.

Θα επικεντρώσω την τοποθέτησή μου σε λίγα άρθρα ξεκινώντας από το άρθρο 5 που αφορά τους όρους δόμησης κέντρων δεδομένων (Data Centres) και τις παρεκκλίσεις και θα σταθώ μόνο στην παρέκκλιση της κατ’ όγκων εκμετάλλευσης. Να θυμίσω ότι η κατ’ όγκων εκμετάλλευση αφορά βασικά το ύψος και οι νέες τεχνολογίες που έχουμε σήμερα, στον τρόπο αποθήκευσης, στον τρόπο κατασκευής κάποιων κτιριακών και μηχανολογικών εγκαταστάσεων, απαιτούν συνήθως μεγαλύτερο ύψος από αυτό που προβλέπει ο ΓΟΚ. Απευθύνομαι στον κ. Υφυπουργό, ο όποιος ξέρει καλά το θέμα του όγκου, θέλοντας να του θυμίσω ότι οι παρεκκλίσεις που δίνονται σε εμπορικές αποθήκες, ας πούμε στην εκτός σχεδίου δόμηση, δίνονται μόνο με έγκριση του φορέα, δηλαδή οι επιχειρηματίες έρχονται σε εμάς στο ΕΒΕΑ, χωρίς λόγο εντέλει, να πιστοποιήσουμε ότι μπορούν να κάνουν μια παρέκκλιση στο ύψος μέχρι τα 16 με 20 μέτρα. Θέλω να πω ότι θα πρέπει πλέον με την πάροδο του χρόνου χωρίς να αυξήσουμε την κάλυψη, χωρίς να αυξήσουμε τον συντελεστή, εφόσον το κράτος δεν θέλει, να αυξήσουμε τουλάχιστον τον συντελεστή όγκου για να μπορέσουμε να εφαρμόζονται μέσα στα κελύφη στα οποία κατασκευάζουμε αποθήκες ή άλλου είδους χρήσης βιομηχανικά κτίρια, να καλύπτονται οι νέες μηχανολογικές προδιαγραφές -αλλά μπήκα σε ένα άλλο θέμα, το οποίο αφορά και άλλες κατασκευές εκτός από αυτό το οποίο αφορά τα Data Centres.

Το δεύτερο που ήθελα να σημειώσω, σε σχέση με το άρθρο 15 και τα υπόλοιπα που αφορούν τις παρεκκλίσεις και τις εισφορές σε γη για τα Βιομηχανικά και Βιοτεχνικά Πάρκα και επειδή έχει προϋπάρξει κουβέντα, ως Επιμελητήρια και ως Κεντρική Ένωση Επιμελητηρίων, με την πολιτεία σε σχέση με το νομοσχέδιο που ψηφίστηκε πέρσι για τις νέες προδιαγραφές των Βιομηχανικών και των Βιοτεχνικών Πάρκων και των ΒΙΟΠΑ, ήθελα να επανέλθω σε αυτό και να παρακαλέσω το Υπουργείο να μην πριμοδοτεί, παρόλο ότι εμείς θα πρέπει να είμαστε σύμφωνοι να πριμοδοτούνται μεμονωμένα οικόπεδα, μεμονωμένες χρήσεις, θα πρέπει ίσως να προσπαθήσουμε να φτιάξουμε ένα γενικότερο πλαίσιο λειτουργίας αναγνωρισμένων Βιομηχανικών Πάρκων ώστε να προκαλούμε, να παρακαλούμε και να σπρώχνουμε τις επιχειρήσεις μας να εντάσσονται σε αυτά και όχι να αξιοποιούν μεμονωμένα οικόπεδα τα οποία δημιουργούν εν τέλει και ένα πρόβλημα στην εκτός σχεδίου δόμηση την οποία η κυβέρνηση και η πολιτεία θέλει λίγο να καλυτερεύσει. Άρα θέλω να πω ότι ωραίες οι παρεκκλίσεις, εμείς συμφωνούμε γιατί βοηθάμε την επιχειρηματικότητα, αλλά παρακαλούμε πολύ φροντίστε τα Βιομηχανικά Πάρκα και τις περιοχές στις οποίες επιτρέπονται αυτού του είδους οι εγκαταστάσεις να γίνονται πιο φιλικές προς τους επιχειρηματίες ώστε να εντάσσονται εκεί και όχι σε μεμονωμένα οικόπεδα.

Τέλος, για το θέμα των λιμένων, θέλω και εγώ να κάνω μια μικρή παρατήρηση ότι είναι πάρα πολύ σημαντικό ότι στους λιμένες και στις χερσαίες ζώνες σιγά σιγά αρχίζει και δημιουργείται μια διαδικασία αδειοδότησης που αφορά την συγκεκριμένη χρήση. Επειδή έχω προϋπάρξει κάποια εποχή στη Γενική Γραμματεία Δημόσιας Περιουσίας ήταν ένα πρόβλημα το οποίο είχαμε να αντιμετωπίσουμε από το 2012, ώστε η λειτουργία των χερσαίων ζωνών να αναλάβουν φορείς που ασχολούνται με το λιμένα και όχι κτηματικές της περιοχής ή οποιοσδήποτε άλλος. Άρα θέλω να πω ότι είναι στη σωστή κατεύθυνση. Ας προσπαθήσουμε να δώσουμε μεγαλύτερη οργάνωση σε αυτούς τους πολλούς φορείς που ασχολούνται εντός των λιμενικών ζωνών, γιατί οι λιμένες είναι πολύ σημαντικοί για την ανάπτυξη της επιχειρηματικότητας στη νέα εποχή της Ελλάδας, σε αυτό που προσπαθεί να γίνει HUB για όλη την Ευρώπη.

Τέλος, όσον αφορά τις ΑΠΕ, νομίζω ότι εδώ θίγονται πάρα πολλά θέματα των ΑΠΕ, που σε γενική κατεύθυνση είναι θετικά, αλλά νομίζω ότι θα πρέπει πάλι να τα δούμε συνολικά σε ένα γενικότερο χωροταξικό πλαίσιο για τις ΑΠΕ και εκεί, ίσως, μπορούν να λυθούν πολύ καλύτερα κάποια επιμέρους θέματα τα οποία αναφέρθηκαν προηγουμένως από τους καθ΄ ύλην αρμόδιους.

Ευχαριστώ πολύ για την ανοχή σας στην υπέρβαση του χρόνου της τοποθέτησής μου.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Κύριε Δημητρίου, εμείς οι Βουλευτές ξέρουμε πολύ καλά πόσο γρήγορα περνάει ο χρόνος, μιας και ορισμένες φορές φλυαρούμε, γι’ αυτό και λέω πάντα με την ανοχή μας.

Είναι μαζί μας η κυρία Maria Rita Galli, Ανώτατη Εκτελεστική Διευθύντρια (CEO) του Διαχειριστή Εθνικού Συστήματος Φυσικού Αερίου (ΔΕΣΦΑ) Α.Ε.. Για την κυρία Galli, θα γίνει χρήση διερμηνείας από την κυρία Χριστίνα Ξανθοπούλου και τον κύριο Θεόδωρο Κομίνη.

Έχουν αποφασίσει, εφόσον παρίσταται και ο κ. Ιωάννης Χωματάς, Ανώτατος Διευθυντής Ανάπτυξης Υποδομών και Διαχείρισης Έργων του ΔΕΣΦΑ Α.Ε., να τοποθετηθεί ο κ. Χωματάς και αν στην εξέλιξη της συζήτησης παραστεί ανάγκη, θα τοποθετηθεί και η κυρία Galli.

**MARIA RITA GALLI (Ανώτατη Εκτελεστική Διευθύντρια (CEO) του Διαχειριστή Εθνικού Συστήματος Φυσικού Αερίου (ΔΕΣΦΑ) Α.Ε.):** Ευχαριστώ κύριε Πρόεδρε, ακριβώς όπως το ανακοινώσατε, θα δώσω τον λόγο για την τοποθέτηση εκ μέρους του ΔΕΣΦΑ στον κ. Χωματά και στη συνέχεια, εφόσον χρειαστεί, θα απαντήσουμε σε ερωτήματα.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Κύριε Χωματά, έχετε τον λόγο.

**ΙΩΑΝΝΗΣ ΧΩΜΑΤΑΣ (Ανώτατος Διευθυντής Ανάπτυξης Υποδομών και Διαχείρισης Έργων του Διαχειριστή Εθνικού Συστήματος Φυσικού Αερίου (ΔΕΣΦΑ) Α.Ε.):** Αξιότιμε κύριε Πρόεδρε, αξιότιμη κυρία Υπουργέ, αξιότιμα μέλη της Επιτροπής, εκ μέρους του ΔΕΣΦΑ θα ήθελα να σας ευχαριστήσω για την τιμή που μας κάνατε να βρισκόμαστε εδώ σήμερα και να αναλύσουμε τις προτάσεις μας σχετικά με τον νέο νόμο.

Ξεκινάω αναφέροντας δύο τρία χαρακτηριστικά γνωρίσματα του φυσικού αερίου τα οποία όλοι θα πρέπει να γνωρίζουμε. Το φυσικό αέριο, κατ’ αρχάς, είναι αναμφισβήτητα το ενδιάμεσο καύσιμο για τη μετάβαση σε ένα μοντέλο χαμηλών εκπομπών αερίων του θερμοκηπίου. Η χρήση εναρμονίζεται με τις δεσμεύσεις της Συμφωνίας των Παρισίων, την Πράσινη Συμφωνία της Ευρωπαϊκής Ένωσης, του taxonomy, με σκοπό την ανθρακική ουδετερότητα μέχρι το 2050. Συμβάλλει στην υλοποίηση των στόχων του Εθνικού Σχεδίου για την Ενέργεια και το Κλίμα, ΕΣΕΚ, με την υποκατάσταση πετρελαίου και λιγνίτη. Ειδικότερα, συμβάλλει στην υποκατάσταση της χρήσης πετρελαίου και λιγνίτη με φυσικό αέριο, ως ένα ενδιάμεσο βήμα πολιτικής προς μια πορεία μείωσης των εκπομπών αερίων του θερμοκηπίου, στη βελτίωση της ενεργειακής απόδοσης, στη διεύρυνση της χρήσης του φυσικού αερίου στην τελική κατανάλωση.

Πέραν τούτου, η πρόσφατη ενεργειακή κρίση απέδειξε ότι συμβάλλει αποφασιστικά στην ασφάλεια της σταθερής τροφοδοσίας της χώρας με καύσιμο αέριο καλύπτοντας όλες τις ανάγκες και προφανώς και τις ανάγκες των νοικοκυριών. Δύο είναι οι τομείς στους οποίους έχουμε εστιάσει τα σχόλιά μας και στους οποίους θα ήθελα να αναφερθώ.

Πρώτο κεφάλαιο, είναι οι νέες κατασκευές και η ύπαρξη συστημάτων φυσικού αερίου στις νέες κατασκευές και δεύτερο κεφάλαιο, είναι οι υφιστάμενες κατασκευές και η δυνατότητα του τρόπου με τον οποίο αυτές τροποποιούνται από το παραδοσιακό πετρέλαιο να καίνε φυσικό αέριο.

Ξεκινώντας από τις νέες κατασκευές, ήθελα να πω ότι η χρονική στιγμή στην οποία καταργείται το ΠΔ420/1987 δημιουργεί κάποιο προβληματισμό, δεδομένου ότι είναι μια στιγμή που τουλάχιστον ο ΔΕΣΦΑ, αλλά και οι εταιρείες διανομής φυσικού αερίου, εκτελούν μεγάλα προγράμματα ανάπτυξης. Ο ΔΕΣΦΑ εκτελεί ένα πρόγραμμα ανάπτυξης το οποίο συμβάλλει στο να φτάσει το φυσικό αέριο σε νέες περιοχές, όπως η Πάτρα, η Δυτική Μακεδονία, η Ανατολική Μακεδονία και ο Έβρος. Όλα αυτά δίνουν τη δυνατότητα για διασύνδεση με τις τοπικές καταναλώσεις και με τον τελικό καταναλωτή, ούτως ώστε να υπάρχει φυσικό αέριο και για θέρμανση και για παραγωγή νερού σε τελική κατανάλωση. Με την υιοθέτηση αυτής της διάταξης καταργείται η υποχρέωση εγκατάστασης φυσικού αερίου στις νέες κατασκευές, στις νέες πολυκατοικίες και στις νέες κατοικίες και αυτό έχει ως αποτέλεσμα να μπορεί να δημιουργήσει την υποκατάσταση με φθηνότερες εγκαταστάσεις, όπως είναι οι εγκαταστάσεις των λεβήτων πετρελαίου. Καταλαβαίνετε ότι αυτό θα είναι ένα πισωγύρισμα το οποίο δεν θα βοηθήσει στην ενεργειακή μετάβαση.

Παρόλα αυτά, συλλέξαμε πληροφορίες σχετικά με το τι έγινε το 2021 και το 2022 σε ευρωπαϊκές χώρες, κυρίως στην Ολλανδία και την Ιταλία. Βλέπουμε, λοιπόν, ότι στην Ευρώπη οι καταναλωτές επιλέγουν το φυσικό αέριο, έναντι ηλεκτρικών αντλιών θερμότητας, κυρίως, λόγω του χαμηλότερου κόστους και φυσικά και λόγω της γνώσης σχετικά με τη χρήση τους. Ένα χαρακτηριστικό παράδειγμα που έρχεται από την Ιταλία μας λέει, ότι το έτος 2022, από το σύνολο 1,5 εκατομμυρίων νέων συσκευών θέρμανσης, λιγότερο από το 20% ήταν αντλίες θερμότητας παρά το ότι αυτές επιδοτούνταν και από αυτές περίπου το 50% ήταν υβριδικές, δηλαδή, παρείχαν τη δυνατότητα χρήσης και αερίου. Αυτό είναι ένα πολύ χαρακτηριστικό παράδειγμα που μας δίνει μια κατεύθυνση ενεργειακά στο επίπεδο της Ευρώπης. Επιπλέον, οι υβριδικές αντλίες θερμότητας, ρεύματος και αερίου, αποτελούν μία αποδοτική λύση θέρμανσης και παραγωγής ζεστού νερού στον οικιακό τομέα. Γι’ αυτόν τον λόγο στο Ηνωμένο Βασίλειο, στη Γερμάνια και την Ολλανδία αυτού του είδους οι συσκευές είναι επιδοτούμενες. Αυτού του είδους οι συσκευές, προφανώς, για να λειτουργήσουν απαιτούν και εγκαταστάσεις φυσικού αερίου στις νέες κατοικίες.

Γενικά, η τεχνολογία οδεύει σε δύο φάσεις μέχρι το 2050. Η πρώτη φάση, είναι υβριδικές μονάδες λέβητα παραγωγής θέρμανσης και ζεστού νερού στις οποίες συμμετέχει σαν τροφοδοσία και το αέριο και η ηλεκτρική ενέργεια, το ρεύμα, και μια δεύτερη φάση, που είναι από το 2030 και μετά, όπου εκεί μιλάμε, πλέον, για συσκευές φυσικού αερίου οι οποίες είναι μικρές συνδυασμένου κύκλου μονάδες που καταλήγουν σε κυψέλες καυσίμου και παραγωγή ηλεκτρικού ρεύματος.

Προφανώς, λοιπόν, η πρώτη μας τοποθέτηση, είναι ότι θα πρέπει να ληφθεί μέριμνα, ούτως ώστε το άρθρο 27 του νέου νόμου να μην υιοθετηθεί, δηλαδή να μην περάσει στον νόμο. Είναι το άρθρο το οποίο αφορά την κατάργηση στις νέες κατασκευές των εγκαταστάσεων φυσικού αερίου.

Όσον αφορά την κατάργηση των άρθρων 5, 6, 7 και 8, του άρθρου 2 του Π.Δ.420/1987 που αναφέρεται στην αντικατάσταση των ήδη υπαρχόντων εγκαταστάσεων στις πολυκατοικίες και στις κατοικίες, μέχρι τώρα απαιτείτο η πλειοψηφία 50 +1 των ιδιοκτητών και την τροποποίηση. Όταν, πλέον, θα απαιτείται μια απόλυτη συμφωνία, αυτό καταλαβαίνετε ότι θα δημιουργήσει πολύ μεγάλα προβλήματα στην αντικατάσταση, ειδικά, παλαιών μονάδων που είναι με βαριά καύσιμα, που έχουν ένα περιβαλλοντικό αποτύπωμα πολύ μεγαλύτερο από το φυσικό αέριο και θα παραμείνουν και για λόγους κόστους, αλλά και για λόγους συνήθειας των ιδιοκτητών. Κατ’ επέκταση και του άρθρου που αφορά στην αυτόνομη θέρμανση κάποιων διαμερισμάτων ή κάποιων χώρων της κατοικίας που έχουν δυνατότητα με επιλογή τους οι ιδιοκτήτες να μετατρέψουν και να έχουν μια αυτόνομη θέρμανση με δικές τους μονάδες φυσικού αερίου που θα καλύπτουν την παροχή θέρμανσης και ζεστού νερού.

Συνεπώς, κι εδώ ζητάμε, οι παράγραφοι 5, 6, 7 και 8, του άρθρου 2 του Π.Δ.420/1987 να διατηρηθούν σε ισχύ ως έχουν, ακόμα και αν καταργηθούν οι υπόλοιπες διατάξεις του.

Ευχαριστώ πάρα πολύ για την προσοχή σας.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Σας ευχαριστούμε κι εμείς, κύριε Χωματά. Τον λόγο έχει ο κ. Κωνσταντίνος Βασιλικός, Πρόεδρος του Διοικητικού Συμβουλίου του Ελληνικού Συνδέσμου Μικρών Υδροηλεκτρικών Έργων, για 3 λεπτά.

**ΚΩΝΣΤΑΝΤΙΝΟΣ ΒΑΣΙΛΙΚΟΣ (Πρόεδρος του ΔΣ του Ελληνικού Συνδέσμου Μικρών Υδροηλεκτρικών Έργων (ΕΣΜΥΕ):** Καλημέρα σας. Κύριε Πρόεδρε, κυρία Υφυπουργέ, κύριε Υφυπουργέ, αξιότιμα μέλη της Επιτροπής, καταρχάς, να ευχαριστήσω για την πρόσκληση.

Σχετικά με το νομοσχέδιο θα ήθελα να αναφερθώ στο κυρίαρχο άρθρο, που αφορά την κακοκαιρία «Daniel» και τις παρατάσεις που έχουν δοθεί. Το Υπουργείο, πράγματι, κινείται προς τη σωστή κατεύθυνση. Παρόλα αυτά, υπάρχουν κάποια θέματα που θα θέλαμε να προσθέσουμε και να διορθώσουμε, τα οποία έχουμε αποστείλει και στην επιστολή μας. Συγκεκριμένα, θα ήθελα να υπάρξει κάποια πρόβλεψη για τα εν λειτουργία έργα, τα οποία στη Θεσσαλία έχουν υποστεί σημαντικές καταστροφές, και σε ένα μικρό υδροηλεκτρικό που οι καταστροφές από τον «Ιανό» αφορούν κυρίως αγωγούς, μεγάλο κομμάτι της επένδυσης και μακροχρόνιας ανάγκης επισκευής. Για τα συγκεκριμένα έργα θα θέλαμε να προβλεφθεί κάποιο διάστημα παρατάσεων των συμβάσεων που ήδη έχουν, τουλάχιστον, για την περίοδο που αυτά έχουν παύσει τη λειτουργία τους μέχρι να επισκευαστούν.

Επίσης, επειδή υπάρχουν έργα τα οποία έχουν πάρει αναπτυξιακό νόμο, παρόλο ότι έχουν κάνει *set*, να προβλεφθεί κάτι για την επιστροφή του ποσού που απομειώνεται η επενδυτική ενίσχυση, διότι, όπως καταλαβαίνετε, το να πληρώνει κάποιο έργο επιστροφή χρημάτων τη στιγμή που δεν έχει παραγωγή είναι ζημιογόνο. Και αυτό, κυρίως, γιατί τα μικρά υδροηλεκτρικά στη Θεσσαλία, όπως και όλες οι άλλες παραγωγικές επενδύσεις πέρυσι, είχαν το μεγαλύτερο βάρος. Κατά τα άλλα, τα χρονικά διαστήματα που δίνονται για τις παρατάσεις των βεβαιώσεων, των αδειών και των όρων σύνδεσης θεωρούμε ότι καλύπτουν τη συντριπτική πλειοψηφία των έργων και κινούνται προς την σωστή κατεύθυνση.

Ένα τελευταίο που θα ήθελα να πω, είναι ότι ορθώς προβλέπεται η αναγκαιότητα των παρατάσεων να πιστοποιείται από τη Διεύθυνση Τεχνικού Ελέγχου της Περιφέρειας. Απλώς, θα πρέπει να εξεταστεί το ενδεχόμενο να μη μπορεί η Περιφέρεια να ανταποκριθεί σε τόσο σημαντικό όγκο αιτήσεων για αυτοψίες, επειδή υπάρχουν συγκεκριμένα ορόσημα στις διατάξεις, έτσι ώστε να μπορεί να ανταπεξέλθει. Για παράδειγμα, γράφει ότι εντός ενός μηνός από την αίτηση θα πρέπει η υπηρεσία να δώσει την απάντησή της. Όμως, δεν θεωρώ ότι θα μπορέσει να ανταπεξέλθει στο σημαντικό πλήθος αιτήσεων που θα προκύψουν. Άρα, πρέπει κάπως να ρυθμιστεί αυτό το θέμα έτσι ώστε να έχουμε τις προθεσμίες που γράφει το νομοσχέδιο.

Σας ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Σας ευχαριστούμε κι εμείς, κύριε Βασιλικέ.

Τον λόγο έχει ο κ. Αντώνιος Κοντολέων, Πρόεδρος του ΔΣ της Ένωσης Βιομηχανικών Καταναλωτών Ενέργειας (ΕΒΙΚΕΝ), για 3 λεπτά.

**ΑΝΤΩΝΙΟΣ ΚΟΝΤΟΛΕΩΝ (Πρόεδρος του Δ.Σ. της Ένωσης Βιομηχανικών Καταναλωτών Ενέργειας (ΕΒΙΚΕΝ)):** Αξιότιμοι κυρία και κύριε Υπουργέ, αξιότιμε κύριε Πρόεδρε, ευχαριστούμε για την πρόσκληση.

Θα αναφερθούμε ειδικότερα στο άρθρο 58. Η πρόσφατη ενεργειακή κρίση, αποτέλεσμα εν πολλοίς των γεωπολιτικών εντάσεων και ανακατατάξεων που συντελούνται, έφερε στο προσκήνιο την ανάγκη της διεύρυνσης και του εκσυγχρονισμού της ευρωπαϊκής βιομηχανίας. Στο νέο περιβάλλον η βιομηχανία αποτελεί ένα σημαντικό στήριγμα για κάθε εθνική οικονομία, αλλά και παράγοντα γεωπολιτικής αναβάθμισης.

Η ανταγωνιστικότητα των ελληνικών βιομηχανιών έντασης ενέργειας με κύριο εξαγωγικό προσανατολισμό, εξαρτάται σε μεγάλο βαθμό από το κόστος ενέργειας, παράγων καθοριστικός όχι μόνο για την ανάπτυξή τους αλλά και για την ίδια την επιβίωσή τους. Η ελληνική βιομηχανία πρέπει και μπορεί να προσφέρει πολύ περισσότερο στην ανάπτυξη της οικονομίας και στην ποιοτική απασχόληση, αρκεί να στηριχθεί από την πολιτεία μέσω των μηχανισμών επιδότησης που προβλέπονται από το Ευρωπαϊκό Ρυθμιστικό Πλαίσιο-κατευθυντήριες γραμμές- και εφαρμόζονται ήδη στις υπόλοιπες ευρωπαϊκές χώρες.

Η παρούσα ρύθμιση του άρθρου 58, εξουσιοδοτική για την έκδοση ΚΥΑ, δίνει τη δυνατότητα να επιδοτηθούν επιλέξιμες βιομηχανίες έντασης ενέργειας για το κόστος ηλεκτρικής ενέργειας με το οποίο επιβαρύνθηκαν, για την περίοδο από 1η Απριλίου 2023 έως 31 Δεκεμβρίου 2023, σύμφωνα με τους όρους που καθορίζονται στο προσωρινό πλαίσιο κρίσης -temporary crisis framework-, όπως εγκρίθηκε από την Ευρωπαϊκή Επιτροπή.

Ανάμεσα στις προϋποθέσεις που πρέπει να πληροί μια βιομηχανία για να κριθεί επιλέξιμη για την εν λόγω επιδότηση, είναι η ακαθάριστη προστιθέμενη αξία της για την επιλέξιμη περίοδο το 2023, να είναι μειωμένη κατά 40% ως προς την ακαθάριστη προστιθέμενη αξία της, την ίδια περίοδο το 2021, γεγονός το οποίο αποδεικνύει ότι η συγκεκριμένη βιομηχανία έχει πληγεί σημαντικά λόγω της συνεχιζόμενης κρίσης. Υπολογίζουμε ότι το κόστος του μέτρου, λόγω αυτού του περιορισμού, δεν θα ξεπεράσει τα 30 εκατομμύρια για τις επιλέξιμες βιομηχανίες.

Εν γένει επισημαίνουμε ότι, δεν αρκεί η έγκριση των εν λόγω μηχανισμών επιδότησης, αλλά απαιτείται η εξασφάλιση κάθε φορά των αναγκαίων οικονομικών πόρων για την εφαρμογή αυτών, ώστε να εξασφαλίζεται ο ισότιμος ανταγωνισμός της εγχώριας βιομηχανίας με τους ευρωπαίους ανταγωνιστές της. Χαρακτηριστικό παράδειγμα είναι ο μηχανισμός επιδότησης που αφορά την αντιστάθμιση της επιβάρυνσης που υφίστανται οι επιλέξιμες βιομηχανίας έντασης ενέργειας λόγω της χρέωσης του διοξειδίου του άνθρακα, CO2, όπου διαπιστώνεται ότι τα ποσά που έχουν προβλεφθεί για τα έτη 2022-2023 είναι ανεπαρκή και απαιτείται άμεσα η ουσιαστική αναθεώρηση των εν λόγω ποσών.

Ευχαριστούμε.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Εμείς ευχαριστούμε πολύ για τη συμμετοχή σας.

Πριν περάσουμε στον επόμενο ομιλητή, να πω ότι παρακολουθούν τη συνεδρίαση και κρατούν σημειώσεις στα όσα λένε οι εκπρόσωποι των εξωκοινοβουλευτικών φορέων, η Υφυπουργός Ενέργειας, η κυρία Αλεξάνδρα Σδούκου και ο Υφυπουργός Χωροταξίας και Περιβάλλοντος, ο κ. Νικόλαος Ταγαράς.

Συνεχίζουμε αμέσως τώρα με τον κύριο Δημήτριο Ξυνομηλάκη, Πρόεδρο του ΔΣ του Συλλόγου Αρχιτεκτόνων Διπλωματούχων Ανωτάτων Σχολών - Πανελλήνιας Ένωσης Αρχιτεκτόνων. Μαζί του βρίσκεται και η κυρία Τζούλια Τσαλίκη, Γενική Γραμματέας του Συλλόγου Αρχιτεκτόνων Διπλωματούχων Ανωτάτων Σχολών - Πανελλήνιας Ένωσης Αρχιτεκτόνων.

Κύριε Ξυνομηλάκη, έχετε τον λόγο για 3 λεπτά και αν θέλει να παρέμβει και η κυρία Τσαλίκη μετά, ευχαρίστως να την ακούσουμε.

**ΔΗΜΗΤΡΙΟΣ ΞΥΝΟΜΗΛΑΚΗΣ (Πρόεδρος του ΔΣ του Συλλόγου Αρχιτεκτόνων Διπλωματούχων Ανωτάτων Σχολών - Πανελλήνιας Ένωσης Αρχιτεκτόνων (ΣΑΔΑΣ - ΠΕΑ)):** Αξιότιμε κύριε Πρόεδρε, κυρία Υφυπουργέ, κύριε Υπουργέ, κύριοι βουλευτές, κυρίες και κύριοι, θα ήθελα να σας ευχαριστήσω και προσωπικά, ως Πρόεδρος της Πανελλήνιας Ένωσης Αρχιτεκτόνων που εκπροσωπώ, το γνωστό ΣΑΔΑΣ-ΠΕΑ, για την πρόσκληση που μας απευθύνατε προκειμένου να παρευρεθούμε στη σημερινή συνεδρίαση.

Ο επιστημονικός αυτός Σύλλογος, θεσμικά, εκπροσωπεί το κράτος και συμμετέχει σε συμβούλια και επιτροπές με σκοπό τη βελτίωση και επικαιροποίηση του νομοθετικού πλαισίου που αφορά τη δόμηση και ευρύτερα το δομημένο περιβάλλον, την προστασία και την ανάδειξη της αισθητικής, της προστασίας και ανάδειξης της πολιτιστικής κληρονομιάς μας και την ένταξη και ενσωμάτωση των κατασκευών στον αναπτυξιακό σχεδιασμό, καθώς και την προστασία του πολιτιστικού αγαθού.

Η προστασία του περιβάλλοντος είναι συνταγματική απαίτηση, η οποία διασφαλίζεται με τις διατάξεις του Νέου Οικοδομικού Κανονισμού, εφόσον επιτυγχάνεται καλυτέρευση των όρων διαβίωσης των ανθρώπων και σε σχέση με το υπάρχον πολεοδομικό περιβάλλον. Γιατί, προφανώς, όταν αναβαθμίζεται η ποιότητα ζωής των κατοίκων, αυτό είναι σύμφωνο και με το Σύνταγμά μας. Οποιαδήποτε άλλη διάταξη δεν οδηγεί στο σκοπό αυτό αλλά σε αντίθετη κατάσταση, παραδείγματος χάρη η υποβάθμιση του περιβάλλοντος, όπου έρχεται σε αντίθεση με το άρθρο 24 του Συντάγματος.

Επί του νομοσχεδίου, πολύ συνοπτικά θα να αναφέρω κάποια πράγματα μιας και ο χρόνος ποτέ δεν είναι αρκετός. Στο άρθρο 1, υπάρχει αναφορά για τα κέντρα δεδομένων, που προφανώς είναι μια ιδιαίτερης αξίας και σημαντική παρέμβαση που θα βοηθήσει στην ανάπτυξη της οικονομίας, θα δημιουργήσει θέσεις εργασίας και θα αναβαθμίσει σε μεγάλο βαθμό τις παρεχόμενες υπηρεσίες, σε ένα απαιτητικό διεθνές περιβάλλον, συνεχώς αναπροσαρμοζόμενο, ανταγωνιστικό, με σύστημα τεχνητής νοημοσύνης και υψηλής τεχνολογίας.

Συνέχεια, στο άρθρο 5, υπάρχουν κάποιες ειδικές αναφορές, που ακούστηκαν προηγουμένως από τον κύριο Δημητρίου, όπως για παράδειγμα στον συντελεστή κατ’ όγκο, που προφανώς είναι σημαντικό σημείο και θα πρέπει να προσεχθεί δίνοντας περισσότερη ευχέρεια σε αυτή την παράμετρο. Επίσης, στο ύψος. Θα έλεγα, πως και σε αυτές τις περιπτώσεις θα πρέπει να δει κανείς κάτι ευνοϊκότερο ως προς τις κατασκευές τους.

Επιπλέον, γίνονται αναφορές στον συντελεστή δόμησης και σε κάποιες ιδιαίτερες παρεκκλίσεις, αναφορικά με τις βιομηχανίες και βιοτεχνίες. Είναι και αυτές προφανώς προς τη θετική κατεύθυνση, γιατί είναι παραγωγικές δραστηριότητες που πρέπει να ενισχύσουμε και να βοηθήσουμε.

Στο άρθρο 21, που αφορά το θέμα ανταλλαγής επιβλέποντος μηχανικού κτλ. Εκεί υπάρχουν κάποια σημεία και σε παρεμβάσεις, θα τις δείτε και στο υπόμνημα που θα καταθέσω. Να αναφέρω ότι θα πρέπει να μπει και η έννοια των ποιοτικών στοιχείων όταν γίνονται σε κάποιες περιπτώσεις αλλαγής επιβλέποντος και όχι μόνο στα γεωμετρικά στοιχεία, γιατί μπορεί να έχουν σημασία. Όπως και στις αμοιβές, όπου σε ένα σημείο αναφέρεται ότι λαμβάνεται υπόψη η νόμιμη αμοιβή της παραγράφου 1 του ΠΔ 696/74. Εδώ θα προσέθετα, σε συνδυασμό με το άρθρο 4 της παραγράφου 3, ΦΕΚ 56Β/12. Παρακαλώ, να το δείτε και αυτό.

Όσον αφορά την ανασύσταση των φακέλων, ένα πολύ σημαντικό χρονίζον πρόβλημα, είναι θετική η παρέμβαση αυτή. Είναι πολύ θετικό ότι πλέον θα ενταχθεί και αυτό στο ηλεκτρονικό σύστημα, e-Άδειες, αλλά προσοχή. Δεν θα πρέπει σε καμία περίπτωση, είτε για τα κτίρια προ του 1983, είτε για τα μετά του 1983, να μην έχουμε πληρότητα στοιχείων. Και το τονίζω αυτό γιατί αναφέρεται, για τα προ του 1983, μόνο σε κατόψεις. Όμως δεν μπορούμε να ελέγξουμε νομιμότητα κτιρίου μόνο με κατόψεις. Προφανώς, θα πρέπει να είναι κατόψεις, θα πρέπει να είναι τομές, τοπογραφικό, διάγραμμα κάλυψης, φωτογραφική απεικόνιση, γιατί διαφορετικά πώς θα εκδώσουμε ταυτότητα κτιρίου. Να το δείτε και αυτό.

Για τα φωτοβολταϊκά, συμφωνούμε απόλυτα. Πρέπει να γίνει μια επισήμανση σε διάταξη του Υπουργείου Περιβάλλοντος, ότι η γνώμη και οι εγκύκλιοι έχουν υποχρεωτική εφαρμογή από τις διοικήσεις. Θα παρακαλούσαμε αυτό να επαναληφθεί, γιατί δυστυχώς συχνά παρατηρείται η διοίκηση, οι υπηρεσίες δόμησης κτλ., παρόλο που υπάρχει αυτή η διάταξη δεν το εφαρμόζουν, αλλά απαιτούν συνέχεια να γίνονται νομοθετικές ρυθμίσεις που είναι κάτι χρονοβόρο.

Ολοκληρώνοντας, στα άρθρα 33, 34 και 36 για τα συλλογικά όργανα, αν δείτε, δεν είναι δυνατόν όλα αυτά τα κεντρικά συμβούλια, στο Πολεοδομικών Θεμάτων, στο Κεντρικό Συμβούλιο Χωροταξίας, στο Ενεργειακά Ουδέτερων Πόλεων κτλ., να μην υπάρχει πουθενά η αρχιτεκτονική. Δεν μπορεί να μην υπάρχει εκπροσώπηση του Συλλόγου Αρχιτεκτόνων Ελλάδος. Δεν είναι άσχετα με αυτό που κάνει ο αρχιτέκτονας, ούτε με το επαγγελματικό του δικαίωμα, ούτε με το επιστημονικό του που έχει ως αρχιτέκτονας.

**Στο κεφάλαιο Η’, περί αξιοποίησης πόρων του Πράσινου Ταμείου επίσης, καλό θα ήταν τα μέλη των Επιτροπών των Συμβουλίων Αρχιτεκτονικής και κάποιων άλλων να περάσουν στο Πράσινο Ταμείο, γιατί αν πάει κανείς να πει με ποια διαδικασία υπάρχει μια αποζημίωση αυτών των μελών είναι μια απόλυτη σύγχυση, για να μην πω χάος. Ίσως θα ήταν καλό να περάσουν στη διαχείριση του Πράσινου Ταμείου.**

**Ολοκληρώνω, λέγοντας ότι περιμένουμε εναγωνίως την κωδικοποίηση του Πολεοδομικού Κανονισμού ο οποίος είναι σε εξέλιξη, αλλά να θυμίσω ότι ο τελευταίος αν δεν με απατά η μνήμη μου, που δεν με απατά, ήταν το 1999 εικοσιτέσσερα χρόνια πριν.**

**Ευχαριστώ πάρα πολύ.**

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής): Ευχαριστούμε πολύ.**

**Τον λόγο έχει η κυρία Τσαλίκη.**

**ΝΕΡΑΤΖΟΥΛΑ ΤΣΑΛΙΚΗ (Γενική Γραμματέας του Συλλόγου Αρχιτεκτόνων Διπλωματούχων Ανωτάτων Σχολών - Πανελλήνιας Ένωσης Αρχιτεκτόνων (ΣΑΔΑΣ – ΠΕΑ): Ευχαριστώ κύριε Πρόεδρε. Θα είμαι πολύ σύντομη. Ξεκινώντας, θα ήθελα να εκφράσω πως πραγματικά είναι μεγάλη μας τιμή, να είμαστε εδώ και να ακουγόμαστε από τη Βουλή και από την αρμόδια Επιτροπή. Νομίζω ότι η διαβούλευση είναι πολύ σημαντική και θέλουμε να ενσωματωθούν κάποια πράγματα που έχουμε προτείνει.**

**Μία γενική παρατήρηση κύριε Πρόεδρε, δυστυχώς βρισκόμαστε μπροστά σε ένα νομοσχέδιο που χαρακτηρίζεται από αποσπασματικές ρυθμίσεις και διατάξεις. Κατανοούμε βέβαια, την ανάγκη ρύθμισης πολλών θεμάτων και το επείγον της κατάστασης, αλλά θα θέλαμε να έχουμε τη δυνατότητα, στο αμέσως επόμενο διάστημα, να προχωρήσουμε σε μια πιο συνεκτική θεώρηση για την πολεοδομία και τη χωροταξία και να ενδυναμωθεί ο χωρικός σχεδιασμός σε όλα του τα επίπεδα.**

**Επιπλέον, όσον αφορά τις Επιτροπές οι οποίες από εννεαμελείς γίνονται ενδεκαμελείς, θέλουμε να προβλέπεται, όπως είπε και ο Πρόεδρος, ρητά ο εκπρόσωπος του Συλλόγου Αρχιτεκτόνων γιατί μόνο θετικά αποτελέσματα μπορεί να έχει. Επομένως και στο υπόμνημα που θα καταθέσουμε, θα δώσουμε πιο συγκεκριμένες ρυθμίσεις που θα θέλαμε να ενσωματωθούν.**

**Ευχαριστώ πάρα πολύ.**

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής): Εμείς ευχαριστούμε την κυρία Τσαλίκη.**

**Τον λόγο έχει ο κ. Πετρόπουλος.**

**ΔΗΜΗΤΡΙΟΣ ΠΕΤΡΟΠΟΥΛΟΣ (Πρόεδρος του Δ.Σ. της Πανελλήνιας Ομοσπονδίας Ενώσεων Μηχανικών Δημοσίων Υπαλλήλων Διπλωματούχων Ανώτατων Σχολών (ΠΟ ΕΜΔΥΔΑΣ): Καλημέρα, ευχαριστώ κι εγώ από την πλευρά μου εκ μέρους του ΔΣ μας. Στο λίγο χρόνο θα περιοριστώ κυρίως στο άρθρο 35, για τη σύνθεση και τη λειτουργία των Κεντρικών Συμβουλίων Αρχιτεκτονικής και το Κεντρικό Συμβούλιο Πολεοδομικών Θεμάτων.**

**Η τροποποίηση στη λειτουργία τους που υποκαθιστά την Εισήγηση της υπηρεσίας, από ένα ενημερωτικό σημείωμα το οποίο συντάσσεται από τον Γενικό Γραμματέα Χωρικού Σχεδιασμού του Υπουργείου Περιβάλλοντος δεν μας βρίσκει σύμφωνους. Και αυτό, γιατί η ανωτέρω πρόβλεψη περιορίζει την ανεξαρτησία της διοίκησης όπως αυτή εκφράζεται από τις εμπλεκόμενες υπηρεσιακές δομές, τις οποίες υποκαθιστά από ενημερωτικά σημειώματα του εκάστοτε Γενικού Γραμματέα.**

**Υπενθυμίζουμε ότι τόσο τα ΚΕΣΑ όσο και τα ΚΕΣΥΠΟΘΑ χειρίζονται εξαιρετικά σημαντικά πολεοδομικά θέματα όπως οι εγκρίσεις πολεοδομικών μελετών τροποποίησης σχεδίων πόλεων ειδικών διαταγμάτων χαρακτηρισμούς κτιρίων ως διατηρητέων, εγκρίσεις παρέκκλισης δόμησης, δόμησης αθλητικών εγκαταστάσεων κτλ. Φοβόμαστε ότι η αντικατάσταση αυτή έρχεται να επηρεάσει και να περιορίσει την ανεξάρτητη έκφραση γνώμης των μελών των συμβουλίων επί κρίσιμων πολεοδομικών θεμάτων και να επιτείνει φαινόμενα πιέσεων και επηρεασμού από ισχυρά ιδιωτικά συμφέροντα, τα οποία επιδιώκουν να προωθήσουν συγκεκριμένα επενδυτικά σχέδια, πολλές φορές σε βάρος της προστασίας του περιβάλλοντος και του δημοσίου συμφέροντος.**

**Η πολιτική ηγεσία, σε επιτελικό και κυβερνητικό επίπεδο επιβάλλεται να προτάσσει τη διοικητική και τεχνοκρατική αξιοπιστία της κεντρικής δημόσιας διοίκησης στον τομέα του χωρικού σχεδιασμού, να στηρίζει και να αναδεικνύει τις δημόσιες υπηρεσίες της και την ανεξαρτησία τους και όχι να υποκαθιστά καθώς, ο αρχικός σχεδιασμός αποτελεί πολιτική που οφείλει να έχει δημόσιο χαρακτήρα. Για αυτό ζητάμε να τροποποιηθεί το άρθρο 35, στο εν λόγω νομοσχέδιο, σε αυτή την πρόβλεψη ειδικά, και να ενισχυθεί με διαδικασίες διαφάνειας ο δημόσιος χαρακτήρας των διοικητικών λειτουργιών που θα περιορίσουν σημαντικά τα δίκτυα πελατειακών σχέσεων και εξυπηρέτησης μη νόμιμων συμφερόντων σε συνδυασμό με την ασυλία που παρέχει πολλές φορές ένα φύλα διακείμενο πολιτικό και κομματικό σύστημα.**

**Αν θέλουμε τα συμβούλια αυτά να δουλέψουν γρήγορα και αποτελεσματικά όπως έχουμε προτείνει με άλλη σχετική μας παρέμβαση, οφείλουμε να δώσουμε κίνητρα στις υπηρεσίες να προχωράνε πιο γρήγορα τις υποθέσεις όπως η ειδική αποζημίωση που προβλέπεται για όλα τα μέλη αυτών των Επιτροπών, εκτός από τους υπαλλήλους οι οποίοι εισηγούνται τα θέματα.**

**Μάλιστα, θέματα, όπως είπα πάρα πολύ κρίσιμα και σύνθετα στις περισσότερες περιπτώσεις με ειδικά ζητήματα πολεοδομικής και αρχιτεκτονικής φύσης, που απαιτούν δύσκολη και επίπονη εμπλοκή των Εισηγητών επί των θεμάτων αυτών και απαιτούν φυσικά και χρόνο ο οποίος τρέχει παράλληλα με τα υπόλοιπα υπηρεσιακά καθήκοντα των συναδέλφων. Για αυτό και προτείνουμε να θεσμοθετηθεί αποζημίωση και για τους δημοσίους υπαλλήλους που στελεχώνουν τα Συμβούλια Αρχιτεκτονικής και τα ΣΥΠΟΘΑ και σε τοπικό, δηλαδή στις περιφερειακές ενότητες, και σε κεντρικό επίπεδο.**

**Τελειώνοντας, να πω ότι προοπτικά θα αντιμετωπίσουμε, ήδη αντιμετωπίζουμε ένα τεράστιο πρόβλημα με τη στελέχωση ειδικά των Συμβουλίων Αρχιτεκτονικής και των ΣΥΠΟΘΑ σε τοπικό επίπεδο διότι δεν υπάρχουν υπάλληλοι επαρκείς για να στελεχώσουν όλες αυτές τις Επιτροπές σε συνδυασμό με το φόρτο εργασίας που έχουν. Στο σημείο αυτό θα σας παρουσιάσω, πολύ συνοπτικά, τα στοιχεία τα οποία βγάλαμε την περασμένη εβδομάδα ως Ομοσπονδία με αφορμή την ομάδα δράσης που διοργανώσαμε στο διαγωνισμό 13Κ. Για 650 προσλήψεις μηχανικών στο σύνολο της Δημόσιας Διοίκησης κυρίως σε ΟΤΑ Α’ και Β’ βαθμού που ολοκληρώθηκε πριν ένα χρόνο, είχαμε ήδη 40% παραιτήσεις των μηχανικών που ήταν να προσληφθούν με το διαγωνισμό αυτό. Κάτι σημαίνει αυτό. Σε ένα κλάδο που επίσης, με επίσημα στοιχεία, 8.000 μηχανικών, το 61% είναι άνω των 51 ετών και πρόκειται να συνταξιοδοτηθεί την επόμενη δεκαετία.**

**Είναι προφανές ότι τα επόμενα χρόνια, δεν θα υπάρχουν μηχανικοί να στελεχώσουν όλα αυτά τα συμβούλια. Για να μην πω για τις υπηρεσίες δόμησης τα έχουμε πει με αφορμή άλλα νομοσχέδια σε άλλες Επιτροπές. Μόλις 400 μηχανικοί απασχολούνται αυτή τη στιγμή σε 168 υπηρεσίες δόμησης με έναν τεράστιο φόρτο δουλειάς, ο οποίος συνεχώς αυξάνεται χωρίς κωδικοποίηση Πολεοδομικής Νομοθεσίας και με πάρα πολύ δύσκολες συνθήκες. Επάνω σε αυτά τα ζητήματα θα πρέπει να σκύψουμε.**

**Ευχαριστώ πολύ.**

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής): Και εμείς σας ευχαριστούμε.**

**Συνεχίζουμε δίνοντας τον λόγο στον κ. Λουμάκη.**

**ΣΤΥΛΙΑΝΟΣ ΛΟΥΜΑΚΗΣ (Πρόεδρος του Συνδέσμου Παραγωγών Ενέργειας με Φωτοβολταϊκά): Κύριε Πρόεδρε κύριε Υπουργέ, ευχαριστούμε για την πρόσκληση.**

**Βέβαια, οφείλω να πω ότι ο Σύνδεσμός μας είχε κληθεί ήδη από το καλοκαίρι, συγκεκριμένα τον Ιούλιο, από το Υπουργείο Ενέργειας για να τοποθετηθούμε επί των σκέψεων του Υπουργείου για τη δενδροφύτευση του άρθρου 51, πάνω στο οποίο σήμερα θα μιλήσω. Το τελικό κείμενο που είναι σε διαβούλευση, έχει ενσωματώσει πολλές από τις παρατηρήσεις μας, έχει γίνει αρκετά πιο ελαφρύ ως προς τις πρώτες σκέψεις της νέας πολιτικής ηγεσίας του Υπουργείου.**

**Παρ όλα αυτά, αυτό που έχει μεσολαβήσει στο διάστημα αυτό, είναι οι ακυρώσεις Υπουργικών Αποφάσεων για την περιβαλλοντική αδειοδότηση συγκεκριμένα της ΔΙΠΑ 74363/2020 και έχει αλλάξει η κατάταξη πλέον έργων τουλάχιστον από τη στιγμή θα καθαρογραφεί η απόφαση. Οπότε, τα έργα που έχουν περιβαλλοντική αδειοδότηση ΑΕΠΟ δεν είναι πια πάνω από 10 Μεγαβάτ, είναι πάνω από 2 Μεγαβάτ. Ερχόμαστε, στο παλιό όριο και τα έργα τα οποία είναι με πρότυπες περιβαλλοντικές δεσμεύσεις, δεν είναι έργα τα οποία είναι μεταξύ 1 και 10 Μεγαβάτ, αλλά είναι έργα τα οποία είναι πάνω από 500 Κιλοβάτ έως 2 Μεγαβάτ.**

**Αυτό σημαίνει ότι το άρθρο 51, πλέον του συζητούμενου σήμερα νομοσχεδίου καταλαμβάνει σταθμούς, οι οποίοι είναι 501 Κιλοβάτ ή 1 Μεγαβάτ. Αυτό σημαίνει, εκτάσεις οι οποίες είναι περίπου 10 στρέμματα και εφαρμοζόμενος ο νόμος σε αυτά για δεντροφύτευση, με δέντρα τριών μέτρων περιμετρικά γύρω γύρω για γωνίες ηλίου της τάξης των 25- 28 μοιρών δεν μιλάμε για ιδιαίτερα χαμηλές, μιλάμε για νορμάλ γωνίες ηλίου. Αυτό δημιουργεί μια απώλεια της γης του χώρου που μπορεί να εγκαταστήσει κάποιος φωτοβολταϊκά για να μην έχει σκιάσεις της τάξης 40 -50 %.**

**Άρα, εκτάσεις 10 στρεμμάτων που θα φιλοξενούσε ένα σταθμό 1 Μεγαβάτ, το μισό γήπεδο πλέον πάει εκτός διότι, για να βάλεις ένα δέντρο τριών μέτρων οι σκιάσεις που θα κάνει αυτό από τον ήλιο σε περίπου ανατολή και δύση όχι εντελώς ανατολή και δύση μαζί με το χώρο που απαιτείται για το δέντρο το ίδιο σου τρώει μια ζώνη 10 μέτρων. Αυτό λοιπόν πρακτικά ακυρώνει χωράφι.**

Θα θέλαμε, λοιπόν, σε αυτή τη φάση και επειδή επαναλαμβάνω ότι μεσολάβησαν και ακυρώσεις υπουργικής απόφασης από το Συμβούλιο της Επικρατείας, ο νόμος να είναι λίγο πιο σαφής και πιο ανεκτικός με την έννοια ότι προτείνουμε να καταλαμβάνει έργα που είναι επάνω από 10 Μεγαβάτ. Μην το πάμε στο ποια είναι ΑΕΠΟ, ποια είναι ΠΠΔ γιατί εδώ έχει να κάνει, ανά Περιφέρεια, ανά αποκεντρωμένη διοίκηση -ποια θα περιμένει να καθαρογραφθεί η απόφαση του ΣτΕ και ποια όχι- θα γίνει ένα τέτοιο μπλέξιμο, οπότε θα λέγαμε ο νομοθέτης να το φωτογραφίσει ακριβώς και να το βάλει στο όριο των 10 Μεγαβάτ.

Γιατί το λέω αυτό; Έργα 10 Μεγαβάτ καταλαμβάνουν μια έκταση 100 στρεμμάτων. Στα 100 στρέμματα υπάρχει ο χώρος και, τέλος πάντων, να βρεθεί μια λύση και για την περιμετρική δενδροφύτευση. Παρότι είναι δύσκολο, με την έννοια ότι χρειάζεσαι νερό που βεβαίως επιφέρει κάποιο κόστος, αλλά ένα έργο 10 Μεγαβάτ μπορεί να το αντέξει, να αγοράσει τα δέντρα αυτά, να τα φυτέψει και να τα υδροδοτεί. Από την άλλη μεριά ένα έργο 10 Μεγαβάτ συνήθως είναι σε εκτάσεις οι οποίες δεν θα έχουν τόσο απαγορευτικούς ανέμους, λόγω της έκτασης των 100 στρεμμάτων, δεν μπορεί να είναι σε κάποιο σημείο στο οποίο οι άνεμοι θα είναι απαγορευτικοί.

Μικρότερα φωτοβολταϊκά χωροθετούνται σε γαίες οι οποίες δεν είναι χρήσιμες για γεωργία και συνήθως έχουν πολύ υψηλούς ανέμους. Φανταστείτε ένα χωράφι 8 στρεμμάτων με ένα φωτοβολταϊκό πάρκο μέσα 600 Κιλοβάτ ή 1 Μεγαβάτ στην παρυφή ενός βουνού που έχει μανιώδεις άνεμους, να προσπαθεί ο επενδυτής να βάλει δέντρα γύρω γύρω, να τα ποτίζει και να τα διατηρεί στο πλαίσιο των περιβαλλοντικών αποφάσεων. Νομίζω ότι δεν είναι εφικτό και εμείς τον Ιούλιο στο Υπουργείο, επαναλαμβάνω δεν είχε μεσολαβήσει η ακυρωτική απόφαση του ΣτΕ, είχαμε πει ότι καταρχάς πρέπει να αποφύγουμε οριζόντιεςνομοθεσίες και πρέπει να φωτογραφίζονται ακριβώς στην περιβαλλοντική αδειοδότηση του έργου, δηλαδή, ΑΕΠ με ΑΕΠΟ.

Όταν ένα έργο πάει να πάρει ΑΕΠΟ, τότε το όριο ήταν 10 Μεγαβάτ και επάνω, εκεί μπορεί η Αποκεντρωμένη Διοίκηση να του βάλει ό,τι περιβαλλοντικούς όρους πραγματικά κρίνει σκόπιμους. Αλλά ειδικά για το έργο, που έχει να κάνει με τη μορφολογία του, που είναι το αν πραγματικά έχει ανέμους εκεί ή δεν έχει. Δηλαδή, να του προτείνει μια λύση η οποία πραγματικά θα είναι βιώσιμη.

Τώρα, πάμε σε μια κατάσταση οριζόντια που να λέμε ότι έργα, πρακτικά, επάνω από 500 Κιλοβάτ πριν από τη δενδροφύτευση, νομίζω ότι αυτό δεν θα είναι εφικτό να υλοποιηθεί. Οπότε ή τα έργα δεν θα γίνουν, εγώ αμφιβάλλω λίγο για αυτό, ή θα γίνουν με κάποια δέντρα όπου σε δύο χρόνια δεν θα υπάρχει ούτε κλαδί.

Ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Σας ευχαριστούμε και εμείς κύριε Λουμάκη. Θα συνεχίσουμε με την κ. Παναγιώτα Παπαρίδου, Πρόεδρο του Διοικητικού Συμβουλίου του Συνδέσμου Επιχειρήσεων Πληροφορικής και Επικοινωνιών Ελλάδας, ΣΕΠΕ, για 3 λεπτά.

Παρακαλώ, έχετε τον λόγο, κυρία Παπαρίδου.

**ΠΑΝΑΓΙΩΤΑ ΠΑΠΑΡΙΔΟΥ (Πρόεδρος του ΔΣ του Συνδέσμου Επιχειρήσεων Πληροφορικής και Επικοινωνιών Ελλάδας(ΣΕΠΕ):** Κύριε Πρόεδρε, κυρία και κύριε Υφυπουργέ, κυρίες και κύριοι Βουλευτές, κυρίες και κύριοι, καταρχάς να σας ευχαριστήσω εκ μέρους του του Διοικητικού Συμβουλίου Συνδέσμου Επιχειρήσεων Πληροφορικής και Επικοινωνιών Ελλάδας για την πρόσκληση.

Είναι σαφές πως κέντρα δεδομένων χωρίς εξοπλισμό πληροφορικής είναι λίγο απίθανο να έχουμε, οπότε το συγκεκριμένο νομοσχέδιο μας ενδιαφέρει απόλυτα. Επίσης, έχουν ειπωθεί πάρα πολλά πράγματα για τα κτιριακά κτλ. και δεν έχει κανένα νόημα να τα σχολιάσουμε και εμείς από την πλευρά μας. Θα ήθελα να κάνω μόνο μία γενική παρατήρηση. Επειδή υπάρχουν αρκετές Υπουργικές και Κοινές Υπουργικές Αποφάσεις σε αυτό το σχέδιο νόμου, όπως και στα περισσότερα σχέδια νόμου, θα ήταν καλό αυτές οι αποφάσεις να βγουν το συντομότερο δυνατόν αλλιώς θα έχουμε ένα σχέδιο νόμου χωρίς δυνατότητα εφαρμογής.

Όσον αφορά στο Κεφάλαιο Β’, άρθρο 3 με τίτλο «Πλαίσιο λειτουργίας των κέντρων δεδομένων - Προσθήκη κεφαλαίου ΜΓ΄ στον ν.4442/2016», ειδικότερα στο άρθρο 321, και σε κάποια άλλα και θα προσπαθήσω να είμαι πολύ συγκεκριμένη, όπου μιλάμε για υπαγωγή των κέντρων δεδομένων σε γνωστοποίηση λειτουργίας, χρειάζεται ένας σαφής ορισμός του τρόπου υπολογισμού της ισχύος του εξοπλισμού πληροφορικής γιατί είναι κρίσιμης σημασίας για την υπαγωγή των κτιρίων σε καθεστώς γνωστοποίησης ή όχι, δηλαδή υπάρχουν διάφορες τεχνικές υπολογισμού που μπορεί να δώσουν άλλο αποτέλεσμα. Θα πρέπει να είναι ξεκάθαρο αν υπολογίζεται η εγκατεστημένη ισχύς των υπολογιστικών συστημάτων χωρίς την εφεδρεία τους, αν ο υπολογισμός βασίζεται στην ισχύ των συστημάτων αδιάλειπτης παροχής που υποστηρίζουν τα συστήματα ή σε πραγματική μέτρηση του ρεύματος που καταναλώνουν.

Σχετικά με το παράβολο, στο άρθρο 326, καλό θα είναι να είναι σε κάποιο βατό επίπεδο, υπάρχει ανταγωνισμός και με άλλες χώρες σε αυτό το κομμάτι, οπότε πιστεύουμε ότι είναι πολύ σημαντικό να συνεχίσει αυτή η ανάπτυξη των κέντρων δεδομένων στη χώρα και δεν θα έπρεπε τέτοια να μας κάνουν μη ανταγωνιστικούς.

Όσον αφορά στις κτιριοδομικές απαιτήσεις κέντρων δεδομένων στο άρθρο 330, απαιτείται να αποσαφηνισθεί ότι όλα αυτά τα οποία λέμε και ορίζονται για το μέρος του κτιρίου που λειτουργεί ως κέντρο δεδομένων και όχι για ολόκληρο το κτίριο, δεν είναι σαφές έτσι όπως είναι γραμμένα στο άρθρο.

Επίσης, στο άρθρο 334 θα πρέπει να γίνει ακριβώς ο ορισμός του τι σημαίνει «αυτοτελές κτίριο» ή «αυτοτελές», όπως αναφέρεται.

Στο άρθρο 7, πέραν των υπολοίπων μονάδων που αναφέρονται όπως κεντρικές κλιματιστικές μονάδες κτλ., θα πρέπει να προστεθούν και εξωτερικές κλιματιστικές μονάδες, οι οποίες απαιτούνται σε πάρα πολλά σημεία.

Τελειώνοντας, αυτό που θα ήθελα να προσθέσω είναι ότι αν σε κάποια σημεία, επειδή ο εξοπλισμός πληροφορικής, όπως είπαμε, υπάρχει παντού, αν υπάρξουν τροποποιήσεις ή οτιδήποτε άλλο στο μέλλον, που δεν θα έχουμε την ευκαιρία να τις συζητήσουμε είτε σε μια διαβούλευση είτε από κοντά, είμαστε στη διάθεσή σας είτε θέλετε να συμμετέχουμε σε κάποια επιτροπή είτε θέλετε να συζητάμε το θέμα εκ των προτέρων, γιατί ο εξοπλισμός πληροφορικής είναι πολύ βασικός σε κάθε κέντρο δεδομένων.

Σας ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Ευχαριστούμε και εμείς κυρία Παπαρίδου.

 Πριν περάσουμε στον κ. Γκέτλιχ, θα ήθελα να ρωτήσω το Σώμα, τους Εισηγητές και τους Ειδικούς Αγορητές, αν συμφωνείτε να μεταθέσουμε κατά μία ώρα την 3η συνεδρίαση για την κατ’ άρθρον συζήτηση, διότι απομένουν ακόμη 11 φορείς, και πιθανότατα να υπάρξουν και κάποια ερωτήματα στη συνέχεια.

Συμφωνείτε, κ. Σιμόπουλε;

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ (Εισηγητής της Πλειοψηφίας):** Κύριε Πρόεδρε, συμφωνώ.

 **ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Συμφωνείτε, κ. Ζαμπάρα;

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ (Εισηγητής της Μειοψηφίας):** Κύριε Πρόεδρε, συμφωνώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Συμφωνείτε, κ. Χριστοδουλάκη;

**ΕΜΜΑΝΟΥΗΛ (ΜΑΝΩΛΗΣ) ΧΡΙΣΤΟΔΟΥΛΑΚΗΣ (Ειδικός Αγορητής της Κ.Ο του «ΠΑΣΟΚ-ΚΙΝΗΜΑ ΑΛΛΑΓΗΣ»):** Κύριε Πρόεδρε, συμφωνώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Συμφωνείτε, κ. Βρεττέ;

**ΝΙΚΟΛΑΟΣ ΒΡΕΤΤΟΣ (Ειδικός Αγορητής της Κ.Ο του «ΠΑΤΡΙΩΤΙΚΟΥ ΔΗΜΟΚΡΑΤΙΚΟΥ ΚΙΝΗΜΑΤΟΣ “ΝΙΚΗ”»):**Κύριε Πρόεδρε, δεν συμφωνώ όμως θα ήθελα να ενημερώσω, διότι θα προχωρήσει η Επιτροπή ακόμη και με τη δική μου διαφωνία, πως στις 16.30’ στην Ολομέλεια έχω τη συζήτηση μιας σημαντικής επίκαιρης ερώτησής μου. Θα μου δοθεί ο λόγος πριν ή μετά για να τοποθετηθώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Θα το ρυθμίσουμε αυτό κ. Βρεττέ, μην ανησυχείτε.

Παρακαλώ, κυρία Καραγεωργοπούλου.

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο της «ΠΛΕΥΣΗΣ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Κύριε Πρόεδρε, συμφωνώ, απλώς θα ήθελα να λάβετε υπόψη ότι στις 16.15’ συζητείται επίκαιρη ερώτησή μου προς τον κ. Υπουργό Ανάπτυξης και θα ήθελα να φύγω για λίγο.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Το Προεδρείο πάντα έχει τη διάθεση να διευκολύνει τους συναδέλφους και να αλλάξει η σειρά των Εισηγητών, οπότε δεν νομίζω ότι θα έχουμε κάποιο πρόβλημα ιδιαίτερο.

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο της «ΠΛΕΥΣΗΣ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Αν μετατεθεί και η Επιτροπή στην 3η συζήτηση, νομίζω ότι θα προλάβω μια χαρά.

**ΣΠΥΡΙΔΩΝ ΜΠΙΜΠΙΛΑΣ:** Κύριε Πρόεδρε, εγώ έχω στις 15.00’ επίκαιρη ερώτηση, οπότε θα έλθω μετά.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Ναι, εννοείται κ. Μπιμπίλα.

Άρα μεταθέτουμε την 3η συνεδρίαση της Επιτροπής, για τη συζήτηση κατ’ άρθρον, στις 15.00’ και, βέβαια, τα περαιτέρω θέματα που προκύπτουν από την αλλαγή αυτή θα ρυθμιστούν από την υπηρεσία και τα στελέχη μας.

Σας ευχαριστώ.

Θα συνεχίσουμε την ακρόαση των φορέων με τον κ. Μαρτίνο Γκαίτλιχ, Υπεύθυνο Περιβαλλοντικών Θεμάτων και Πολιτικής της Ελληνικής Ορνιθολογικής Εταιρείας.

Παρακαλώ, έχετε τον λόγο, κ. Γκαίτλιχ.

**ΜΑΡΤΙΝΟΣ ΓΚΑΙΤΛΙΧ (Υπεύθυνος Περιβαλλοντικών Θεμάτων και Πολιτικής της Ελληνικής Ορνιθολογικής Εταιρείας):** Κύριε Πρόεδρε, αρχικά, ευχαριστούμε για την πρόσκληση.

Η Ελληνική Ορνιθολογική Εταιρεία έχει τοποθετηθεί ήδη με αναλυτικό σχολιασμό της στη σχετική σελίδα διαβούλευσης του ΥΠΕΝ. Σήμερα, εδώ θα παρουσιάσω δύο βασικά σημεία ξεκινώντας, κυρίως, από αυτό που αναφέρεται στο άρθρο 60. Η παρούσα τροποποίηση εισάγεται χάριν της επιτάχυνσης της αξιολόγησης και της αδειοδότησης έργων ΑΠΕ μεγάλης ισχύος κατηγορίας Α1 και Α2, με την εισαγωγή των αιτημάτων αξιολόγησης στα Συμβούλια Περιβαλλοντικής Αδειοδότησης στο πνεύμα των διατάξεων που εισάγονται με ένταση από το 2020 και μέχρι σήμερα. Ήδη με τον ν.4685/2020 είχαν τεθεί νέα δεδομένα όσον αφορά τα άρθρα 3 και 4 του ν.4014/2011 για την περιβαλλοντική αδειοδότηση των έργων Α1 και Α2 και τις διαδικασίες στα Συμβούλια Περιβαλλοντικής Αδειοδότησης.

Η προτεινόμενη τροποποίηση δεν τροποποιεί το νομοθέτημα-κορμό του ν.4014/2011 αλλά εκείνο που αφορά την αδειοδοτική διαδικασία ΑΠΕ της Β’ φάσης. Πράγματι ο ν.4685/2020, «Εκσυγχρονισμός περιβαλλοντικής νομοθεσίας, ενσωμάτωση στην ελληνική νομοθεσία των Οδηγιών 2018/844 και 2019/692 του Ευρωπαϊκού Κοινοβουλίου και του Συμβουλίου και λοιπές διατάξεις», επέφερε σημαντικές αλλαγές στο πεδίο της περιβαλλοντικής αδειοδότησης.

Κατά το διάστημα που το νομοσχέδιο αυτό είχε τεθεί σε εξαιρετικά περιορισμένη για τη σημασία του, δημόσια διαβούλευση και κατά την ψήφισή του στη Βουλή τόσο η Ελληνική Ορνιθολογική Εταιρεία όσο και ένα πλήθος άλλων περιβαλλοντικών οργανώσεων όπως «Καλλιστώ», Ελληνική Εταιρεία Προστασίας της Φύσης, WWF Ελλάς κ.λπ., είχαν επισημάνει τα προβληματικά σημεία των επιχειρούμενων τροποποιήσεων.

Με την προτεινόμενη τροποποίηση δεν καθίσταται σαφές αν η σύγκληση των Συμβουλίων Περιβαλλοντικής Αδειοδότησης για τις τρεις περιπτώσεις που αναφέρονται στο υπό κρίση άρθρο, θα είναι υποχρεωτική για τη διοίκηση ή θα συντελείται κατά διακριτική ευχέρεια. Εάν ισχύει η πρώτη περίπτωση, αυτό φαίνεται να συμβαίνει κατά παράβαση των όσων είχε κρίνει το Συμβούλιο της Επικρατείας. Εάν πρόκειται για τη δεύτερη περίπτωση, τότε αυτό καλυπτόταν πλήρως από το ισχύον αδειοδοτικό καθεστώς.

Ωστόσο, στο σημείο αυτό ο νομοθέτης φαίνεται να εγκαταλείπει τα κριτήρια, που είχε θεσπίσει περί ελλειπουσών ή αντιφατικών ουσιωδών γνωμοδοτήσεων και να κάνει λόγο για παρέλευση των προθεσμιών προς ενέργεια από τους δημόσιους φορείς ή υπηρεσίες, με συνέπεια τη μη ολοκλήρωση της περιβαλλοντικής αδειοδότησης των έργων ενδιαφέροντος. Με άλλα λόγια φαίνεται η εξαίρεση της σύγκληση του Συμβουλίου Περιβαλλοντικής Αδειοδότησης να τείνει να γίνει κανόνας, καθώς το κριτήριο της παρέλευσης των προθεσμιών προς ενέργεια είναι ένα ευρύτατο κριτήριο, το οποίο πληρούται σχεδόν σε κάθε μεμονωμένη περίπτωση περιβαλλοντικής αδειοδότησης.

Επομένως, η σύγκληση του Συμβουλίου φαίνεται ότι θα αποτελέσει μονόδρομο τη στιγμή βέβαια που είναι γνωστό ότι δεν πρόκειται για όργανα που εισφέρουν πλήρεις αιτιολογημένες, εμπεριστατωμένες και επιστημονικά καταρτισμένες απόψεις επί των έργων των οποίων καλούνται να εισφέρουν γνώμη και σίγουρα δεν μπορούν σε καμία περίπτωση να καλύψουν τις απαιτήσεις της δέουσας εκτίμησης κατά τις επιταγές του άρθρου 6 παρ.3 της Οδηγίας για τους οικοτόπους, για έργα που εκτελούνται εντός των περιοχών του δικτύου Natura 2000 ή εκτός αυτού, αλλά δύνανται να τις επηρεάσουν.

Επομένως η Ελληνική Ορνιθολογική Εταιρεία θεωρεί ότι η εισηγούμενη ρύθμιση προτείνεται αναιτιολόγητα και σε αντίθεση με τις γενικές αρχές και τις διατάξεις του δικαίου για την προστασία της φύσης και την περιβαλλοντική αδειοδότηση. Θεωρούμε πως στο παρόν νομοσχέδιο θα μπορούσε να προστεθεί διάταξη ως τροπολογία σχετικά με τη λήψη άμεσων μέτρων για την αντιμετώπιση των απειλών και πιέσεων που συνδέονται με την ανάπτυξη και αδειοδότηση έργων και δραστηριοτήτων εντός των καμένων περιοχών του Έβρου και της Ροδόπης με σκοπό να διασφαλιστεί η διατήρηση και αποκατάσταση των ευαίσθητων προστατευόμενων ειδών ορνιθοπανίδας και των ενδιαιτημάτων τους.

Μετά την ανακοίνωση του Υπουργού Περιβάλλοντος και Ενέργειας για αναστολή των οικονομικών δραστηριοτήτων στην πληγείσα από την πυρκαγιά δασική περιοχή του Έβρου, εννέα περιβαλλοντικές οργανώσεις, με κοινή επιστολή μας, ζητήσαμε από τον Υπουργό τη λήψη κατάλληλων και στοχευμένων νομοθετικών μέτρων για τους ΑΣΠΗΕ στον Έβρο και τη Ροδόπη.

Συγκεκριμένα προτείνεται η αναστολή για τουλάχιστον τρία έτη αδειοδότησης ΑΣΠΗΕ εντός των καμένων εκτάσεων και εντός των παρακείμενων Ζωνών Ειδικής Προστασίας. Δεύτερον, η αναστολή για τουλάχιστον τρία έτη χορήγησης όρων σύνδεσης και έκδοσης άδειας εγκατάστασης για ΑΣΠΗΕ που χωροθετούνται στις ως άνω περιοχές, καμένες εκτάσεις και παρακείμενες Ζώνες Ειδικής Προστασίας και σημαντικές περιοχές για τα πτηνά, που έχουν ολοκληρώσει τη διαδικασία περιβαλλοντικής αδειοδότησης και τρίτον, επιβολή πρόσθετων περιβαλλοντικών όρων στους εν λειτουργία ΑΣΠΗΕ εντός των ως άνω περιοχών, καμένες εκτάσεις και παρακείμενες Ζώνες Ειδικής Προστασίας και σημαντικές περιοχές για τα πτηνά. Η προσωρινή εφαρμογή των μέτρων αυτών θα επιτρέψει την εκπόνηση μελετών για την εκτίμηση των επιπτώσεων της πυρκαγιάς στα προστατευτέα είδη της ορνιθοπανίδας και την παρακολούθηση των ειδών.

Ήδη ο ΟΦΥΠΕΚΑ ανακοίνωσε ότι θα εκπονήσει στοχευμένη μελέτη διάρκειας τριών ετών για τις επιπτώσεις της φωτιάς και παράλληλα θα υλοποιήσει δράσεις παρακολούθησης προκειμένου να περιοριστούν οι περιοχές που θα χρησιμοποιούν στο εξής τα προστατευόμενα είδη πτηνών. Η μελέτη αυτή θα προσφέρει τα απαιτούμενα αξιόπιστα δεδομένα και πληροφορίες προκειμένου να ληφθούν επιστημονικά τεκμηριωμένες και εμπεριστατωμένες αποφάσεις σχετικά με τη δυνατότητα ανάπτυξης και αδειοδότησης ΑΣΠΗΕ στην περιοχή αυτή. Η συνέχιση της αδειοδότησης ΑΣΠΗΕ, χωρίς τα στοιχεία αυτά θεωρούμε, ως Ελληνική Ορνιθολογική Εταιρεία καθώς επίσης σε συνεργασία με την Εταιρεία Προστασίας Βιοποικιλότητας Έβρου, ότι δύναται να δημιουργήσει περαιτέρω πιέσεις σε μια ήδη βεβαρημένη περιοχή και να θέσει την αποκατάσταση του φυσικού οικοσυστήματος στις καμένες περιοχές και τη διατήρηση των προστατευτέων αντικειμένων σε κίνδυνο, σε αντίθεση με τις υποχρεώσεις και τους στόχους της ενωσιακής και εθνικής νομοθεσίας.

Ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Σας ευχαριστούμε και εμείς κύριε Γκαίτλιχ. Πριν περάσω στην τελευταία της διά ζώσης τοποθέτηση, θα περάσω στον Ειδικό Αγορητή της Κ.Ο. «ΣΠΑΡΤΙΑΤΕΣ». Κύριε Δημητροκάλλη, εκ παραδρομής δεν σας ρώτησα αν συμφωνείτε και εσείς με τη μετάθεση της συνεδρίασης της Επιτροπής.

**ΙΩΑΝΝΗΣ ΔΗΜΗΤΡΟΚΑΛΛΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Συμφωνώ, κύριε Πρόεδρε.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Ωραία, σας ευχαριστώ πολύ.

Τον λόγο έχει τώρα ο κ. Εμμανουήλ Μπαλτάς, Επιστημονικός Σύμβουλος της Κεντρικής Ένωσης Επιμελητηρίων Ελλάδος. Κύριε Μπαλτά, έχετε τον λόγο και εσείς για 3 λεπτά.

**ΕΜΜΑΝΟΥΗΛ ΜΠΑΛΤΑΣ (Επιστημονικός Σύμβουλος της Κεντρικής Ένωσης Επιμελητηρίων Ελλάδος(ΚΕΕΕ)):** Ευχαριστώ πολύ κύριε Πρόεδρε, ευχαριστούμε πολύ και για την πρόσκληση.

Κυρίες και κύριοι Βουλευτές, αγαπητοί εκπρόσωποι φορέων και οργανώσεων, μεταφέρω κατ’ αρχάς τις ευχαριστίες του Προέδρου κ. Μασούτη και της Διοικητικής Επιτροπής για την ευκαιρία που μας δίνετε να τοποθετηθούμε σε ένα πολύ σημαντικό νομοθέτημα, το οποίο συμμεριζόμενοι σε πολύ μεγάλο βαθμό τη σπουδή και την απαίτηση να απαντήσετε άμεσα, γρήγορα και αποφασιστικά, στις ανάγκες της αγοράς και σε πραγματικά προβλήματα, οριοθέτησαν ένα νομοθέτημα σε πάρα πολλά θεματικά πεδία, για τα οποία υπήρχε μια σχετική δυσκολία -και συνεχίζει να υπάρχει μια σχετική δυσκολία- προκειμένου να απευθυνθούμε στην αγορά και τους εκπροσώπους των διαφόρων επιμέρους θεματικών περιοχών, για να έχουμε μια πιο ουσιαστική συμμετοχή. Ως εκ τούτου θα περιοριστούμε σε αυτά που έχουμε από πρώτη άποψη την «ικανότητα», εντός εισαγωγικών, να διαχειριστούμε και αναφέρομαι κυρίως στα ζητήματα της αδειοδότησης και χωροθέτησης των επιχειρήσεων, επί των οποίων η Ένωση Επιμελητηρίων εργάζεται επί είκοσι περίπου χρόνια, προσθέτοντας σκέψεις και προτάσεις για την οργανωμένη χωροθέτηση των επιχειρήσεων και την αποφυγή του φαινομένου της εκτός σχεδίου δόμησης, θυμίζοντας ότι ήδη από το 2009 το Ειδικό Χωροταξικό Βιομηχανίας είχε εντοπίσει ανισορροπία στα πλεονεκτήματα για την ανάπτυξη επαγγελματικών υποδομών εκτός σχεδίου σε σχέση με την οργανωμένη χωροθέτηση και προέτρεπε πολιτικές περιβαλλοντικής εξυγίανσης.

Ξεκινώντας από το κεντρικό ζήτημα του νομοθετήματος που είναι τα κέντρα δεδομένων, δεν μπορούμε παρά να χαιρετίσουμε αυτή τη νομοθετική πρωτοβουλία, η οποία έπεται βέβαια της αγοράς -δυστυχώς έτσι πάντα γίνεται- που επιχειρεί να οριοθετήσει όλο το πλαίσιο των θεσμικών υποχρεώσεων, απαιτήσεων και λειτουργιών αυτής της νέας επιχειρηματικής ευκαιρίας της Ελλάδας, η οποία με τη σειρά της θα δώσει μια διαφορετική ανακατάταξη της χώρας στον τεχνολογικό τομέα. Θέλουμε να επισημάνουμε ότι το παράδειγμα του ν.4302/2014 για την εφοδιαστική αλυσίδα και οι συνέπειες που αυτός ο νόμος δημιούργησε, που επίσης είχε να κάνει με την για πρώτη φορά θεσμοθέτηση της εφοδιαστικής αλυσίδας στην Ελλάδα, θα είναι ένα παράδειγμα προς αποφυγή λαθών, που εκείνη την εποχή δεν ρυθμίστηκαν σωστά.

Τώρα, αναφορικά ειδικά με τις διατάξεις που αφορούν στα Data Centers απευθυνόμενοι μόλις εχθές στην εξειδικευμένη αγορά των μελετητών και συμβούλων, στο υπόμνημα που θα καταθέσουμε έχουμε οκτώ πάρα πολύ συγκεκριμένες προτάσεις για τον Υπουργό τον κ. Ταγαρά, οι οποίες επιχειρούν να λύσουν συγκεκριμένα προβλήματα τεχνικής και λειτουργικής φύσης όσον αφορά το αδειοδοτικό σκέλος και τις εξαιρέσεις από τον Κώδικα των ΝΟΚ. Σημειώνουμε, όμως, στο πλαίσιο της τοποθέτησή μας για την οργανωμένη χωροθέτηση ότι ορθώς νομοθετούμε υψηλούς συντελεστές δόμησης, κάλυψης κ.λπ., αλλά μια μικρή παρατήρηση, που έχει να κάνει με το προηγούμενο σχόλιο μας, είναι ότι αν έχουμε 60% ποσοστό κάλυψης, που καλώς το δίνουμε στο 100% μιας οικοπεδικής έκτασης εκτός σχεδίου, τότε για ποιο λόγο θα επέλεγε μια τέτοια επιχείρηση ή και μια επιχείρηση εφοδιαστικής αλυσίδας να πάει εντός οργανωμένου υποδοχέα, όταν εκεί θα πρέπει να απωλέσει το 25% της έκτασής της και να μετρήσει κάλυψης 70%, άρα να έχει ποσοστό κάλυψης 52,5%. Αυτό λοιπόν σημαίνει ότι θα έπρεπε, παράλληλα με αυτή την ευκαιρία που παρέχεται για υψηλές εκμεταλλεύσεις, να δούμε κίνητρα και πολιτικές που θα δημιουργούσαν πραγματικό πλεονέκτημα στο να επιδιώξουν και αυτές οι επιχειρήσεις το μοντέλο της οργανωμένης δόμησης, δηλαδή τα Επιχειρηματικά Πάρκα Μεμονωμένης Μεγάλης Μονάδας, λαμβάνοντας υπόψη ότι το νέο νομοθέτημα 4982/2022, εφόσον διορθωθεί στα λάθη και τα προβλήματα του, δεν βάζει πλέον όριο έκτασης για την υιοθέτηση αυτού του μοντέλου χωρικής οργάνωσης των επιχειρήσεων.

Ανάλογα είναι και τα θέματα που θέλουμε να θίξουμε στα άρθρα 15 και 16, τα οποία επιχειρούν μεν να αντιμετωπίσουν με θετικό τρόπο την απόδοση θετικών όρων δόμησης και να αξιοποιήσουν τα κίνητρα του ν.4982/2022 για την οργανωμένη χωροθέτηση στις περιοχές των ΒΙΠΑ-ΒΙΟΠΑ προς εξυγίανση, αλλά αυτό από μόνο του ως μέτρο με κάποιο τρόπο μοιάζει να είναι λίγο εισπρακτικό. Οι επιχειρήσεις θα προχωρούν σε μεμονωμένες πράξεις εφαρμογής, θα αποδίδουν τα χρήματα των εισφορών στους ΟΤΑ, τα όποια χρήματα θα χάνονται στη συνέχεια, ενώ η επιλογή του μοντέλου της αυτοοργάνωσης με την διαδικασία των φορέων υλοποίησης Επιχειρηματικών Πάρκων, τα χρήματα των εισφορών θα αποδίδονται στους φορείς και θα προχωράμε σε οργάνωση της γης. Ο χρόνος είναι εξαιρετικά μικρός, γιατί έτσι επιβάλλεται να είναι, το υπόμνημα μας νομίζω ότι θα προσθέσει θετικά και άλλα θέματα που μπορούν να βελτιώσουν σημαντικά το νομοθέτημα.

Ευχαριστώ πολύ για την ανοχή σας.

**ΧΡΗΣΤΟΣ ΜΠΟΥΚΩΡΟΣ (Προέδρος της Επιτροπής):** Έχετε δίκιο κ. Μπαλτά, το υπόμνημα, και το λέω και για όλους τους φορείς, έχει μεγάλη σημασία γιατί, βεβαίως, ότι λέτε εδώ καταγράφεται στα πρακτικά που έχουν πρόσβαση και οι Υπουργοί και όλοι οι Βουλευτές. Αλλά, το υπόμνημα που θα στείλετε το οποίο θα είναι καλύτερα μελετημένο και από την δική σας πλευρά σε σχέση με μια προφορική τοποθέτηση, πάντα τυγχάνει της προσοχής των αρμόδιων Υπουργών.

Έχοντας ρωτήσει και τον κ. Βαλτογιάννη από τους ΣΠΑΡΤΙΑΤΕΣ και τον κ. Μπούμπα από την ΕΛΛΗΝΙΚΗ ΛΥΣΗ οι οποίοι συμφώνησαν στη μετάθεση της ώρας για τις 15.00΄, να περάσουμε γρήγορα στους εκπροσώπους εξωκοινοβουλευτικών φορέων που συμμετέχουν στη συζήτησή μας μέσω των υπηρεσιών WebEx, για να μείνει και χρόνος για τεθούν ερωτήματα που θα υπάρξουν από πλευράς των Εισηγητών, των Ειδικών Αγορητών, αλλά και των Βουλευτών, αν υπάρχουν βεβαίως.

Θα δώσουμε τον λόγο στον κ. Δημήτριο Φούρλαρη, Αντιπρόεδρο σύνθεσης κλάδου Ενέργειας της Ρυθμιστικής Αρχής Αποβλήτων Ενέργειας και Υδάτων.

Παρακαλώ, έχετε τον λόγο για 3 λεπτά.

**ΔΗΜΗΤΡΙΟΣ ΦΟΥΡΛΑΡΗΣ (Αντιπρόεδρος σύνθεσης κλάδου Ενέργειας της Ρυθμιστικής Αρχής Αποβλήτων Ενέργειας και Υδάτων):** Ευχαριστώ πάρα πολύ την Επιτροπή, και θα ήθελα να αναφερθώ στο άρθρο 55 που αφορά τη δέσμευση ηλεκτρικού χώρου για την εγκατάσταση έργων Υπεράκτιων Αιολικών Πάρκων - Προσθήκη παρ. 14 στο άρθρο 74 και τροποποίηση παρ. 3 άρθρου 79 του ν.4964/2022.

Οπότε, συνεπώς, λέμε για το άρθρο 55 για τα Υπεράκτια Αιολικά, αντιλαμβανόμαστε την αναγκαιότητα της ρύθμισης διότι οι επενδύσεις στα Υπεράκτια Αιολικά είναι πολύ μεγάλες και δεν είναι δυνατόν να κατασκευαστούν και να διατεθούν χωρίς τη δυνατότητα απορρόφησης της ενέργειας τους.

Συνεπώς, είναι σκόπιμο από τώρα να μεριμνήσει ο ΑΔΜΗΕ, ως διαχειριστής του συστήματος μεταφοράς της ηλεκτρικής ενέργειας για την εξασφάλιση ηλεκτρικού χώρου, ιδίως, μέσω της κατάλληλης ενίσχυσης του συστήματος, δηλαδή, να ενισχύσει τα έργα του κορμού μεταφοράς του συστήματος στα σημεία που θα σχεδιάσει την σύνθεση τους.

Επομένως, θεωρούμε ότι η δέσμευση του ηλεκτρικού χώρου πρέπει να γίνει μέσω νέων έργων λαμβάνοντας υπόψη τα ώριμα έργα που ήδη βρίσκονται εν αναμονή ή πρόκειται να αιτηθούν στο μεταξύ όρους σύνδεσης.

Επίσης, είναι τα ζητήματα του προσωπικού της Ρυθμιστικής Αρχής Αποβλήτων Ενέργειας και Υδάτων, είναι προσθήκη στην παράγραφο 4, του άρθρου 23, του ν.5037/2023.

Σχετικά με το άρθρο 49,θελω να ευχαριστήσω για την προσωρινή ενίσχυση της Αρχής με προσωπικό, γιατί η υποστελέχωση είναι το σοβαρότερο πρόβλημά μας όπως, έχουμε επανειλημμένα πει και στη Βουλή. Για τον κλάδο της ενέργειας, η ρύθμιση αφορά την ανανέωση θέσεων του προσωπικού ορισμένου χρόνου. Θα ήθελα να επισημάνω ότι τα τελευταία χρόνια η Αρχή λειτουργεί μόνο με 40 περίπου άτομα ειδικό προσωπικοί, εκ των οποίων οι ειδικοί επιστήμονες είναι λιγότεροι από 15 και οι συνεργάτες που έρχονται με βραχυχρόνιες συμβάσεις έχουν στηρίξει αποφασιστικά το έργο μας και τους ευχαριστώ.

Για τους κλάδους των υδάτων και αποβλήτων η νομοθετική ρύθμιση μας επιτρέπει μια παρέκκλιση από την κινητικότητα μόνο για λόγους ταχύτητας, προκειμένου να ενεργοποιηθούν το συντομότερο δυνατόν οι κλάδοι. Αναμένουμε βέβαια και την μόνιμη στελέχωση της Αρχής, έχουμε τη δέσμευση του Υπουργείου και ελπίζουμε ότι οι διαδικασίες θα ξεκινήσουν πολύ σύντομα, κάτι που είναι κρίσιμο ώστε να μπορέσει η Αρχή να ελέγξει το αυξημένο έργο της.

Η ΡΑΑΕΥ δεν δύναται να σχολιάσει τα άρθρα 50 και 51 που αφορούν ύδατα και απόβλητα καθώς, όπως προαναφέραμε, δεν έχουν ενεργοποιηθεί οι αρμόδιοι κλάδοι. Θα ήθελα εδώ να θυμίσω την εκκρεμότητα για την προκήρυξη των θέσεων των μελών της ολομέλειας της Αρχής για τους κλάδους αυτούς, ώστε να καταστεί δυνατή η λειτουργία τους το συντομότερο δυνατόν, σύμφωνα με τις απαιτήσεις του Ταμείου Ανάκαμψης.

Σας ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής)**: Στο σημείο αυτό γίνεται η β’ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αθανασίου Χαράλαμπος, Ανδριανός Ιωάννης, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βολουδάκη Σεβαστή (Σέβη), Γιόγιακας Βασίλειος, Γκίκας

Στέφανος, Καλαφάτης Σταύρος, Καππάτος Παναγής, Καράογλου Θεόδωρος, Κεδίκογλου Συμεών (Σίμος), Κόνσολας Εμμανουήλ (Μάνος), Κυριαζίδης Δημήτριος, Λαζαρίδης Μακάριος, Λεονταρίδης Θεόφιλος, Λοβέρδος Ιωάννης-Μιχαήλ (Γιάννης), Μαρκόπουλος Δημήτριος, Μπουκώρος Χρήστος, Παπαδόπουλος Μιχαήλ (Μιχάλης), Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Στύλιος Γεώργιος, Φόρτωμας Φίλιππος, Χατζηβασιλείου Αναστάσιος (Τάσος), Αυλωνίτης Αλέξανδρος-Χρήστος, Βέττα Καλλιόπη, Γιαννούλης Χρήστος, Ζαμπάρας Μιλτιάδης (Μίλτος), Κεδίκογλου Συμεών, Μαμουλάκης Χαράλαμπος (Χάρης), Παππάς Νικόλαος, Κατρίνης Μιχαήλ, Νικητιάδης Γεώργιος, Παρασύρης Φραγκίσκος (Φρέντυ), Χνάρης Εμμανουήλ, Χριστοδουλάκης Εμμανουήλ (Μανώλης), Μανωλάκου Διαμάντω, Μπούμπας Κωνσταντίνος, Χήτας Κωνσταντίνος, Βαλτογιάννης Διονύσιος, Δημητροκάλλης Ιωάννης, Βρεττός Νικόλαος, Νατσιός Δημήτριος, Καραγεωργοπούλου Ελένη, Μπιμπίλας Σπυρίδωνας και Παπαϊωάννου Αρετή.

Τον λόγο, για 3 λεπτά, έχει η κυρία Αυγερινού - Κολώνια.

**ΣΟΦΙΑ ΑΥΓΕΡΙΝΟΥ-ΚΟΛΩΝΙΑ (Πρόεδρος του ΔΣ του Συλλόγου Ελλήνων Πολεοδόμων και Χωροτακτών (ΣΕΠΟΧ))**: Ευχαριστούμε για την πρόσκληση. Όπως ξέρετε, ο σύλλογός μας προσπαθεί πάντα να συμβάλει με θετικές προτάσεις για την συζήτηση των θεμάτων που αφορούν στην πολεοδομία και τη χωροταξία της χώρας μας.

Δεν είμαστε ευτυχείς ακόμη μια φορά, για το γεγονός ότι έχουμε ένα νομοθέτημα το οποίο παρουσιάζει αποσπασματικές ρυθμίσεις και διατάξεις, που δεν εντάσσονται σε μια θετική θεώρηση για την πολεοδομία και χωροταξία στη χώρα μας και ενισχύουν τις ασαφείς διατάξεις του θεσμικού μας πλαισίου για το θέμα αυτό. Δυστυχώς, υπάρχουν πολλές περιπτώσεις ειδικών ρυθμίσεων, έως και φωτογραφικών διατάξεων, που αφορούν σε επίπεδο πολεοδομικού σχεδίου ή ακόμη και οικοδομικού τετραγώνου.

Ένα γενικό σχόλιο για το Κεφάλαιο Β΄, που αφορά στα κέντρα των δεδομένων. Προτείνετε ένα θεσμικό πλαίσιο, το οποίο κατισχύει και καταργεί διατάξεις των υφιστάμενων Πολεοδομικών Σχεδίων και του Οικοδομικού Κανονισμού, ενώ θα έπρεπε να είναι ένα θεσμικό πλαίσιο λειτουργικής ένταξης των κέντρων δεδομένων.

Όσον αφορά στο άρθρο 11, για τις ρυθμίσεις και την αξιοποίηση των λιμένων, θεωρούμε ότι θα έπρεπε να προβλέπεται η ένταξη των παρεμβάσεων αυτών στον υφιστάμενο Πολεοδομικό Σχεδιασμό και να λαμβάνονται υπόψη οι πολεοδομικές αναπτυξιακές και χωρικές επιπτώσεις στις ευρύτερες περιοχές που περικλείουν τους λιμένες, καθώς επίσης να λαμβάνεται υπόψη η συμμετοχή και η γνωμοδότηση των ΟΤΑ.

Στο άρθρο 24, το οποίο αναφέρεται στο παράβολο, δηλαδή, στην αμοιβή των μελετητών αρχαιολογικών χωρικών μελετών, ενώ γίνεται λόγος περί του καθορισμού της αποζημίωσης των πιστοποιημένων αξιολογητών, δεν έχει διαμορφωθεί το προβλεπόμενο από το ν.4759/2020, το Μητρώο, τη βάση της εφαρμογής των αποδεκτών από την επιστημονική κοινότητα κριτηρίων, κάτι που είναι επείγον και απαιτείται μάλιστα για την ομαλή παρακολούθηση των υπό εκπόνηση μελετών των τοπικών πολεοδομικών σχεδίων, που αυτή τη στιγμή επιχειρείται από το ΥΠΕΝ.

Στο θέμα των παρατάσεων των πολεοδομικών προθεσμιών που προτείνεται από το άρθρο 30, είμαστε σύμφωνοι. Μάλιστα, θεωρούμε ότι επιβάλλεται να δοθεί περαιτέρω χρόνος, ώστε να ολοκληρωθούν οι χρονοβόρες διαδικασίες έγκρισης των εκκρεμών Γενικών Πολεοδομικών Σχεδίων ή ΣΧΟΟΑΠ, βρίσκονται στο τελικό στάδιο της διαδικασίας. Γι’ αυτό τον λόγο, θα παρακαλούσαμε το Υπουργείο να εξετάσει την παράταση τουλάχιστον μέχρι το τέλος του Ιουνίου 2023.

Στα άρθρα 33 και 34, που αφορούν στα Κεντρικά Συμβούλια, το ΚΕΣΥΠΟΘΑ και το ΚΕΣΥΧΩΘΑ, θα θέλαμε να υπάρχει αναφορά στην ειδικότητα του Πολεοδόμου Χωροτάκτη. Ειδικά στο άρθρο 34, που αφορά στο ΚΕΣΥΠΟΘΑ, θεωρούμε ότι είναι ρητή η απαίτηση για την ειδικότητα του Πολεοδόμου Χωροτάκτη και δεν αρκεί η εμπειρία στα θέματα χωροταξίας. Επίσης συμφωνούμε απόλυτα με το αίτημα του Συλλόγου Αρχιτεκτόνων, το οποίο κατέθεσε ο κ. Ξυνομηλάκης λίγο νωρίτερα.

Στο άρθρο 35, θα θέλαμε να συνηγορήσουμε με την παρατήρηση της ΠΟΕΜΔΥΔΑΣ ότι δεν είναι δυνατόν με ένα απλό ενημερωτικό σημείωμα το οποίο δυνητικά μπορεί να εστάλη ο εκάστοτε Γενικός Γραμματέας Χωρικού Σχεδιασμού και Αστικού Περιβάλλοντος να αντιμετωπίζονται τέτοια θέματα. Μια τέτοια διαδικασία θεωρούμε ότι οδηγεί νομοτελειακά στην απαξίωση του θεσμικού ρόλου […] και την ορθή εφαρμογή των πολιτικών και του θεσμικού πλαισίου για το σχεδιασμό χώρου. Επίσης πραγματοποιείται μια υπερσυγκέντρωση και στρέβλωση των αρμοδιοτήτων της Γενικής Γραμματείας Χωρικού Σχεδιασμού και Αστικού Περιβάλλοντος, αναλαμβάνοντας επιπλέον και εισηγητικό ρόλο. Θα εισηγείται ...

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Σας παρακαλώ, κυρία Αυγερινού, λίγο την προσοχή σας. Εξακολουθούμε να έχουμε προβλήματα ήχου όταν απομακρύνεστε, να ολοκληρώσουμε αυτή την τελευταία σας τοποθέτηση, το τελευταίο κομμάτι.

**ΣΟΦΙΑ ΑΥΓΕΡΙΝΟΥ-ΚΟΛΩΝΙΑ (Πρόεδρος του Δ.Σ του Συλλόγου Ελλήνων Πολεοδόμων και Χωροτακτών (ΣΕΠΟΧ)):** Θεωρούμε ότι πρέπει να αποσυρθεί αυτή η διάταξη, αυτή είναι η άποψη μας. Επιτρέψτε μου ένα λεπτό γιατί και εγώ αντιμετωπίζω δυσκολία με την επιστροφή του ήχου και με δυσκολεύει πάρα πολύ.

Έχουμε πολύ σοβαρές επιφυλάξεις για το άρθρο 42, για την εκχώρηση υλοποίησης δράσεων και έργων του ΥΠΕΝ σε άλλο φορέα της Κυβέρνησης, δεδομένου ότι η πρακτική αυτή έχει δημιουργήσει σοβαρούς προβληματισμούς για την […] του ρόλου και της αποτελεσματικότητας της δημόσιας διοίκησης.

Τέλος για το άρθρο 44, αυτή θα είναι η τελευταία μου τοποθέτηση, θεωρούμε ότι η εθνική στρατηγική και βιοποικιλότητα πρέπει να έχει κεντρική θέση έναντι των άλλων στρατηγικών και δεν μπορεί να αγωνίζεται προς τις άλλες στρατηγικές. Νομίζουμε ότι αυτό είναι μια απαίτηση σύμφωνη με τις Ευρωπαϊκές Οδηγίες και τις κατευθύνσεις των διεθνών οργανισμών.

Σας ευχαριστώ, πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Ευχαριστούμε, την κυρία Αυγερινού-Κολώνια.

**ΣΟΦΙΑ ΑΥΓΕΡΙΝΟΥ-ΚΟΛΩΝΙΑ (Πρόεδρος του Δ.Σ του Συλλόγου Ελλήνων Πολεοδόμων και Χωροτακτών (ΣΕΠΟΧ)):** Κύριε Πρόεδρε, το υπόμνημά μας περιέχει όλες τις λεπτομέρειες.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Είναι πολύ χρήσιμο, οπότε θα ξεπεράσουμε και τα προβλήματα ήχου που δημιουργήθηκαν. Έχουμε λάβει ήδη το υπόμνημά σας, κυρία Αυγερινού.

Τον λόγο, έχει η κυρία Άννα Γιαννιού, μέλος του ΔΣ του Συλλόγου Ελλήνων Μηχανικών, Χωροταξίας και Περιφερειακής Ανάπτυξης (ΣΕΜΠΧΠΑ)

**ΑΝΝΑ ΓΙΑΝΝΙΟΥ**: Αξιότιμε κύριε Πρόεδρε, αξιότιμε κύριε Υπουργέ. Εκ μέρους του ΣΕΜΠΧΠΑ ευχαριστούμε για την πρόσκληση και για τη δυνατότητα που μας δίνετε να διατυπώσουμε τις απόψεις μας στο παρόν νομοσχέδιο. Στο πλαίσιο των απαιτούμενων βελτιώσεων επί των διατάξεων του νομοσχεδίου θα θέλαμε να σταθούμε στη τοποθέτηση μας στα εξής βασικά ζητήματα.

Αναφορικά με το άρθρο 11 και τον σχεδιασμό των λιμενικών ζωνών και τα Masterplan, οι διατάξεις μέσω των οποίων δίδεται η δυνατότητα τροποποίησης εγκεκριμένων σχεδίων πόλεως ή ρυμοτομικών σχεδίων από τα MasterPlan, φαίνεται ότι έρχονται σε αντίφαση με τα όσα ορίζουν σήμερα οι παρ. 1 και 2 του άρθρου 19 του ν.2971/2001. Συνεπώς ο ισχύον νόμος προβλέπει μία σαφώς διακριτή διαδικασία σε σχέση με τις προτεινόμενες από το νομοσχέδιο διατάξεις για την τροποποίηση των συγκεκριμένων σχεδίων, και προτείνουμε να εξεταστεί εκ νέου το ζήτημα.

Η ρύθμιση του άρθρου 29 σχετικά με τη δυνατότητα λειτουργίας υπαίθριων σταθμών αυτοκινήτων σε αδόμητα οικόπεδα του κέντρου της Αθήνας έρχεται σε αντίθεση με τους νομολογιακούς περιορισμούς που ισχύουν αναφορικά με την ανάμειξη και μεταβολή των χρήσεων γης (κανόνας της τυποποίησης των χρήσεων γης και κανόνας της μη επιδείνωσης του καθεστώτος χρήσεων γης). Από μία συνοπτική διερεύνηση στα ΦΕΚ των ΠΔ του ιστορικού κέντρου φαίνεται ότι ισχύουν ειδικές απαγορεύσεις ως προς τους υπαίθριους χώρους στάθμευσης. Σε κάθε περίπτωση εκτιμούμε ότι οποιαδήποτε σχετική ρύθμιση θα πρέπει προηγουμένως να αποτελεί αντικείμενο ενδελεχούς μελέτης από άλλα σχέδια του Δήμου.

Σχετικά με τα άρθρα 13, 47 και 51, μέσω των οποίων προωθούνται ρυθμίσεις που επηρεάζουν τη χωρική οργάνωση των εγκαταστάσεων ΑΠΕ άποψη του (ΣΕΜΠΧΠΑ), είναι ότι οποιαδήποτε αλλαγή επ’ αυτών θα πρέπει να αποτελέσει αντικείμενο της μελέτης αναθεώρησης του ΕΧΠ-ΑΠΕ που αυτή την περίοδο βρίσκεται σε εξέλιξη.

Κλείνοντας αυτή τη σύντομη παρέμβαση, θα θέλαμε να σταθούμε σε ένα ζήτημα ουσιώδους σημασίας, σχετικά με την εκπροσώπησή μας. Αναφερόμαστε στα άρθρα 33 και 34, με τα οποία τροποποιείται εκ νέου η σύνθεση των ΚΕΣΥΠΟΘΑ και ΚΕΣΥΧΩΘΑ.

Διαχρονική θέση του ΣΕΜΠΧΠΑ είναι η επαναφορά της εκπροσώπησης/συμμετοχής του Συλλόγου μας στα Συλλογικά Όργανα του Υπουργείου, προκειμένου να συμβάλλουμε με τη σημαντική εμπειρία των μελών μας, στην επίλυση των σύνθετων πολεοδομικών και χωροταξικών θεμάτων. Το συγκεκριμένο θέμα έχει πολλαπλές προεκτάσεις και για την ποιότητα του τελικού σχεδιασμού και παρακαλούμε να το εξετάσετε στο πλαίσιο των νομοτεχνικών βελτιώσεων που θα επέλθουν. Σας έχουμε υποβάλλει ήδη Υπόμνημα με αναλυτικά σχόλια και παρατηρήσεις επί των άρθρων του Νομοσχεδίου, τα οποία στοχεύουν στη βελτίωση και αποσαφήνιση των διατάξεων που προωθούνται.

Ευχαριστώ πολύ και σας εύχομαι καλημέρα και καλή συνεδρίαση.

**ΧΡΗΣΤΟΣ ΜΠΟΥΚΩΡΟΣ (Προέδρος της Επιτροπής):** Ευχαριστούμε την κυρία Γιαννιού.

Συνεχίζουμε δίνοντας τον λόγο στον κ. Σιδερή, Πρόεδρο του Συνδέσμου Σμυριδορυκτών Όρμου Λυώνα. Κύριε Σιδερή μας ακούτε;

Παρακαλώ έχετε τον λόγο.

**ΓΕΩΡΓΙΟΣ ΣΙΔΕΡΗΣ (Πρόεδρος του Συνδέσμου Σμυριδορυκτών Όρμου Λυώνα Νάξου):** Ευχαριστώ κ. Πρόεδρε. Καλή σας ημέρα, να σας συστηθώ για την ευκολία της συζήτησής μας. Ονομάζομαι Γιώργος Σιδέρης και είμαι Πρόεδρος του Συνδέσμου Σμυριδορυκτών Όρμου Λυώνα, ο οποίος αποτελείται από 6 Σμυριδοχώρια.

Μετά την πρόσκληση σας για να συμμετέχω στην σημερινή συζήτηση επί του άρθρου 48, περί «Μεταβίβασης δικαιωμάτων έρευνας και εκμετάλλευσης της σμύριδας Νάξου», συγκάλεσα έκτακτη Γενική Συνέλευση, στην οποία -λόγω σοβαρότητάς του- συμμετείχαν και τα 6 Σμυριδοχώρια. Δηλαδή Κόρωνος, Απεράθου, Δανακός, Κεραμωτή, Σκαδό και Μέση.

Έγινε μία εκτενής και πολύωρη συζήτηση, ακούστηκαν οι απόψεις όλων των παρευρισκομένων, και οφείλω να ομολογήσω ότι υπήρχε ένα κλίμα έντονης ανησυχίας από όλους, για το μέλλον της Σμύριδας και κατά συνέπεια των κατοίκων των 6 χωριών.

Για να μην σας κουράζω όμως με πολλές λεπτομέρειες και για να μην σπαταλώ τον πολύτιμο χρόνο σας, περιληπτικά θα σας πω ότι εκδόθηκε ένα ομόφωνο Ψήφισμα», το οποίο έχουμε αποστείλει και ηλεκτρονικά, το οποίο αναφέρει τα παρακάτω.

Πρώτον, για το έτος 2023 τα ορυχεία να λειτουργήσουν με ευθύνη του Υπουργείου όπως είχε γίνει παλαιότερα με το άρθρο 104 του ν.4964/2022 ή με όποιο άλλο πρόσφορο τρόπο.

Και για να το αναλύσω λίγο, σας λέω ότι θέλουμε 30 ημέρες, λιγότερες από 20 εργάσιμες για το κλείσιμο του ημερολογιακού έτους, και ακόμη δεν έχουμε πάει στα ορυχεία με αποτέλεσμα να είναι άμεσος ο κίνδυνος να μείνουμε ανασφάλιστοι τόσο εμείς όσο και οι οικογένειές μας.

Δεύτερος λόγος. Λόγω περιορισμένου χρονικού διαστήματος και την ελλιπή συγκέντρωση απαραίτητων στοιχείων προτείνεται να αποσυρθεί προσωρινά το άρθρο 48 περί “Μεταβίβασης δικαιωμάτων έρευνας και εκμετάλλευσης της σμύριδας Νάξου” και να επανεκκινήσουν οι διαδικασίες διαβούλευσης από 1-1-2024.

Και για γίνω πιο συγκεκριμένος δεν είμαστε ούτε αρνητικοί ούτε θετικοί. Θεωρούμε όμως αδύνατο αυτό το Παγκόσμια μοναδικό μετάλλευμα που σε καιρούς πολέμου μπήκε ενέχυρο για να παίρνει δάνεια η Ελλάδα από άλλες Χώρες, τη σχετική νομοθεσία που το διέπει από το 1935 αλλά και παλαιότερα, που έχει τροποποιηθεί και συμπληρωθεί με εκατοντάδες νόμους αργότερα, έχουν γραφτεί χιλιάδες σελίδες περί αυτού, να μπορεί να ψηφιστεί, συμπληρωθεί, καταργηθεί, μεταβιβαστεί ή οτιδήποτε άλλο σε 30 γραμμές ενός νέου άρθρου.

Θα πρέπει να προβούμε σε εξειδικευμένες νομικές συμβουλές, συστάσεις επιτροπών, συζητήσεων με εμπλεκόμενους φορείς κ.λπ.. Καταλαβαίνετε και μόνοι σας ότι όλα αυτά σε διάστημα 3 ημερών είναι φύσις αδύνατον.

Για όλους τους παραπάνω λόγους ζητώ την κατανόησή σας και να γίνουν δεκτά τα δίκαια αιτήματά μας. Σε αντίθετη περίπτωση να είστε σίγουροι ότι βάζετε ένα άδοξο τέλος τόσο στην ιστορία του μεταλλεύματος όσο και σε ολόκληρη την Ορεινή Νάξο αφού θα υπάρξει μαζική εγκατάλειψη των Ορεινών Χωριών.

Σας ευχαριστώ εκ των προτέρων.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Ευχαριστούμε και εμείς, κύριε Σιδερή. Έχουμε λάβει και το ψήφισμα το οποίο και αναφέρατε.

Να συνεχίσουμε δίνοντας τον λόγο στην κυρία Μαρία Νικολάου, Επικεφαλής του Τμήματος Κανονιστικής Συμμόρφωσης της ΕΤΒΑ-μέλους του Ελληνικού Συνδέσμου Επιχειρηματικών Πάρκων(ΕΣΕΠΠΑ).

**ΜΑΡΙΑ ΝΙΚΟΛΑΟΥ (Επικεφαλής του Τμήματος Κανονιστικής Συμμόρφωσης της ΕΤΒΑ-μέλους του Ελληνικού Συνδέσμου Επιχειρηματικών Πάρκων(ΕΣΕΠΠΑ)):** Είμαστε με την συνάδελφο, κυρία Καλλιρόη Λάππα, Υπεύθυνη Χωροταξικών θεμάτων και Πολεοδομικών θεμάτων της ΕΤΒΑ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Είναι μαζί και ηκυρία Καλλιρόη Λάππα, Υπεύθυνη Χωροταξικών θεμάτων και Πολεοδομικών θεμάτων της ΕΤΒΑ, μέλος του Ελληνικού Συνδέσμου Επιχειρηματικών Πάρκων, επίσης.

Θα τοποθετηθείτε και οι δύο;

**ΜΑΡΙΑ ΝΙΚΟΛΑΟΥ (Επικεφαλής του Τμήματος Κανονιστικής Συμμόρφωσης της ΕΤΒΑ-μέλους του Ελληνικού Συνδέσμου Επιχειρηματικών Πάρκων(ΕΣΕΠΠΑ)):** Θα τοποθετηθούμε και οι δύο μας.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Ακούμε λοιπόν αρχικά τη δική σας τοποθέτηση, κυρία Νικολάου και αμέσως μετά την κυρία Λάππα.

Όμως ενώ είχαμε καλό ήχο τώρα κάτι έγινε με τα μικρόφωνά σας, μήπως να είσαστε πιο κοντά στο μικρόφωνο.

**ΜΑΡΙΑ ΝΙΚΟΛΑΟΥ (Επικεφαλής του Τμήματος Κανονιστικής Συμμόρφωσης της ΕΤΒΑ-μέλους του Ελληνικού Συνδέσμου Επιχειρηματικών Πάρκων(ΕΣΕΠΠΑ)):**Η θέση μας ότι […] στηρίζεται […] επιχειρηματικών […]

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Κυρία Νικολάου να συνεννοηθείτε λίγο με τις υπηρεσίες της Βουλής. Δεν έχουμε καθόλου καλό ήχο και είναι κρίμα να τοποθετούνται ομιλητές και να είναι τόσοι φορείς εδώ και οι εκπρόσωποι όλων των κομμάτων και να μην μπορούμε να ακούσουμε καθαρά, γιατί πράγματι δεν ακούγεται καθαρά.

Θα πάμε στον επόμενο προσκεκλημένο και θα επιστρέψουμε σε εσάς, κυρία Νικολάου, θα επιστρέψουμε με την αποκατάσταση της ποιότητας του ήχου. Ο κ. Γιώργος Ρούσκας, Πρόεδρος του Συμβολαιογραφικού Συλλόγου Εφετείου Αθηνών Πειραιώς, Αιγαίου και Δωδεκανήσου, δεν έχει συνδεθεί μαζί μας.

Τον λόγο έχει οκ. Κωνσταντίνος Τριάντης, Διευθύνων Σύμβουλος του Οργανισμού Φυσικού Περιβάλλοντος και Κλιματικής Αλλαγής (ΟΦΥΠΕΚΑ).

**ΚΩΝΣΤΑΝΤΙΝΟΣ ΤΡΙΑΝΤΗΣ (Διευθύνων Σύμβουλος του Οργανισμού Φυσικού Περιβάλλοντος και Κλιματικής Αλλαγής (ΟΦΥΠΕΚΑ)):** Ευχαριστώ, κύριε Πρόεδρε και ευχαριστούμε για την πρόσκληση.

 Θα τοποθετηθώ σχετικά με τα δύο άρθρα του νομοσχεδίου, τα άρθρα 45 και46, που αφορούν στον Οργανισμό του Φυσικού Περιβάλλοντος και Κλιματικής Αλλαγής.

Για το μεν πρώτο, το άρθρο 45, είμαστε θετικοί. Υπάρχει μια χρονική επέκταση για την πρόκριση του σχεδίου δράσης του Οργανισμού. Αυτό προκρίθηκε το 2022. Περιλαμβάνονται 99 δράσεις και, με τη χρονική επέκταση από τα 3 στα 5 χρόνια, θα έχουμε τη δυνατότητα να ολοκληρώσουμε το σύνολο των δράσεων.

Για δε το άρθρο 46, θεωρούμε ότι είναι μια σημαντική πρωτοβουλία. Με αυτήν τη διάταξη, ο Οργανισμός θα παρέχει δραστηριότητες.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Συγγνώμη, κύριε Τριάντη, θα σας διακόψω σε αυτό το σημείο, αλλά θα επανέλθετε.

Θα κάνουμε ένα σύντομο διάλλειμα, έως ότου αποκατασταθεί ένας καλύτερος ήχος. Διότι, δεν έχει νόημα να μιλούν οι εκπρόσωποι των εξωκοινοβουλευτικών φορέων και να μη γίνονται πλήρως αντιληπτά τα όσα λένε, τα όσα συνεισφέρουν στη συνεδρίαση της Επιτροπής μας.

Λοιπόν, ένα ολιγόλεπτο διάλλειμα, να γίνουν κάποιες τεχνικές δοκιμές και επανερχόμαστε. Σάς ευχαριστώ πολύ.

***(ΔΙΑΚΟΠΗ ΣΥΝΕΔΡΙΑΣΗΣ ΛΟΓΩ ΤΕΧΝΙΚΩΝ ΠΡΟΒΛΗΜΑΤΩΝ)***

***(ΜΕΤΑ ΤΗ ΔΙΑΚΟΠΗ)***

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Λοιπόν, επανερχόμαστε στη συνεδρίαση της Επιτροπής μας και να προσπαθήσουμε και πάλι με την επικεφαλής του Τμήματος Κανονιστικής Συμμόρφωσης της ΕΤΒΑ κυρία Νικολάου. Ορίστε, έχετε τον λόγο.

**ΜΑΡΙΑ ΝΙΚΟΛΑΟΥ (Επικεφαλής του Τμήματος Κανονιστικής Συμμόρφωσης της ΕΤΒΑ – Μέλος του Ελληνικού Συνδέσμου Επιχειρηματικών Πάρκων (ΕΣΕΠΠΑ)):** Ευχαριστώ, κύριε Πρόεδρε.

Ο Ελληνικός Σύνδεσμος Επιχειρηματικών Πάρκων αποτελεί, βασικά, το μεγαλύτερο φορέα των εκπροσώπων για την οργανωμένη επιχειρηματικότητα. Η παρέμβαση, που έχουμε κάνει αναφορικά με το επικείμενο νομοσχέδιο, είναι σημειακή και αναφέρεται στο άρθρο 47. Θεωρούμε ότι, με τις σκοπούμενες προσθήκες, θα βελτιώσουμε πάρα πολύ το περιβάλλον και τις χρήσεις γης, για την καλύτερη λειτουργία και οργάνωση των βιομηχανικών περιοχών.

Ως προς το ειδικότερο προτεινόμενο σκέλος, όπου έχουμε την παρέμβαση, θα σας μιλήσει η συνάδελφος, η οποία είναι υπεύθυνη των χωροταξικών και πολεοδομικών θεμάτων της ΕΤΒΑ, η κυρία Λάππα, η οποία βρίσκεται δίπλα μου.

Από την πλευρά μου, σας ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Τον λόγο έχει η κυρία Λάππα.

**ΚΑΛΛΙΡΟΗ ΛΑΠΠΑ (Υπεύθυνη Χωροταξικών και Πολεοδομικών Θεμάτων της ΕΤΒΑ – μέλους του Ελληνικού Συνδέσμου Επιχειρηματικών Πάρκων (ΕΣΕΠΠΑ)):** Σας ζητώ συγγνώμη για το τεχνικό ζήτημα.

Αξιότιμε κύριε Πρόεδρε, κυρίες και κύριοι βουλευτές και λοιποί συμμετέχοντες στη συνεδρίαση, σας ευχαριστώ και εγώ γι’ αυτή την πρόσκληση στη σημερινή διαβούλευση.

Οι νομοθετικές τροποποιήσεις που προτείνει η ΕΤΒΑ άπτονται κυρίως ζητημάτων εναρμόνισης του άρθρου 5 του ν.4982/2022, που προβλέπει τις δραστηριότητες που δύνανται να εγκατασταθούν εντός Επιχειρηματικών Πάρκων και εντός υφιστάμενων οργανωμένων υποδοχέων με τις επιτρεπόμενες χρήσεις γης, που καθορίζονται στις γενικές κατηγορίες κυρίως του ΠΔ 59/2018, οι οποίες και αποδίδονται στα οικοδομικά τετράγωνα των Επιχειρηματικών Πάρκων.

Ως εκ τούτου, προτείνουμε ειδικότερα την προσθήκη στο άρθρο 47 του νομοσχεδίου κάποιων επιμέρους τροποποιήσεων, οι οποίες θα οδηγήσουν στη βέλτιστη χωροθέτηση και αδειοδότηση κάποιων δραστηριοτήτων και επιχειρήσεων, οι οποίες προβλέπονται από το άρθρο 5 του ν.4982/2022, εν τούτοις αντιμετωπίζουμε κάποιες ασυμβατότητες, όσον αφορά το πολεοδομικό καθεστώς και την εφαρμογή στο πολεοδομικό επίπεδο.

Οι προσθήκες αυτές αφορούν την ειδική κατηγορία χρήσης 31, η οποία υπάγεται στα συστήματα περιβαλλοντικών υποδομών. Προτείνουμε μια επιμέρους τροποποίηση, η οποία θα αναφέρει τη χρήση ως χώρο επεξεργασίας, αποθήκευσης και διάθεσης επικίνδυνων και μη στερεών και υγρών αποβλήτων, ούτως ώστε να τροποποιηθεί βάσει της νέας ορολογίας και εν συνεχεία την προσθήκη της χρήσης αυτής στα άρθρα 8 και 11 του ΠΔ 59/2018, που αφορούν αντιστοίχως τις παραγωγικές δραστηριότητες χαμηλής, μέσης και υψηλής όχλησης.

Η δεύτερη τροποποίηση που προτείνουμε είναι ως προς την ειδική κατηγορία χρήσης 21 α΄ που αφορά τα κέντρα δεδομένων και τεχνολογικής υποστήριξης, η οποία προτείνουμενα προστεθεί πάλι στη γενική κατηγορία των χρήσεων του άρθρου 8 και του άρθρου 11 του ΠΔ59/2018, διότι η υπάρχουσα τροποποίηση του άρθρου 44 παράγραφος 3 του ν.4959/2020, η οποία προβλέπει ότι τα κέντρα δεδομένων επιτρέπονται σχεδόν σε όλες τις περιοχές των άρθρων του από 23.2.87 Προεδρικού Διατάγματος και του ΠΔ 59/2018, και μάλιστα υπό προϋποθέσεις επιτρέπονται και εντός ΖΟΕ *(Ζώνη Οικιστικού Ελέγχου),* θεωρούμε ότι δεν επαρκεί και δεν συνιστά από μόνη της τροποποίηση και προσθήκη στις γενικές κατηγορίες χρήσεων γης, ούτως ώστε αυτές οι χρήσεις να μπορούν να αποδίδονται και να καθίστανται συμβατές σε επίπεδο οικοδομικών τετραγώνων χαρακτηρισμένων από το ρυμοτομικό σχέδιο και τις γενικές κατηγορίες χρήσεων γης, στην περίπτωσή μας κυρίως με τα άρθρα 8 και 11 του ΠΔ59/2018.

Εν συνεχεία, για την εφαρμογή και της παραγράφου ια΄ του άρθρου 5 του ν.4982/2022 που αφορά υποστηρικτικές δραστηριότητες της λειτουργίας των επιχειρήσεων, καθώς και παραρτήματα δημοσίων μονάδων και ούτω καθεξής εξής, προτείνουμε η ειδική κατηγορία χρήσεων γης, υπ’ αριθμό 7 διοίκηση, να προστεθεί και πάλι στις γενικές κατηγορίες χρήσεων γης που αφορούν τα οικοδομικά τετράγωνα των Επιχειρηματικών Πάρκων.

Οι νομοθετικές αυτές τροποποιήσεις που προτείνει η ΕΤΒΑ, προκειμένου να επιλυθούν τα ζητήματα εναρμόνισης με το άρθρο 5 του ν.4982/2022 και με τις επιτρεπόμενες χρήσεις γης που ορίζονται στις γενικές κατηγορίες και οι οποίες αποδίδονται σε δικά μας οικοδομικά τετράγωνα, γίνεται προκειμένου να επιλυθούν και οι αδυναμίες ένταξης στα Επιχειρηματικά Πάρκα και τα ζητήματα της συμβατότητας, όπως προ είπα, κατά την εφαρμογή των διατάξεων στο επίπεδο του πολεοδομικού σχεδιασμού. Πρόκειται για μία μικρή τεχνική αδυναμία, που όμως, μας στοιχίζει την εγκατάσταση και την αδειοδότηση των επιχειρήσεων στα Επιχειρηματικά Πάρκα που αποτελούν κατεξοχήν τέτοιες περιοχές όπου τέτοιες δραστηριότητες οφείλουν να χωροθετούνται και να λειτουργούν βάσει των προβλέψεων του ν. 4982/2022, αλλά και χάριν της κυκλικής οικονομίας και της βιομηχανικής συμβίωσης που οφείλουν να αναπτύσσουν οι επιχειρήσεις.

Ειδικά για τις κατηγορίες των δραστηριοτήτων που αφορούν τα συστήματα περιβαλλοντικών υποδομών κρίνουμε ότι θα πρέπει απαραίτητα να έχουν εγγύτητα με τον παραγωγό του αποβλήτου και θα πρέπει νομοθετικά να ρυθμιστεί και να γίνει σαφές ότι πια μπορούν να χωροθετηθούν εντός Επιχειρηματικών Πάρκων και εντός ΟΙΜΕΔ και να μπορούν να αδειοδοτούνται οι επιχειρήσεις και να καθίστανται συμβατές.

Σας ευχαριστώ πάρα πολύ που με ακούσατε και παρακαλώ να ληφθούν υπόψιν τα προαναφερόμενα.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής)**: Εμείς ευχαριστούμε την κυρία Νικολάου και την κυρία Λάππα.

Θα παρακαλέσω τους υπόλοιπους εκπροσώπους εξωκοινοβουλευτικών φορέων, αν είναι δυνατόν, να ανοίγουν και την κάμερά τους, γιατί έτσι διευκολύνουμε και την τηλεοπτική μετάδοση από το Κανάλι της Βουλής.

Επιστρέφουμε στον κ. Τριάντη.

**ΚΩΝΣΤΑΝΤΙΝΟΣ ΤΡΙΑΝΤΗΣ (Διευθύνων Σύμβουλος του Οργανισμού Φυσικού Περιβάλλοντος και Κλιματικής Αλλαγής (ΟΦΥΠΕΚΑ))**: Κύριε Πρόεδρε, ευχαριστούμε για την πρόσκληση.

Σε σχέση με τα δύο άρθρα του νομοσχεδίου που αφορούν τον Οργανισμό Φυσικού Περιβάλλοντος και Κλιματικής Αλλαγής, τα άρθρα 45 και 46, για το μεν άρθρο 45 είμαστε θετικοί γιατί παρέχεται χρονική επέκταση της υλοποίησης του Σχεδίου Δράσης του Οργανισμού. Το Σχέδιο αυτό εγκρίθηκε το 2022 και περιλαμβάνει 59 δράσεις, οπότε με τη χρονική επέκταση από τα 3 στα 5 χρόνια έχουμε και τη δυνατότητα και την ευελιξία για την υλοποίηση του συνόλου των δράσεων.

Για το άρθρο 46 θεωρούμε ότι είναι σημαντική η πρωτοβουλία που παρέχεται με την προτεινόμενη διάταξη. Ο Οργανισμός θα γνωμοδοτεί για έργα και δραστηριότητες που ναι μεν δεν εντάσσονται στην περιβαλλοντική αδειοδότηση, αλλά χωροθετούνται εντός των προστατευόμενων περιοχών της χώρας.

Αυτό σημαίνει ότι ο Οργανισμός, ο καθ’ ύλην αρμόδιος για την προστασία και την διαχείριση των περιοχών Natura της χώρας, θα συμμετέχει στον ορθό σχεδιασμό των έργων και των δραστηριοτήτων στις περιοχές αυτές, ώστε να μην έχουμε αρνητικές επιπτώσεις ούτε στο φυσικό περιβάλλον ούτε και στο προστατευτέο αντικείμενο.

Ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Ευχαριστούμε και εμείς τον κ. Τριάντη.

Τον λόγο έχει ο κ. Πολυχρονίου για 3 λεπτά.

**ΓΕΩΡΓΙΟΣ ΠΟΛΥΧΡΟΝΙΟΥ (Συντονιστής Διευθυντής Δραστηριοτήτων Στρατηγικής και Ανάπτυξης της Δημόσιας Επιχείρησης Αερίου (ΔΕΠΑ ΕΜΠΟΡΙΑΣ Α.Ε.)):** Ευχαριστώ πολύ, κύριε Πρόεδρε και ευχαριστούμε για την πρόσκληση.

Η παρέμβασή μας αφορά στην προβλεπόμενη με το άρθρο 27 του σχεδίου νόμου κατάργηση του ΠΔ420/1987. Συμφωνούμε με τις παρεμβάσεις των διαχειριστών του εθνικού συστήματος φυσικού αερίου και των δικτύων διανομής φυσικού αερίου. Η ύπαρξη του παραπάνω Προεδρικού Διατάγματος επέτρεψε, έως σήμερα, τη διείσδυση του φυσικού αερίου στο ελληνικό ενεργειακό ισοζύγιο, ειδικότερα στις αστικές περιοχές, κάτι που Διαφορετικά δεν θα ήταν εφικτό με όλες θετικές περιβαλλοντικές και άλλες επιπτώσεις που αυτό είχε.

Είναι βέβαιο από την υφιστάμενη εμπειρία ότι χωρίς την πρόβλεψη προεγκατάστασης εσωτερικών εγκατάστασης φυσικού αερίου στα νέα κτίρια θα είναι εξαιρετικά δυσχερής η χρήση φυσικού αερίου, κάτι που θα έχει σαφή επίδραση στη διείσδυση του φυσικού αερίου σε περιοχές όπου υπάρχουν εν εξελίξει σημαντικά προγράμματα ανάπτυξης των δικτύων διανομής και εν γένει στα προγράμματα ανάπτυξης όλων των διαχειριστών. Η εξέλιξη αυτή θα είναι δυσμενής, κατά την άποψή μας τελικά, και στην επίτευξη των περιβαλλοντικών στόχων της χώρας δεδομένου ότι θα προωθηθεί η χρήση μορφών ενέργειας που συχνότατα είναι περιβαλλοντικά ή και από άποψη ενεργειακής απόδοσης δυσμενέστερες.

Επίσης, θα έχει πιθανότατα αρνητικές επιπτώσεις στο συνολικό κόστος του φυσικού αερίου σε όλους τους χρήστες λόγω των πιθανών αυξήσεων ή μη μειώσεων των τιμολογίων χρήσης υποδομών φυσικού αερίου αλλά και στη δυνατότητα χρήσης ανανεώσιμων καυσίμων αερίων, όπως το βιομεθάνιο και μεταγενέστερα συνθετικού μεθανίου που προωθούνται στο Εθνικό Σχέδιο Ενέργειας και Κλίματος.

Ομοίως, βλαπτική για τη δυνατότητα χρήσης του φυσικού αερίου αποτελεί η με την κατάργηση του ΠΔ420/1987 ευχερέστερη χρήση αερίου σε υφιστάμενες οικοδομές πολυκατοικίες δεδομένου ότι οι περισσότεροι κανονισμοί επιβάλλουν αυξημένη πλειοψηφία ή και ομοφωνία στη λήψη απόφασης για τροποποίηση εγκαταστάσεων κεντρικών θερμάνσεων ή κατασκευή νέων εσωτερικών εγκαταστάσεων.

Εν κατακλείδι, η ύπαρξη του Προεδρικού Διατάγματος δεν επιβάλλει τη χρήση φυσικού αερίου αλλά απλά επιτρέπει τη δυνατότητα χρήσης του. Η κατάργηση του Προεδρικού Διατάγματος αναμένεται να επιφέρει δυσμενείς επιπτώσεις στη χρήση του φυσικού αερίου που αποτελεί το ευρύτερα αναγνωρισμένο καύσιμο μετάβασης, και τελικά, κατά την άποψή μας, και στην επίτευξη των περιβαλλοντικών στόχων της χώρας.

Ευχαριστώ πολύ .

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Εμείς σας ευχαριστούμε, κύριε Πολυχρονίου.

Να πούμε επίσης ήταν μαζί μας και παρακολούθησε τη συνεδρίασή μας και η κυρία Ευαγγελία Αντωνιάδου, επικεφαλής της Διεύθυνσης Ρυθμιστικών Θεμάτων της Δημόσιας Επιχείρησης Αερίου.

Τον λόγο έχει η κυρία Πανουτσάκου.

**ΒΕΤΑ ΠΑΝΟΥΤΣΑΚΟΥ (Πρόεδρος της Ομοσπονδίας Συλλόγων Υπαλλήλων Αιρετών Περιφερειών Ελλάδας (ΟΣΥΑΠΕ)):** Ευχαριστούμε για την πρόσκληση.

Θέλω να αναφερθώ σε δύο ζητήματα εργασιακά, για τους υπαλλήλους των Περιφερειών. Ζητήματα που έχουν άμεση επίδραση στο έργο που καλούνται να επιτελέσουν και επομένως στην πλήρη και ορθή εκτέλεση των αρμοδιοτήτων που σχετίζονται με τον ρόλο των συλλογικών οργάνων των συμβουλίων αρχιτεκτονικής και το ΣΥΠΟΘΑ. Έχουνε ζητήσει επανειλημμένα με έγγραφό μας από τους αρμόδιους Υπουργούς, τον Υπουργό Περιβάλλοντος, την τροποποίηση της νομοθεσίας του ν.4495/2017, όσον αφορά το άρθρο 8 και το άρθρο 20, σε σχέση με τη στελέχωση αυτών των συμβουλίων. Δυστυχώς, για άλλη μια φορά και με αυτά τα συμβούλια οι νόμοι αντιμετωπίζουν την προσπάθεια στελέχωσης των συλλογικών αυτών οργάνων με «μπαλωματικό» τρόπο και γι’ αυτό αναφέρονται με τον εξής τρόπο, ότι συγκροτούνται από αυτόν, εάν δεν υπάρχει πάνε στο δεύτερο και αν δεν υπάρχει καταλήγουμε σε υπάλληλο της Περιφέρειας. Όσον αφορά τα συμβούλια αρχιτεκτονικής για τον αρχιτέκτονα και όσον αφορά τα ΣΥΠΟΘΑ, τους μηχανικούς, και όσον αφορά τη γραμματειακή υποστήριξη τους, δηλαδή με διοικητικό προσωπικό.

Η στελέχωση των περιφερειών είναι τραγική. Οι τεχνικές υπηρεσίες σηκώνουν ένα τεράστιο βάρος. Επομένως, οι ειδικότητες αυτές είναι στο κόκκινο και λόγω της υποστελέχωσης, αλλά και λόγω της πληθώρας των αρμοδιοτήτων και μάλιστα αρμοδιότητες οι οποίες επισύρουν και ποινικές και αστικές ευθύνες. Τελευταία, έχουμε συχνά παραδείγματα συναδέλφων μηχανικών στους οποίους επιρρίπτεται όλη η ευθύνη για προβλήματα του οδικού δικτύου με καταδικαστικές αποφάσεις, οι οποίες χειροτερεύουν την όλη κατάσταση. Δεν θα αναφερθώ στο ρόλο των τεχνικών υπηρεσιών στα δημόσια έργα και σε σχέση με τις οικοδομές και τις καταστροφές, αυτό είναι ένα τεράστιο κεφάλαιο. Η ένταξή τους αυτή, και μάλιστα με αυτό τον τρόπο σε αυτά τα συμβούλια, δεν τους απαλλάσσει από το κύρια καθήκοντά τους. Δηλαδή είναι με τη λογική των παράλληλων καθηκόντων. Και πως μπορεί να είναι παράλληλα τα καθήκοντα αυτά, μέσα στα Συμβούλια Αρχιτεκτονικής και στα ΣΥΠΟΘΑ στα οποία απαιτούν πλήρη ενασχόληση και μάλιστα με σοβαρό και μεγάλο φορτίο. Ζητάγαμε και ζητάμε να γίνει τροποποίηση. Δεν μπορεί να είναι με τη λογική του «μπαλώματος», δηλαδή όποιον μπορέσουν, θα μου επιτρέψετε να το πω, να τον «χώσουν» σε αυτές τις Επιτροπές. Δεν γίνεται να συνεχίζεται αυτό. Απαιτεί πλήρη απασχόληση. Επομένως, ή αποκλειστική ενασχόληση ή το να φύγουν εντελώς οι συνάδελφοι μας.

Το άλλο ζήτημα που θέλω να αναφερθώ σχετίζεται πάλι με τις αρμοδιότητες του ΥΠΕΝ και αφορά τις Περιβαλλοντικές Επιθεωρήσεις. Και σε αυτό το κομμάτι το Υπουργείο

Περιβάλλοντος με τις ρυθμίσεις που έχει κάνει αντιμετωπίζει τους Περιβαλλοντικούς Επιθεωρητές των περιφερειών ως δεύτερης κατηγορίας. Προβλέπεται αποζημίωση για τις περιβαλλοντικές επιθεωρήσεις που γίνονται σε επίπεδο Υπουργείου και δεν προβλέπεται αποζημίωση για τους συναδέλφους που ανήκουν στην Περιφέρεια και που εκτελούν τις ίδιες επιθεωρήσεις με τα ίδια πρότυπα, με τις ίδιες διαδικασίες, σε επίπεδο περιφερειών και που ξέρουν πολύ καλά οι αρμόδιοι ότι ένας μεγάλος όγκος περιβαλλοντικών επιθεωρήσεων εναπόκειται στη λειτουργία των υπηρεσιών των περιφερειών, στην σωστή εκτέλεση από τους συναδέλφους μας για την προστασία του περιβάλλοντος.

Αυτά τα δύο ζητήματα θεωρούμε ότι πρέπει να τα δείτε, να γίνουν τροποποιήσεις, να γίνουν συμπληρώσεις στο νομοσχέδιο αυτό, τα οποία τα έχουμε αναφέρει ρητά και με επανειλημμένα έγγραφα στο αρμόδιο Υπουργείο και θεωρώ αδιανόητο το να μην «σκύβει» ποτέ μέχρι τώρα στα προβλήματα των εργαζομένων και να θεωρεί πως σοβαρά ζητήματα και σοβαρές αρμοδιότητες μπορεί να εκτελούνται «στο πόδι». Δεν μπορούν να εκτελούνται «στο πόδι» και δεν μπορεί να φορτώνονται οι συνάδελφοι των τραγικά υποστελεχωμένων υπηρεσιών των περιφερειών με αυτή την λογική, με ευθύνες στις οποίες δεν μπορούν αντικειμενικά να ανταπεξέλθουν.

Ξέρετε, ότι η στελέχωση των υπηρεσιών της Περιφέρειας είναι κάτω από το 50%. Σε μηχανικούς σε ακόμα χειρότερη κατάσταση. Ξέρετε, οι χαμηλοί μισθοί έχουν ως αποτέλεσμα, πάνω απ’ το 35% των τελευταίων, ελάχιστων, διορισμών που προκηρύχθηκαν για να καλυφθούν οι ανάγκες του 2020 και του 2021, από τις ελάχιστες θέσεις που εγκρίθηκαν, ότι πάνω από 35%, ίσως και 38% δεν υπήρξε ανταπόκριση. Ακριβώς λόγο όλων των προβλημάτων και των χαμηλών μισθών, αλλά και των συνθηκών εργασίας.

Σας ευχαριστούμε πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Εμείς σας ευχαριστούμε κυρία Πανουτσάκου. Στο σημείο αυτό θα ήθελα να σας πω, ότι προσκλήθηκαν, αλλά δεν παραβρέθηκαν για δικούς τους λόγους, η Κεντρική Ένωση Δήμων Ελλάδος, ο Σύνδεσμος Προμηθευτών Ενέργειας, η Εθνική Συνομοσπονδία Ατόμων με Αναπηρία, το Τεχνικό Επιμελητήριο Ελλάδος, ο Εθελοντικός Οργανισμός για το Αστικό Περιβάλλον Ecocity και ο Ελληνικός Σύνδεσμος Ηλεκτροπαραγωγών από Ανανεώσιμες Πηγές Ενέργειας.

Βεβαίως, οι περισσότεροι από αυτούς τους φορείς απέστειλαν υπόμνημα.

Στο σημείο αυτό να κάνουμε μία προσπάθεια μήπως ακούσουμε, παρότι είναι η πολλοστή φορά που προσπαθούμε, τον κ. Απόστολο Νέλλα, Διευθυντή της Διεύθυνσης Συμμόρφωσης του Διαχειριστή Ελληνικού Δικτύου Διανομής Ηλεκτρικής Ενέργειας. Κύριε Νέλλα, αν μας ακούτε, έχετε τον λόγο για 3 λεπτά.

**ΑΠΟΣΤΟΛΟΣ ΝΕΛΛΑΣ (Διευθυντής της Διεύθυνσης Συμμόρφωσης του Διαχειριστή Ελληνικού Δικτύου Διανομής Ηλεκτρικής Ενέργειας (ΔΕΔΔΗΕ)):** Σας ευχαριστώ πολύ κύριε Πρόεδρε. Συγνώμη για το τεχνικό πρόβλημα που είχαμε προηγουμένως.

Υπάρχουν διάφορες διατάξεις το σχέδιο νόμου που άπτονται και των αρμοδιοτήτων του ΔΕΔΔΗΕ. Αρκετές από αυτές αναφέρθηκαν ήδη όσον αφορά το κομμάτι των ΑΠΕ.

Εμένα θα μου επιτρέψετε να σταθώ ιδιαίτερα στο κομμάτι του άρθρου 53 που αφορά μια παρέμβαση σε ήδη προ ισχύουσα διάταξη του νόμου του 2021, για το πλαίσιο εντός του οποίου ο ΔΕΔΔΗΕ μπορεί να προβαίνει σε κλάδεμα δέντρων και γενικά υλοτομίας για την προστασία στοιχείων και υποδομών του δικτύου. Η ρύθμιση ουσιαστικά επεκτείνει το πεδίο εφαρμογής και στους κοινόχρηστους χώρους, ενώ έχει και ένα πλέον συγκεκριμένο χρονικό πλαίσιο εντός του οποίου η αρμόδια διοικητική υπηρεσία οφείλει να δώσει τη γνώμη της, ώστε να προβεί ο ΔΕΔΔΗΕ στις σχετικές εργασίες.

Θεωρούμε κατ’ αρχάς, ότι η ρύθμιση είναι στη σωστή κατεύθυνση. Εντάσσεται σε μια γενικότερη και σημαντική προσπάθεια που έχει γίνει απ’ το 2021 και μετά, ώστε να εκσυγχρονιστεί, να απλοποιηθεί και να επιταχυνθεί το πλαίσιο αυτών των εργασιών κλαδέματος και υλοτομίας του ΔΕΔΔΗΕ, που είναι απολύτως απαραίτητες ιδίως σε συνθήκες ακραίων καιρικών φαινομένων για την προστασία του δικτιού, άρα κατ’ επέκταση και για να διασφαλιστεί η παροχέτευση της ηλεκτρικής ενέργειας στους καταναλωτές.

Είναι πολύ θετικό τόσο το σημείο της επέκτασης του πεδίου εφαρμογής, όσο και της θέσης του χρονικού πλαισίου που προανέφερα. Θα μπορούσε για λόγους σαφήνειας να υπάρχει και μια ρητή αναφορά, ότι η παρέλευση του χρονικού πλαισίου των επτά ημερών, ουσιαστικά, να ισοδυναμεί με τη ρητή έγκριση για να προβεί ο ΔΕΔΔΗΕ στις σχετικές εργασίες. Θεωρούμε όμως, ότι αυτό είναι καθαρά χάριν εγκυρότητας και νομοθετικής διατύπωσης. Και βέβαια, θεωρούμε, ότι η συγκεκριμένη προσπάθεια η οποία όπως προανέφερα έχει ξεκινήσει ήδη από το 2021, θα πρέπει να συνεχιστεί. Θα πρέπει να απλοποιηθεί και να εκσυγχρονιστεί το πλαίσιο περαιτέρω, ούτως ώστε να είναι ταχύτερο και αποτελεσματικότερο και να διασφαλίζει στο ΔΕΔΔΗΕ την δυνατότητα να εκτελεί τις σχετικές εργασίες έγκαιρα και με πληρότητα, ώστε ακόμη και με ακραίες συνθήκες να είναι στο μέγιστο δυνατό προστατευμένα τα στοιχεία και οι υποδομές του δικτιού και στο μέγιστο δυνατό βαθμό να προστατεύεται η παροχή των καταναλωτών με ηλεκτρική ενέργεια.

Σας ευχαριστώ πολύ κύριε Πρόεδρε.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Και εμείς σας ευχαριστούμε κ. Νέλλα. Συνεχίζουμε δίνοντας τώρα τον λόγο για να θέσουν τις ερωτήσεις τους, στους Εισηγητές και στους Ειδικούς Αγορητές, αφού καλωσορίσουμε και τον Υπουργό, τον κ. Θόδωρο Σκυλακάκη ο οποίος είναι μαζί μας.

Τον λόγο έχει ο Εισηγητής της Πλειοψηφίας, κύριος Σιμόπουλος.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ (Εισηγητής της Πλειοψηφίας)**: Δύο ερωτήσεις έχω να κάνω. Η μία στον Πρόεδρο των Σμυριδορυκτών. Να μας κάνει σαφές - γιατί δεν ακουγόταν - τι ακριβώς ζητάνε.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής)**: Κύριε Σιμόπουλε, έχει στείλει ακριβώς το ψήφισμα εν είδει υπομνήματος. Ήδη έχουν διανεμηθεί από την Υπηρεσία.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ (Εισηγητής της Πλειοψηφίας)**: Το δεύτερο είναι ακριβώς για το άρθρο 15 και το 16. Τι λέει η Ένωση Επιμελητηρίων Ελλάδος. Με μία κουβέντα.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής)**: Θα απαντήσουν συλλογικά οι φορείς. Προς την Ένωση Επιμελητηρίων Ελλάδος είναι το ερώτημα από τον κ. Σιμόπουλο.

Τον λόγο έχει ο κ. Ζαμπάρας.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ (Εισηγητής της Μειοψηφίας)**: Ευχαριστώ κύριε Πρόεδρε. Θέλω να θέσω και εγώ ορισμένα ερωτήματα προς τους φορείς.

Ένα πρώτο ερώτημα αφορά τον εκπρόσωπο της Ορνιθολογικής Εταιρείας. Μπορείτε να μας αναλύσετε τι προβλήματα προκύπτουν με αφορμή και την πρόσφατη απόφαση του ΣτΕ σε σχέση με την υποχρεωτική ή μη σύγκληση των Συμβουλίων;

Ένα δεύτερο ερώτημα απευθυνόμενος στον κ. Σιδερή από το Σωματείο της Νάξου στα Ορυχεία της Σμύριδας. Καταρχάς, πόσοι είναι αυτοί οι εργάτες. Δεν ξέρω αν αναφέρεται σε αυτό που μας στείλατε, κύριε Πρόεδρε, τώρα. Ένα ερώτημα είναι πόσοι εργάτες είναι, πόσα χωριά .......

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής)**: Το ανέφερε στην τοποθέτησή του. Ήταν έξι χωριά. Δεν ξέρω πόσο εύκολη θα είναι η επανασύνδεση μαζί του. Θα δοκιμάσουμε.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ (Εισηγητής της Μειοψηφίας)**: Να κάνω την ερώτηση και αν μετά μπορεί να απαντήσει είναι σημαντικό, διαφορετικά θα πάρουμε το υπόμνημα που έχουν στείλει. Πόσοι λοιπόν εργάτες είναι στο σύνολο. Πόσα χωριά επηρεάζονται από αυτή την δραστηριότητα και το πιο βασικό από όλα είναι εάν έχει γίνει διαβούλευση του Υπουργείου και του Δήμου με τους ίδιους. Γιατί, μίλησε για αλλαγή καθεστώτος που τους επηρεάζει σημαντικά, σε σχέση με τις συνθήκες εργασίας και σε σχέση με το συνολικό καθεστώς από εδώ και στο εξής. Άρα, εγώ θα ήθελα να γνωρίζω εάν είχε μπει το Υπουργείο και ο Δήμος σε μία τέτοια διαβούλευση με τους εργαζόμενους στα Ορυχεία της Σμύριδας.

Πρόκειται προφανώς και μια γενική διαπίστωση σε σχέση με τα τεράστια κενά που υπάρχουν στους μηχανικούς, έτσι όπως οι ίδιοι εξέφρασαν, με υπηρεσίες υποστελεχωμένες. Ένα βασικό συμπέρασμα είναι ότι φαίνεται πως ακόμα και στις προκηρύξεις που βγαίνουν κατά καιρούς για την κάλυψη θέσεων μηχανικών, αυτές δεν καλύπτονται γιατί οι αμοιβές είναι πολύ χαμηλές.

Ένα τρίτο ερώτημα που θα ήθελα να απευθύνω στην Ρυθμιστική Αρχή Αποβλήτων και Υδάτων. Μας είπατε ότι έχετε αναλάβει τις αρμοδιότητες των αποβλήτων, αλλά δεν έχετε το εξειδικευμένο προσωπικό. Άρα, δεν μπορείτε να σχολιάσετε το παρόν νομοσχέδιο. Δηλαδή, για να το καταλάβουμε λίγο καλύτερα, το Υπουργείο έχει δώσει έναν τομέα χωρίς επί της ουσίας να μπορείτε να τον δουλέψετε, να τον φέρετε εις πέρας; Άρα, το ερώτημα είναι πολύ συγκεκριμένο. Τι θα έπρεπε να είχε κάνει και για ποιο λόγο έχει καθυστερήσει; Ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής)**: Ευχαριστούμε και εμείς τον Εισηγητή της Μειοψηφίας, κ. Ζαμπάρα.

Τον λόγο έχει η κυρία Μανωλάκου.

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια της Κ.Ο. Κ.Κ.Ε.):** Ευχαριστώ κύριε Πρόεδρε.

Εγώ θα αναφερθώ μόνο σε ένα άρθρο, γιατί άκουσα τουλάχιστον δύο ομιλητές για άρθρο 27. Η αλήθεια είναι ότι, τόσα χρόνια ήταν υποχρεωτικό να γίνεται εγκατάσταση φυσικού αερίου και βεβαίως να πληρώνει ο λαός. Ακόμα και χωρίς να υπάρχει φυσικό αέριο έπρεπε να γίνει εγκατάσταση που πλήρωνε ο ιδιοκτήτης σύμφωνα με το Προεδρικό Διάταγμα του 1987. Επίσης, με την ίδια ευκολία στον Κλιματικό Νόμο έγινε υποχρέωση αλλαγής του πετρελαίου σε αέριο και τότε πάλι ο λαός πλήρωνε. Τώρα, με το άρθρο 27, καταργείται η υποχρεωτικότητα εγκατάστασης του δικτύου αερίων καυσίμων στις περιοχές που ήταν υποχρεωτικό.

Εγώ θέλω να ρωτήσω τι στόχο, κατά τη γνώμη τους, εξυπηρετεί αυτή η αλλαγή;

Βεβαίως, ξέρουμε ότι, είναι μεταβατικό στάδιο η χρήση του φυσικού αερίου και αν είναι για την ενίσχυση και την γιγάντωση των κερδών αυτών των ομίλων που σχετίζονται με το πράσινο κεφάλαιο.

Ευχαριστώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Κυρία Μανωλάκου ρωτάτε την ΔΕΠΑ, τη ΔΕΣΦΑ;

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια της Κ.Ο. Κ.Κ.Ε.):** Την ΔΕΣΦΑ κύριε Πρόεδρε.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Θα μας απαντήσουν εγγράφως από την ΔΕΣΦΑ σε όποιο ερώτημα τεθεί.

Και το δεύτερο ερώτημα;

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια της Κ.Ο. Κ.Κ.Ε.):** Δεν συγκράτησα τον φορέα κύριε Πρόεδρε αλλά αναφέρθηκε στο άρθρο 27 στη τοποθέτησή του και όποιος άλλος θέλει.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Ωραία. Καλό είναι όταν θέτουμε ερωτήματα να παίρνουμε απαντήσεις από τους αρμόδιους φορείς.

Τον λόγο έχει ο κύριος Νικόλαος Βρεττός, Ειδικός Αγορητής της Κ.Ο. «Δημοκρατικό Πατριωτικό Κίνημα «ΝΙΚΗ».

**ΝΙΚΟΛΑΟΣ ΒΡΕΤΤΟΣ (Ειδικός Αγορητής της Κ.Ο. «Δημοκρατικό Πατριωτικό Κίνημα «ΝΙΚΗ»):** Ευχαριστώ κύριε Πρόεδρε.

Θα απευθυνθώ στον εκπρόσωπο των Μηχανικών του Δημοσίου. Διαβάζοντας το νομοσχέδιο, έχω την αίσθηση, αν κάνω λάθος να με διαψεύσει, ότι η κατασκευή, δημιουργία, εγκατάσταση και λειτουργία των Data Centers μπορεί να γίνει παντού σε όλη την Ελλάδα, ακόμα και σε δασικές περιοχές. Θα ήθελα να ξέρω κατά πόσον, κατά τη δική του γνώμη, ένα Υπουργείο που έχει να κάνει και με την προστασία του περιβάλλοντος -σύμφωνα με τον τίτλο του- επιτρέπει μέσω του νομοσχεδίου να γίνεται τέτοια χρήση, εγκατάσταση και λειτουργία ενός βιοτεχνικού και βιομηχανικού συστήματος όπως είναι τα Data Centers;

Και το πιο σημαντικό, το οποίο άπτεται της δικής του δικαιοδοσίας, κατά πόσο είναι συμβατό με την προστασία -χωροταξικά- του χαρακτηρισμένου ως αμιγούς κατοικίας ή και μεικτούς ακόμα κατοικίας χώρου να εγκαθίστανται τέτοιου είδους εγκαταστάσεις όπως τα Data Centers; Δηλαδή είναι δυνατόν να επιτρέπουμε σήμερα σε χώρους αμιγούς κατοικίας να λειτουργούν τέτοιοι χώροι; Τότε ποια είναι η έννοια της αμιγούς κατοικίας; Εγώ έχω ενστάσεις ακόμα και για την μεικτή κατοικία αλλά δεν το συζητάμε. Είναι δυνατόν σε ένα τέτοιο νομοσχέδιο να διαλύουμε οτιδήποτε έχει να κάνει με την αναβάθμιση της ποιότητας ζωής; Γιατί σίγουρα είναι μια βιοτεχνική, ενδεχόμενα και βιομηχανική χρήση η αυτών των ενεργοβόρων επαγγελματικών εγκαταστάσεων.

Σας ευχαριστώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Εμείς ευχαριστούμε κύριε Βρεττέ.

Δεν υπάρχουν άλλα ερωτήματα, κατά συνέπεια ελπίζω να έχουν παραμείνει μαζί μας όλοι οι εκπρόσωποι των φορέων προκειμένου να απαντήσουν.

Θα ξεκινήσουμε από τον κύριο Μπαλτά, ο οποίος είναι Επιστημονικός Σύμβουλος της Κεντρικής Ένωσης Επιμελητηρίων Ελλάδος. Είναι και το πρώτο ερώτημα, το οποίο έθεσε ο κ. Στράτος Σιμόπουλος, ο Εισηγητής της Πλειοψηφίας.

Τι λέτε για τα άρθρα 15 και 16, ρώτησε ο κύριος Σιμόπουλος.

**ΕΜΜΑΝΟΥΗΛ ΜΠΑΛΤΑΣ (Επιστημονικός Σύμβουλος της Κεντρικής Ένωσης Επιμελητηρίων Ελλάδος ΚΕΕΕ):** Ευχαριστώ κύριε Πρόεδρε.

Η θέση που διατυπώσαμε για τα άρθρα 15 και 16 εντάσσεται στην ευρύτερη στρατηγική που επιδιώκει η Ένωση των Επιμελητηρίων. Κάθε νομοθέτημα που ρυθμίζει χωρικά την εγκατάσταση των επιχειρήσεων πρέπει να λαμβάνει υπόψη του και να δημιουργεί παράλληλα πλεονεκτήματα και κίνητρα υπέρ της οργανωμένης χωροθέτησης με σκοπό να εξυπηρετείται τόσο η στρατηγική του Ειδικού Χωροταξικού για τη Βιομηχανία του 2009, που βρίσκεται σε αναθεώρηση και έδινε αυτή την κατεύθυνση, όσο και η σταθερή τοποθέτηση της Κυβέρνησης, εδώ και αρκετά χρόνια, υπέρ της οργανωμένης χωροθέτησης των επιχειρήσεων.

Στο πλαίσιο αυτό δεν υπάρχει αντίρρηση για τη θεσμοθέτηση που υιοθετείται στο άρθρο 15, σύμφωνα με την οποία μεμονωμένες επιχειρήσεις μπορούν να πάρουν τους όρους δόμησης των βιομηχανικών πάρκων, των επιχειρηματικών πάρκων του ν.4982, αρκεί να καταβάλουν τις εισφορές σε χρήμα που απορρέουν από πράξεις εφαρμογής. Αυτό από μόνο του δημιουργεί ένα αντικίνητρο στρατηγικής για αυτές τις επιχειρήσεις προκειμένου να επιδιώξουν την οργάνωση των περιοχών τους ως πάρκα εξυγίανσης και ταυτόχρονα τα χρήματα αυτά που θα καταβάλουν από μεμονωμένες πράξης εφαρμογής -και συνήθως αυτό συμβαίνει από μεγάλες επιχειρήσεις- τα χρήματα αυτά πηγαίνουν στον οικείο ΟΤΑ, ο όποιος δεν τα χρησιμοποιεί για να τα επιστρέψει και να δημιουργήσει έργα υποδομής στην συγκεκριμένη αναπτυγμένη με τη μορφή της άτυπης συγκέντρωσης βιομηχανική περιοχή. Τέτοιες περιπτώσεις είναι το Κρυονέρι, η Κηφισιά, η Λυκόβρυση, είναι περίπου 200 περιοχές στη χώρα που με τη χρήση ΒΙΠΑ, ΒΙΟΠΑ προς εξυγίανση και που εκεί είναι ο πόλος συγκέντρωσης των μεγάλων άτυπων συγκεντρώσεων. Παραπέμπουμε στη μελέτη της ΚΕΕ του 2000.

Η ρύθμιση για τις μεμονωμένες επιχειρήσεις καλώς γίνεται. Αυτό που λέμε είναι ότι θα πρέπει να βρούμε μέτρα που παράλληλα με αυτό να δημιουργούν στη κάθε επιχείρηση την επιθυμία και το κίνητρο να προσπαθεί στο πλαίσιο της κοινότητας που βρίσκεται μέσα στην άτυπη συγκέντρωση να την μετασχηματίσει σε πάρκο εξυγίανσης. Διαφορετικά, φοβόμαστε ότι θα αναπαράγεται το μοντέλο της εξυγίανσης. Θέλω να είμαι απολύτως σαφής, δεν είμαστε αντίθετοι σε οποιοδήποτε μέτρο διευκολύνει την επιχειρηματικότητα αλλά θέλουμε το κριτήριο της νομοθέτησης για την οργανωμένη χωροθέτηση να βρίσκεται ταυτόχρονα σε υψηλό επίπεδο ατζέντας και στην αξιολόγηση.

Κάτι ανάλογο είναι και το άρθρο 16, το οποίο επιτρέπει, επίσης, σε περιοχές που εκπονείται ΕΣΧΑΣΕ, ΕΣΧΑΔΑ να δημιουργείται τέτοιου είδους κατάσταση κινήτρων. Θυμίζω, όμως, ότι, αυτό με κάποιο τρόπο είναι διπλά εναντίον της επιχειρηματικότητας.

Γιατί; Διότι παραπέμπει στο βασικό ν.1337 για τις εισφορές σε γη και χρήμα, ο οποίος απαιτεί κλιμακωτές εισφορές σε γη μέχρι και 40% στα οικόπεδα ενώ αν χρησιμοποιούσαμε τον ν.3982 οι εισφορές σε γη είναι στα κατά κανόνα επιχειρηματικά πάρκα 25% μόνο και στα πάρκα εξυγίανσης μόνο 15%.

Άρα, ενώ δημιουργείται κατά απαίτηση των επιχειρήσεων μια στρατηγική νομοθέτησης, που κατά την άποψή τους είναι σωστή, η έλλειψη μια ολιστικής αξιολόγησης των συνεπειών που παράγονται από τις λεπτομέρειες των ρυθμίσεων στο τέλος και στρατηγικά αποβαίνει σε βάρος των ίδιων των επιχειρήσεων προφανώς και του περιβάλλοντος.

Συνεπώς, ανακεφαλαιωτικά νέες διατάξεις, παράκληση η νομοθεσίες μας όταν αφορούν τέτοιου είδους θέματα να συναξιολογούνται στο πλαίσιο της στρατηγικής για την οργάνωση μέσα σε επιχειρηματικούς υποδοχείς.

Ευχαριστώ πάρα πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Ευχαριστούμε πάρα πολύ τον κύριο Μπαλτά.

Να περάσουμε τώρα στον κ. Δημήτριο Πετρόπουλο, Πρόεδρο του ΔΣ της Πανελλήνιας Ομοσπονδίας Ενώσεων Μηχανικών Δημοσίων Υπαλλήλων Διπλωματούχων Ανώτατων Σχολών (ΠΟ ΕΜΔΥΔΑΣ), για τα ερωτήματα που έθεσαν καταρχάς ο κ. Ζαμπάρας από τον ΣΥΡΙΖΑ, ο Εισηγητής της Μειοψηφίας, αλλά και ο κ. Βρεττός, ο Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ «ΝΙΚΗ».

**ΔΗΜΗΤΡΙΟΣ ΠΕΤΡΟΠΟΥΛΟΣ (Πρόεδρος του Δ.Σ. της Πανελλήνιας Ομοσπονδίας Ενώσεων Μηχανικών Δημοσίων Υπαλλήλων Διπλωματούχων Ανώτατων Σχολών (ΠΟ ΕΜΔΥΔΑΣ)):** Ευχαριστώ πολύ, κύριε Πρόεδρε. Μόλις έστειλα στην Επιτροπή, με τη μορφή υπομνήματος, πρόσθετα αυτών που είπα για το άρθρο 35.

Καταρχάς, τα στοιχεία για τον ΑΣΕΠ, είναι επισήμως από τον ίδιο τον Πρόεδρο του ΑΣΕΠ. Ο 13Κ με τους 650 Μηχανικούς για τους ΟΤΑ, έχει 230 παραιτήσεις, δηλαδή, σε ποσοστό 37%. Σε κάποιες ειδικότητες δε, όπως οι Μηχανολόγοι και οι Ηλεκτρολόγοι, το ποσοστό αυτό υπερβαίνει το 50%. Έχετε και στο mail της Επιτροπής τα στοιχεία των παραιτήσεων.

Υπάρχουν όμως και πρόσθετα στοιχεία. Έγινε ο γραπτός διαγωνισμός 2Γ του 2023. Συμμετείχαν περίπου 4.000 Μηχανικοί, επιτυχόντες ήταν 1.390, εκ των οποίων τις μέρες αυτές θα βγει καινούργιος διαγωνισμός μόνο για τους επιτυχόντες του γραπτού για τη πλήρωση 670 θέσεων για το 2023. Από τον ίδιο διαγωνισμό πρόκειται να αντληθούν αντίστοιχα νούμερα και για το 2024. Οι επιτυχόντες δεν φτάνουν για να καλυφθούν οι θέσεις οι οποίες θα προκηρυχθούν. Και με το δεδομένο των παραιτήσεων πιο πριν, δείχνει τη κατάσταση. Αυτό για τα νούμερα.

Το δεύτερο στοιχείο για τα νούμερα, το διαβάζω συγκεκριμένα όπως τα βγάλαμε τη περασμένη εβδομάδα, από τους 8.000 Μηχανικούς που υπηρετούν στη Δημόσια Διοίκηση, μόλις το 3% είναι κάτω των 40 ετών. Το 35,5% είναι 40 έως 50 και το υπόλοιπο 62% είναι άνω των 51 ετών. Πρόκειται, δηλαδή, τα επόμενα δέκα χρόνια να συνταξιοδοτηθούν οι 5 από τους 8 χιλιάδες. Ο κ. Υπουργός τα ξέρει γιατί ήταν Αναπληρωτής Υπουργός Οικονομικών, τα είχαμε συζητήσει και δια ζώσης τότε πριν δύο χρόνια με τη προηγούμενη ιδιότητά του, για τις αποδοχές, αλλά και τις ευθύνες που αναλαμβάνουν οι Δημόσιοι Υπάλληλοι, οι Λειτουργοί της Δημόσιας Διοίκησης, τα μέλη που στελεχώνουν τις επιτροπές, που συζητάγαμε πιο πριν με τις τεράστιες ευθύνες. Δεν πρόκειται να έρθει και να παρουσιαστεί κανείς για να αναλάβει αυτές τις ευθύνες με αυτές τις αποδοχές. Νομίζω, ότι είναι σαφές και απάντησα στο ερώτημα.

Όσον αφορά το ερώτημα του βουλευτή της Νίκης, είναι προφανές, ότι υπάρχει θέμα και με τα Data Centres, ήταν όμως τόσες πολλές και αποσπασματικές οι ρυθμίσεις που είχε το παρόν νομοσχέδιο, όπως είπαν και άλλοι Σύλλογοι, που δυστυχώς είχαμε μια αδυναμία να μπορέσουμε να τις παρακολουθήσουμε όλες. Θα μπορούσα να πω πάρα πολλά πράγματα για το τεράστιο ζήτημα, για παράδειγμα, της ανασύστασης φακέλου οικοδομικής άδειας, τεράστιο θέμα από μόνο του, όπου απ’ ότι κατάλαβα, φορτώνουμε πάλι στους πολίτες την ευθύνη της διοίκησης για τους φακέλους της οικοδομικής άδειας που έχουν καταστραφεί, χαθεί, εξαφανιστεί κτλ. Μακάρι να είχαμε χρόνο να μπορούσαμε να τα εξετάσουμε όλα αυτά και ελπίζω να απάντησα.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Τον λόγο έχει ο κ. Ξυνομηλάκης.

**ΔΗΜΗΤΡΙΟΣ ΞΥΝΟΜΗΛΑΚΗΣ (Πρόεδρος του Δ.Σ. του Συλλόγου Αρχιτεκτόνων Διπλωματούχων Ανώτατων Σχολών - Πανελλήνιας Ένωσης Αρχιτεκτόνων (ΣΑΔΑΣ-ΠΕΑ)):** Ευχαριστώ, κύριε Πρόεδρε.

Πέραν από τα αριθμητικά μεγέθη που ανέφερε λίγο πριν ο κ. Πετρόπουλος, ο Σύλλογος Αρχιτεκτόνων Ελλάδος επανειλημμένα έχει διατυπώσει αυτό το έλλειμμα που υπάρχει, τόσο στις Υπηρεσίες Δόμησης όσο και στους Οργανισμούς Τοπικής Αυτοδιοίκησης, σε Περιφέρειες, σε Τεχνικές Υπηρεσίες Οργανισμών, έλλειψη Αρχιτεκτόνων Μηχανικών. Είναι λίγο δύσκολο από τη μια μεριά να ζητάμε μέτρα και τρόπους βελτίωσης στο περιβάλλον, στις πόλεις μας, στη λειτουργία των πόλεων, τη διαμόρφωση των κοινόχρηστων χώρων, όλα αυτά τα πράγματα, να γίνονται αρχιτεκτονικοί διαγωνισμοί για πάρα πολλά πράγματα που αφορούν το δημόσιο χώρο και από την άλλη μεριά να απουσιάζουν Αρχιτέκτονες Μηχανικοί από όλες αυτές τις υπηρεσίες.

Είναι γεγονός και είναι το ζητούμενο, ότι θα πρέπει αυτό το κενό να καλυφθεί το συντομότερο δυνατόν με δραστικά μέσα.

Ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Τον λόγο έχει ο κ. Gaetlith.

**MARTIN GAETLITH ((ΜΑΡΤΙΝΟΣ ΓΚΑΪΤΛΙΧ) (Υπεύθυνος Περιβαλλοντικών Θεμάτων και Πολιτικής της Ελληνικής Ορνιθολογικής Εταιρείας):** Ευχαριστώ, κύριε Πρόεδρε και ευχαριστώ και τον κ. Ζαμπάρα για το πολύ καλό ερώτημα που διατυπώσατε.

Ο πυρήνας της τοποθέτησής μας και τις θέσεις μας απέναντι σε αυτό το νομοσχέδιο, έχει να κάνει με τρία σημεία. Τα δύο αφορούν το άρθρο 60 του προτεινόμενου νομοσχεδίου και το τρίτο αφορά την πρότασή μας για την ενσωμάτωση μιας Τροπολογίας για τα καμένα στον Έβρο.

Ως προς τα δύο πρώτα. Ο πρώτος μας και μεγάλος φόβος είναι ότι η εξαίρεση της σύγκλησης των Συμβουλίων Περιβαλλοντικής Αδειοδότησης, ενδεχομένως, να γίνει ένας κανόνας. Αυτό είναι μία τάση, η οποία, δεν είναι απλώς ένας φόβος δικός μας, αλλά είναι κάτι που διαφαίνεται, αν διαβάσει κανείς προσεκτικά τις προτάσεις του άρθρου 60.

Ειδικά για το θέμα του αν θα είναι υποχρεωτική για τη διοίκηση ή αν θα συντελείται κατά τη διακριτική της ευχέρεια η σύγκληση των Συμβουλίων Περιβαλλοντικής Αδειοδότησης, εδώ έχουμε δύο βασικά σημεία τα οποία επισημαίνουμε. Εάν αυτή η σύγκλιση γίνεται, σύμφωνα με την πρώτη περίπτωση, υποχρεωτικά για τη διοίκηση, τότε αυτό είναι κατά παράβαση της απόφασης του Συμβουλίου της Επικρατείας και συγκεκριμένα με της απόφασης 2365/2022. Εάν γίνεται, έτσι όπως προκύπτει, κατά τη διακριτική ευχέρεια της διοίκησης, τότε σε αυτή την περίπτωση είναι κάτι που ήδη, προβλεπόταν από το υφιστάμενο θεσμικό πλαίσιο. Αυτή η ασάφεια εδώ για εμάς είναι κάτι πολύ σημαντικό και ο αντίκτυπός της θα είναι πολύ σοβαρός στη συνέχεια.

 Τέλος, για το θέμα της τροπολογίας που προτείνουμε. Υπάρχει η συγκεκριμένη ανακοίνωση του Υπουργού Περιβάλλοντος στην ιστοσελίδα του ΥΠΕΝ, για την προσωρινή παύση για ένα έτος των αναπτυξιακών δραστηριοτήτων στο νομό Ροδόπης. Η δική μας πρόταση αφορά τις καμένες περιοχές και τις όμορες εκτάσεις του νομού Έβρου και του νομού Ροδόπης. Η πρόταση αφορά τρία χρόνια αναστολής, διότι τρία χρόνια θα πάρει να ολοκληρωθεί η μελέτη που έχει δρομολογήσει ο Οργανισμός Φυσικού Περιβάλλοντος και Κλιματικής Αλλαγής (ΟΦΥΠΕΚΑ), δηλαδή, η καθ’ ύλην αρμόδια υπηρεσία του Υπουργείου Περιβάλλοντος για τη δέουσα περιβαλλοντική εκτίμηση. Η υπηρεσία αυτή, θα κάνει τη μελέτη από την οποία θα προκύψει το αποτέλεσμα, που θα υποδεικνύει ποιες περιοχές είναι αυτές, που θα πρέπει ξανά να προστατευτούν είτε εντός είτε εκτός των καμένων περιοχών αυτών.

Ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Σας ευχαριστούμε και εμείς, κύριε Γκαίτλιχ.

Τον λόγο έχει ο κ. Φούρλαρης, Αντιπρόεδρος σύνθεσης κλάδου Ενέργειας της Ρυθμιστικής Αρχής Αποβλήτων, Ενέργειας και Υδάτων (ΡΑΑΕΥ).

Κύριε Φούρλαρη είστε μαζί μας για την ερώτηση, που έθεσε ο Εισηγητής της Μειοψηφίας, ο κ Ζαμπάρας; Μας ακούει ο κ. Φούρλαρης; Μάλλον, έχει αποσυνδεθεί και γι’ αυτό δεν μας ακούει.

Είναι μαζί μας η κυρία Άννα Γιαννιού από τις υπηρεσίες WebEx;

**ΑΝΝΑ ΓΙΑΝΝΙΟΥ (Μέλος του Δ.Σ. του Συλλόγου Ελλήνων Μηχανικών Πολεοδομίας, Χωροταξίας και Περιφερειακής Ανάπτυξης (ΣΕΜΠΧΠΑ)):** Κύριε Πρόεδρε, δεν άκουσα την ερώτηση.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Κύριε Ζαμπάρα, θέλετε να επαναλάβετε το ερώτημα ή καλυφτήκατε από τον κ. Πετρόπουλο;

Η κυρία Γιαννιού είναι μέλος του Δ.Σ. του Συλλόγου Ελλήνων Μηχανικών Πολεοδομίας, Χωροταξίας και Περιφερειακής Ανάπτυξης (ΣΕΜΠΧΠΑ), έχει να κάνει και αυτό με στελέχη του Δημοσίου. Οπότε, νομίζω ότι απαντήθηκε το ερώτημα από τον κ. Πετρόπουλο.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ (Εισηγητής της Μειοψηφίας):** Έχω καλυφθεί, κύριε Πρόεδρε.

Αν θα μπορούσε και η ίδια, από τη στιγμή που εκπροσωπεί έναν σημαντικό σύλλογο, να δώσουμε μία απάντηση σε σχέση, δηλαδή, με τις ελλείψεις, τα κενά στους μηχανικούς και αν συσχετίζεται αυτή η υποστελέχωση και με τις χαμηλές αμοιβές, αλλά και με τις ευθύνες που απορρέουν από τις θέσεις;

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Σας ευχαριστούμε, κύριε Ζαμπάρα.

Ακούσατε το ερώτημα κυρία Γιαννιού, σχετικά με τη δική σας ειδικότητα στο Δημόσιο και αν συσχετίζεται αυτή η απροθυμία στελέχωσης υπηρεσιών του Δημοσίου και μέσω των διαγωνισμών και με τις παραιτήσεις που ακολουθούν στη συνέχεια με τις μισθολογικές απολαβές, αλλά και τις ευθύνες που απορρέουν από την άσκηση του συγκεκριμένου λειτουργήματος;

**ΑΝΝΑ ΓΙΑΝΝΙΟΥ (Μέλος του ΔΣ του Συλλόγου Ελλήνων Μηχανικών Πολεοδομίας, Χωροταξίας και Περιφερειακής Ανάπτυξης (ΣΕΜΠΧΠΑ)): Γενικά άποψη του ΣΕΜΠΧΠΑ είναι πως είναι κρίσιμη η στελέχωση του Δημοσίου, του Υπουργείου, των Συμβουλίων με εκπροσώπους και μηχανικούς χωροταξίας. Είναι οι πλέον αρμόδιοι να δουλέψουν και να συμμετέχουν πάνω σε θέματα Πολεοδομικού Σχεδιασμού και Πολεοδομίας. Η αδυναμία στελέχωσης, πιθανόν να οφείλεται σε οικονομικούς λόγους; Δεν μπορούμε να γνωρίζουμε. Η άποψή μας όμως είναι ότι είναι κρίσιμο και σημαντικό για την ολοκλήρωση του χωρικού σχεδιασμού, να στελεχωθούν και τα Υπουργεία και οι Δήμοι με μηχανικούς χωροταξίας.**

**Ευχαριστώ.**

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής): Ευχαριστούμε κυρία Γιαννιού.**

**Συνεχίζουμε με τον κ. Πολυχρονίου, για το ερώτημα που έθεσε η κυρία Μανωλάκου, Ειδική Αγορήτρια του ΚΚΕ.**

**Τον λόγο έχει ο κ. Πολυχρονίου να δώσει την απάντησή του.**

**ΓΕΩΡΓΙΟΣ ΠΟΛΥΧΡΟΝΙΟΥ (Συντονιστής Διευθυντής Δραστηριοτήτων Στρατηγικής και Ανάπτυξης της Δημόσιας Επιχείρησης Αερίου (ΔΕΠΑ ΕΜΠΟΡΙΑΣ Α.Ε.)): Κοιτάξτε, αν κατάλαβα καλά η κυρία Μανωλάκου ρώτησε για τις προθέσεις-επιδιώξεις του νομοθέτη. Θεωρώ ότι και ο ρόλος και η παρουσία των φορέων, δεν είναι να τοποθετούνται επί των προθέσεων του νομοθέτη με το σχέδιο νόμου. Το νόημα της παρέμβασής μας ήταν να τονίσουμε κάποιες -κατά την άποψή μας- επιπτώσεις από την εφαρμογή της προτεινόμενης διάταξης, ανεξαρτήτως των προθέσεων του νομοθέτη και της Κυβέρνησης.**

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής): Ευχαριστούμε κύριε Πολυχρονίου.**

**Να περάσουμε στον Πρόεδρο του Συνδέσμου Σμυριδορυκτών Όρμου Λυώνα Νάξου. Κύριε Σιδερή, έχετε δύο ερωτήσεις. Θα είναι μία η απάντησή σας, θα τις συμπτύξετε; Η μια είναι από τον Εισηγητή της Πλειοψηφίας τον κ. Στράτο Σιμόπουλο και η άλλη από τον Εισηγητή της Μειοψηφίας τον κ Ζαμπάρα. Παρακαλώ κ. Ζαμπάρα, επαναλάβετε το ερώτημα.**

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ (Εισηγητής της Μειοψηφίας): Η ερώτηση είναι πόσο κόσμο αφορά αυτή η δραστηριότητα, πόσα χωριά και αν είχε κάνει το Υπουργείο ή ο Δήμος διαβούλευση με τους εργαζόμενους. Εάν είχε ανοίξει το ζήτημα αυτό ή τους ήρθε ουρανοκατέβατο.**

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής): Το δεύτερο ερώτημα είναι. Π**οιο είναι το φλέγον ζήτημα που ζητάτε αυτή την ώρα. Σας ακούμε κ. Σιδερή.

**ΓΕΩΡΓΙΟΣ ΣΙΔΕΡΗΣ** **(Πρόεδρος του Συνδέσμου Σμυριδορυκτών Όρμου Λυώνα Νάξου): Αυτή την ώρα ζητάμε να ανοίξουν τα ορυχεία για να προλάβουμε να ασφαλιστούμε και μετά, αρχές του χρόνου, να συζητήσουμε για να δούμε πώς να το κάνουμε να πάνε στο Δήμο. Όσον αφορά την άλλη ερώτηση είναι 6 τα χωριά είναι γύρω στα 300 με 350 άτομα που εργαζόμαστε.**

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής): Έχει και κάποια εποχικότητα να φανταστώ η δουλειά ή είναι σταθερός ο αριθμός;**

**ΓΕΩΡΓΙΟΣ ΣΙΔΕΡΗΣ (Πρόεδρος του Συνδέσμου Σμυριδορυκτών Όρμου Λυώνα Νάξου): Ο αριθμός των εργαζομένων όχι, δεν είναι σταθερός.**

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής): Σας ευχαριστούμε πάρα πολύ. ΓΕΩΡΓΙΟΣ ΣΙΔΕΡΗΣ (Πρόεδρος του Συνδέσμου Σμυριδορυκτών Όρμου Λυώνα Νάξου): Είναι έξι χωριά, Κόρωνος, Σκαδό, Κεραμωτή, Μέση, Απείρανθος και Δανακός.**

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής): Στο σημείο αυτό κυρίες και κύριοι ολοκληρώθηκε η συνεδρίαση μας. Υπενθυμίζω ότι σε 15 περίπου λεπτά ξεκινά η τρίτη συνεδρίαση με την ψηφοφορία και θα συνεχίσουμε με την τοποθέτηση του Υπουργού του κ. Σκυλακάκη ο οποίος είναι μαζί μας και θα ακολουθήσουν οι τοποθετήσεις των Εισηγητών και των Ειδικών Αγορητών.**

**Σας ευχαριστώ πολύ. Ευχαριστώ πάρα πολύ και τους εκπροσώπους των εξωκοινοβουλευτικών φορέων. Νομίζω πως σήμερα έγινε μια πολύ παραγωγική συζήτηση κατά την οποία καταγράφηκαν όλες οι παρατηρήσεις τους.**

**Λύεται η συνεδρίαση.**

 **Στο σημείο αυτό γίνεται η γ’ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αθανασίου Χαράλαμπος, Ανδριανός Ιωάννης, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βολουδάκη Σεβαστή (Σέβη), Γιόγιακας Βασίλειος, Γκίκας Στέφανος, Καλαφάτης Σταύρος, Καππάτος Παναγής, Καράογλου Θεόδωρος, Κεδίκογλου Συμεών (Σίμος), Κόνσολας Εμμανουήλ (Μάνος), Κυριαζίδης Δημήτριος, Λαζαρίδης Μακάριος, Λεονταρίδης Θεόφιλος, Λοβέρδος Ιωάννης-Μιχαήλ (Γιάννης), Μαρκόπουλος Δημήτριος, Μπουκώρος Χρήστος, Παπαδόπουλος Μιχαήλ (Μιχάλης), Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Στύλιος Γεώργιος, Φόρτωμας Φίλιππος, Χατζηβασιλείου Αναστάσιος (Τάσος), Αυλωνίτης Αλέξανδρος-Χρήστος, Βέττα Καλλιόπη, Γιαννούλης Χρήστος, Ζαμπάρας Μιλτιάδης (Μίλτος), Κεδίκογλου Συμεών, Μαμουλάκης Χαράλαμπος (Χάρης), Παππάς Νικόλαος, Κατρίνης Μιχαήλ, Νικητιάδης Γεώργιος, Παρασύρης Φραγκίσκος (Φρέντυ), Χνάρης Εμμανουήλ, Χριστοδουλάκης Εμμανουήλ (Μανώλης), Μανωλάκου Διαμάντω, Μπούμπας Κωνσταντίνος, Χήτας Κωνσταντίνος, Βαλτογιάννης Διονύσιος, Δημητροκάλλης Ιωάννης, Βρεττός Νικόλαος, Νατσιός Δημήτριος, Καραγεωργοπούλου Ελένη, Μπιμπίλας Σπυρίδωνας και Παπαϊωάννου Αρετή.**

**Τέλος και περί ώρα 14.45΄ λύθηκε η συνεδρίαση.**

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΧΡΗΣΤΟΣ ΜΠΟΥΚΩΡΟΣ ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ**